Vaahaka: Vanhanaa2(Episode-04) - Vaguthu\nވާހަކަ: ވަންހަނާ2- ހަތަރުވަނަބައި\nއޭޕްރީލް 26 ވަނަ ދުވަހު ގެނެސްދިން ބައި\nބާބު 04 - ފުރަތަމަ ލޯބި\nއިންޝާއަށް ސިހިފައި ދެލޯ ހުޅުވައިލެވުނީ މީހަކު ދޮރުގައި ޓަކިދޭ އަޑަށެވެ. ނަޒީލްގެ މޭމަތީގައި ބޯ އަޅާލަމުން އޭނާ ކޮޓަރި ދޮރާ ދިމާއަށް އަލުން އެ އަޑު އިވޭނެ ކަމަށް ސަމާލުވެ އޮވެގެންނެވެ. ދަންވަރުގެ ވަގުތުކަމުން ދޮރު ހުޅުވަން ދިޔުމުގެ ވިސްނުމެއް އޭނާގެ ނެތެވެ. އިންޝާ ދޮރާ ދިމާއަށް ބަލަހައްޓައިގެން އޮއްވައި ކޮޓަރީގެ ފާރަށް އެޅުނު ހިޔަނި ފެނިފައި ތެޅިގަނެވުނެވެ. އޭނާއަށް އަވަހަށް ބަލާލެވުނީ ބާލުޚާނާ ދޮރާ ދިމާއަށެވެ. ދޮރު ހުޅުވައިފައި ހުރުމުން ލިބުނު ސިހުމާއެކު ފާރާ ދިމާއަށް ބަލާލިއިރު އެ ހިޔަނި ފެންނާކަށް ނެތެވެ. އެއީ އިންޝާއަށް ހީވި ގޮތެއް ހެއްޔެވެ؟ ނަޒީލަށް ވައިއަޑުން ގޮވަމުން އިންޝާ ދެލޯ މަރާބާރުކޮށްލިއެވެ. އެވަގުތު ކަންފަތް ބުޑުން އިވުނު ގިސްލުމުގެ އަޑުން މެޔަށް ފިނިވެގެން ދިޔައެވެ. އިންޝާއަށް ހަޅޭލަވައިގަނެވުނެވެ. ނަޒީލް ފުންމައިގެން ތެދުވިއެވެ. ނަޒީލްގެ ހަތަރެސް ފައި ކޮޅަށް ޖެހުނެވެ. އިންޝާ ރޮމުން ނަޒީލްގެ ގައިގާ އޮޅުލައިގަތް އިރު ހިތް ހީވަނީ މޭ ފަޅާފައި ނުކުމެދާނެ ހެންނެވެ.\n"ކިހިނެއްވީ؟ އިންޝާ ހަމަޖެހިބަލަ." އިންޝާގެ ދަތްދޮޅީގައި ހިފައި މައްޗަށް އުފުލާލަމުން ނަޒީލް ބުންޏެވެ.\n"ކޮންމެވެސް މީހަކު ކޮޓަރީގައި އެބައުޅޭ." އިންޝާގެ އަޑު ތުރުތުރު އަޅައެވެ.\nނަޒީލްގެ ހަނދާނަށް އައީ ކުރީ ރޭގެ ހާދިޘާއެވެ. އޭނާ ކޮޓަރީގެ ހަތަރު ފަރާތަށް އަވަސްއަވަހަށް ނަޒަރު ހިންގާލިއެވެ. ނަޒީލްގެ ލޮލަކު އެއްވެސް މީހެއް އަޅައެއް ނުގަތެވެ. ނަޒީލް ލޯތްބާއެކު އިންޝާގެ ބޮލުގައި ފިރުމަމުން ކޮޓަރީގައި އެ ދެމީހުން ނޫން އެހެން އެއްވެސް މީހަކު ނެތް ކަމަށް ބުންޏެވެ. އިންޝާ ދެއަތަށް ބޯ ހޫރުވަމުން ހިންދެމިލިއެވެ. ބާލުޚާނާ ދޮރާ ދިމާއަށް ބަލާލިއިރު ދޮރު ހުރީ ލައްޕާފައެވެ. އޭނާގެ ލޮލުން ފައިބަމުން ދިޔަ ކަރުނަތައް ހުއްޓުމަކަށް އަޔެވެ. އެއީ ހަމަ ވަހުމެއް ހެއްޔެވެ؟\n"ކިހިނެއްވީ؟" އިންޝާގެ މޫނުގެ ކުލަވަރަށް އައި ބަދަލު ފެނިފައި ނަޒީލް ސުވާލުކުރިއެވެ.\nއިންޝާ ވިސްނުމަކަށް ގެއްލިފައި އިރުގަނޑަކު އިނުމަށްފަހު، ކުއްލިއަކަށް އުނަގަނޑުގައި އަތް ޖައްސައިލިއެވެ. އެވަރުން ވެސް ހިތްހަމަނުޖެހިގެން އޭނާ ލައިގެން ހުރި ޓީޝާޓު ހިއްލައި ބަލައިލިއެވެ. އުނަގަނޑުގައި އޮތް ތަވީދު ފެނުމާއެކު އޭނާއަށް ފުންނޭވާއެއް ބޭރުކޮށްލެވުނެވެ. އެ ތަވީދު އޮއްވައި އެއްވެސް ކަހަލަ ބިރުވެރިކަމެއް މެދުވެރި ނުވާނެކަން ހަނދާނަށް އައުމާއެކު އިންޝާއަށް ހަމަޖެހިލެވުނެވެ.\n"މުޅި ގައިގަ ތަވީދު އަޅައިގެން އޮތަސް ވާކަމެއް ހަރާމެއްނު. މަށަށް ފެންނަނީ ބޮލުގަވެސް ތަވީދެއް އަޅަން." ނަޒީލް ސަމާސާކޮށްލީ އިންޝާ ހަމަޔަކަށް އެޅުވުމުގެ ބޭނުމުގައެވެ.\n"ހިޔަނިވެސް ފެނުނޭ .ބެލްކަނި ދޮރުވެސް ހުރީ ހުޅުވާފައި. ބިރުން އޮތީމަ ލޮލަށް ފެނުނު ގޮތް ކަންނޭނގެ." އިންޝާ ތުންފިއްތާލިއެވެ.\n"އެހެންވީމަ ލޯ މަތީގަ ވެސް ތަވީދެއް އަޅަންވީ." ނަޒީލް ހިނިގަނޑެއް ޖަހައިލިއެވެ.\n"ނަޒީލް ގަނޑާ އެއްވެސް މަޖަލެއް ނޫން އިނގޭ." ނަޒީލް ގައިގާ އިންޝާ ތަޅައިގަތެވެ. "ދެން... ފެނުނީމައޭ މިބުނީ ފެނުނޭ."\nނަޒީލް ހެމުންހެމުން އިންޝާގެ ދެއަތުގައި ހިފައިލިއިރު އެ މޫނުން ސަމާސައިގެ ކުލަވަރު ފަނޑުވެއްޖެއެވެ.\n"ތި ކަހަލަ އެއްޗެހި ފެންނާނެ. ފާޑުފާޑު އެއްޗެހި އަޅައިގެން އުޅެންޏާ. މަ އެހެންވެގެން ބުނަނީ ތި ނާޅާށޭ. ތިދެން މި ޒަމާނުގެ ކުދިން ކުރާކަހަލަ ކަމެއް ވެސް ނޫނެއްނު. ދީނީ ގޮތުންވެސް ރަނގަޅު ކަމެއް ނޫން ކަންނޭނގެ." އިންޝާ ކައިރީ އެ ތަވީދެއް ނޭޅުމަށް އެތަކެއް ފަހަރަކު ނަޒީލް ބުނެފައިވެއެވެ.\nޖިންނި ޝައިޠާނުންގެ ކިބައިން ރައްކާތެރިވުމަށް ތަވީދުފަދަ ތަކެތި އެޅުން އެއީ އިސްލާމް ދީނުގައި ހުއްދަ ކުރައްވާފައިވާ ކަމެއް ނޫނެވެ. ދީނުގައި އޮންނަނީ ހެނދުނާ ހަވީރުގެ ޒިކުރުތަކާ ދުޢާތައް ކިޔުމެވެ. ތަވީދު ހަށިގަނޑުގައި އެޅުމަކީ ރަނގަޅުކަމެއް ނޫން ކަން، ޚުދު އިންޝާ ވެސް ޤަބޫލުކުރެއެވެ. ނަމަވެސް އެ ތަވީދު އެޅީ އޭނާގެ މައިންބަފައިންގެ އެދުމުގެ މަތިންނެވެ.\nއިބްރީސްގެ ފަރާތުން އިންޝާއަށް ކުރިމަތިލާން ޖެހުނު ބިރުވެރި ހާދިޘާއަށްފަހު އިންޝާއަށް ނަފްސާނީގޮތުން ވަރަށް ބޮޑަށް އަސަރުކުރިއެވެ. އޭނާއަށް ހަމަނިދި ނުލިބުމާއި، އަބަދުހެން ސިހިސިހި ހުރުންފަދަ ކަންކަން މެދުވެރިވިއެވެ. އެކަން އިންޝާގެ މައިންބަފައިންނަށް އެނގުމުން، އިންޝާއަށް ލުޔެއް ހޯދައިދިނުމުގެ މަޤުސަދުގައި ތަވީދެއް ތައްޔާރުކޮށްފައި ފޮނުވީއެވެ. އަދި އެ ތަވީދު އުނަގަނޑުގައި އަބަދުވެސް އަޅާފައި ބޭއްވުމުން އިންޝާއަށް އެއްވެސް ނުރައްކަލެއް ކުރިމަތިނުވާނެކަމުގެ ޔަގީންކަން ވެސް އިންޝާގެ މައިންބަފައިން ދިނެވެ. އެ ތަވީދު އެޅުމަށްފަހު އިންޝާއަށް ހަމަޖެހުމެއް ލިބުނުހެން ހީވިފަހުން، އެ ނަގަން އޭނާ ބޭނުން ނުވީއެވެ.\nހެނދުނުގެ ވަގުތެވެ. ނިހާ ބަދިގެ ފަރާތަށް ދިޔުމުގެ ބޭނުމުގައި ފެންޑާ ތެރެއަށް ވަދެގެން އަންނަނިކޮށް އިލްހާމްގެ ދެމަފިރިން ލޮލުގައި އަޅައިގަތެވެ. ސޯފާގައި އެމީހުން މާ އޮލަ ވާހަކަ އެއްގައި ތިބި ތަން ފެނި، ނިހާ ކުޑަކޮށް މަޑުޖެހިލިއެވެ. ޞަފިއްޔާގެ މޫނުމަތިން ފޫހިކަން ފާޅުވާން ހުއްޓެއް ކަމަކު، އިލްހާމް ދައްކަމުންދާ ވާހަކައަށް އޭނާގެ ފުރިހަމަ ސަމާލުކަންދީގެން އިންކަން ނިހާއަށް ފާހަގަ ކުރެވުނެވެ. އެއްލި ކަޅިޔަކުން ޞަފިއްޔާއަށް ނިހާ ފެނުނު ހިސާބުން އޭނާގެ މޫނުމަތި އިތުރަށް ބަނަވެގެން ދިޔައެވެ. އިލްހާމަށް ވެސް ނިހާ ފެނުނީ ހަމަ އެވަގުތުއެވެ. ނިހާ ފެނުނު ހިސާބުން އެ ދެމީހުން ދައްކަމުން ދިޔަ ވާހަކަ ހުއްޓާލައިފިއެވެ. އެ މީހުން ސައްލާކުރަމުން އެ ދަނީ ނިކާލްގެ ކާވެންޏާ ބެހޭ ގޮތުންކަން ނިހާއަށް ޔަޤީންވީ އެހިސާބުންނެވެ. ނިހާ އަވަސް ފިޔަވަޅުމަތީ ބަދިގެއާ ދިމާއަށް މިސްރާބު ޖެހީ ސަފިއްޔާމެން ލޯއަޅަން ފެށުމުންނެވެ.\n"ޞަފިއްޔާ ނިކަން ނިކާލްއާ ވާހަކަ ދައްކައިގެން އެ ސޮރު ކައިވެންޏަށް އެއްބަސް ކުރުވަބަލަ." ނިހާ ގޮސް ބަދިގެ ތެރެއަށް ވަނުމާއެކު އިލްހާމް ބުންޏެވެ.\n"އޭނަ އަހަރުމެން ބުނެގެން އަހަރުމެން ދައްކާ މީހަކާ އިންނާނެތަ؟ އޭނައަކީ ނަޒީލެއް ނޫނެ. މި ދަނޑިވަޅުގަ އަދި އަމުދުން އޭނަ ތިކަހަލަ ކަމެއްކުރަން އެއްބަހެއް ނުވާނެ." ޞަފިއްޔާ ޖަވާބުގައި ބުންޏެވެ.\n"ޞަފިއްޔާ ބުނީމަ އެސޮރު ޤަބޫލުވާނެ. އޭނަގެ ހިޔާލު ހުރިގޮތެއް ހޯދަން ވާހަކަ ދެއްކުމަކުން ކޮބާތަ މައްސަލަޔަކީ؟" އިލްހާމް ވާހަކަ ދައްކަނީ ބަދިގެ ފަރާތަށް ބަލަމުންނެވެ. އެތަނުގައި ދައްކަމުންދާ ވާހަކައިގެ ޒައްރެއްގެ މިންވަރު ވެސް ނިހާގެ ކަންފަތާ ހަމައަށް ފޯރާކަށް އޭނާ ބޭނުމެއް ނޫނެވެ.\n"ކާކުގެ ދަރިޔަކާ އެ ސޮރު ދެވަން ތި އުޅެނީ." ނިކާލްގެ ކާވެނި ކުރުވުން، އެއީ ނިހާގެ ކިބައިން ނިކާލް ސަލާމަތްކުރުމަށް ހެދޭނެ އެންމެ ރަނގަޅު ގޮތްކަމަށް ޞަފިއްޔާ ވެސް ޤަބޫލުކުރެއެވެ.\n"ތިކަން ނަޒީލް ހަމަޖައްސާނެ. ކޮންމެ މީހެއްގެ ދަރިޔަކަސް މަށަށް ވަރިހަމަ. މިވަގުތު ނިކާލްގެ ކާވެނިކުރުވައިގެން ނޫނީ ނިހާގެ ކިބައިން އެސޮރު ސަލާމަތެއް.." ނިހާ ބަދިގެއިން ނުކުތްތަން ފެނިފައި އިލްހާމްގެ އަނގަ ބަންދުވިއެވެ. މިފަހަރު ވެސް ނިހާއަށް އެކަން ފާހަގަވިއެވެ.\nޖިމްތެރޭގައި ހުރި ލޯގަނޑެއް ކުރިމަތީ ބަރެއް ހިފާލައިގެން އަތުގެ މަސްތައް ވަރުގަދަ ކުރުމަށް ހުރި ނިކާލްގެ ސަމާލުކަން ދަމައިގަތީ ދޮރުފަތުގައި މީހަކު ޖަހާލި އަޑެވެ. އަތުތެރޭ އޮތް ބަރު މަޑުމަޑުން ތިރިކޮށްލުމަށް ފަހު ބިންމަތީ ބާއްވާލިއެވެ. އޭނާ ފަސް އެނބުރި ބަލާލިއިރު ކަޅުކުލައިގެ ޖުއްބާ ހެދުމަކުން ނިވާވެގެން ހުރި އަންހެން ކުއްޖެއް ބޭރުގައި ހުއްޓައި ފެނުނެވެ. ކޮނޑުމަތީ އޮތް ތުވާލިކޮޅުން މޫނުމަތި ފޮހެމުން ނިކާލަށް ބޭރަށް ނުކުމެވުނުއިރު ހިސާބަކަށް މާނޭވާ ވެސް ލެވެއެވެ.\nނިކާލް ވަރަށް ފަރުވާތެރިކަމާއެކު އެ އަންހެން ކުއްޖާގެ ފައިކޮޅުން ފެށިގެން ބޮލާ ހަމައަށް ބަލާލިއެވެ. ގަޔަށް ދޫ ކަޅު ޖުއްބާ ހެދުމަކާއި ބޮޑު ބުރުގާއެއް އަޅައިގެން ހުރި އެ އަންހެން ކުއްޖާގެ ދޮން މޫނުކޮޅު ނޫން އެހެން އެއްވެސް ތަނެއް ނުފެނެއެވެ. ހެދުން ދިގުކަމުން ފަސްބައި ބިންމަތީ ޖެހިފައި ހުރި އިރު އަތަށް ހުރީ ކަޅު އަންގިއެއް މަހާލާފައެވެ. ނިކާލަށް އެއީ އޭނާ ދަންނަ ކުއްޖެއްހެން ހީވިއިރު އެ ކުއްޖާގެ މޫނުމަތިން ހައިރާންކަމުގެ ކުލަވަރު ފެންނާން ހުއްޓެވެ.\n"ކީއްކުރާ ކުއްޖެއް؟ ކާކު ހޯދަން؟" ނިކާލް ސުވާލުކުރިއެވެ. ކަޅިޖަހާނުލާ އެ އަންހެން ކުއްޖާ ބަލަމުން ގެންދިޔައީ ނިކާލްގެ ދެލޮލަށެވެ. އެ ދެލޮލުގެ ތެރެއިން އެއްޗެއް ހޯދަން މަސައްކަތްކުރާ ކަހަލައެވެ.\n"ނިކް ދޯ؟ ހާދަހާ ބަދަލުވެއްޖޭ؟" އެ ކުއްޖާގެ ހިމަހިމަ ތޫލި އަޑު އިވިގެން ދިޔައެވެ. އެވަގުތު ނިކާލަށް އެއީ ކާކުކަން އެނގުމާއެކު ދެ ބުމަ އުފުލިގެން ދިޔައެވެ.\n"ރޫނާ." ނިކާލަށް ބުނެވުނެވެ.\n"ސުބްހާނަﷲ." އަނގަމަތީ އަތް އަޅާލަމުން ހައިރާންވެފައި ހުރެ ރޫނާއަށް ބުނެވުނެވެ. "ޤަބޫލުވެސް ނުކުރެވޭ. މާޝާﷲ މިހާރު ހާދަހާ ވަރުގަދައޭ. ތީ ހަމަ މަ ދަންނަ ނިކާލްތަ؟"\n"ސުބްހާނަﷲ." އަނގަމަތީ ދެ އަތް އަޅަމުން ނިކާލް ވެސް ތުއި އަޑެއް ނެރެ ރޫނާ ޖެއްސި ވައްތަރު ޖައްސަމުން ބުނެލިއެވެ. "ގަބޫލު ވެސް ނުކުރެވޭ. ހާދަ ވަރަކަށޭ މިހާރު ފޮރުވިފަ ތި ހުންނަނީ. ތީ ހަމަ މަ ދަންނަ ރޫނާތަ؟"\nނިކާލް ޖެއްސިވައްތަރުން ރޫނާ ގާތަށް ހިނިއައެވެ. 05 އަހަރު ފަހުން ނިކާލް ފެނުނުއިރު ވެސް ނިކާލްގެ މިޒާޖަށް ކުޑަވެސް ބަދަލެއް ނާދެއެވެ. އަދިވެސް ހަމަ އެ ސަކަ މިޒާޖެވެ. ޖެއްސުންކުރުމުގެ އާދަ ނުކެނޑެއެވެ. ބޮޑެތި ބަދަލުތަކެއް އައިސްފައި ހުރީ ނިކާލްގެ ހަށިގަނޑަށެވެ. ކުރީގައި ހިމަތޮޅި ހަށިގަނޑެއްގެ ވެރިޔަކަސް މިހާރު ޖަހާލައިފައި ހުރި ވަރުގަދަ މަސްތަކާ ރީތި ފިރިހެންވަންތަ ހަށިގަނޑު ފެނި ރޫނާ ވެސް އަނގަހުޅުވޭ ގޮތްވިއެވެ. ކުރިން ނިކާލަކީ ކަސްރަތުކުރުމަށް އެއްވެސް ލޯތްބެއް ކުރި މީހެއް ނޫނެވެ. އޭރު ކަސްރަތުކުރުމަށް ދެވިހިފައި އެކަމައިގެން އެންމެ ފޯރީގައި އުޅުނު މީހަކީ ނަޒީލެވެ. ނިކާލް ފެނުނު ވަގުތު ރޫނާއަށް އޮޅުން އެރީ ވެސް އެހެންވެއެވެ. އެ ދެބެން ވަކިކުރާ ކަޅުތިލަ ހޯދަން ނިކާލްގެ ދެލޮލުގެ ތެރެއަށް ފީނަން ޖެހުނު ސަބަބަކީ ވެސް އެއީއެވެ.\nހުރިހާ ދަތްތަކެއް ފެންނަވަރަށް ހީލައިގެން ރުނާއަށް ހުރެވުނެވެ. އަންނާރު އޮއްތަކެއްފަދަ ރީތި ދަތްތައް ފެނުމާއެކު ނިކާލްގެ ހަނދާނަށް އައީ މާޒީއެވެ. ދެމީހުން އެކުގައި އުޅުނު ދުވަސް ތަކެވެ. ސުކޫލު ދުވަސްވަރެވެ.\n"ރޫ.ރޫ...." ނިކާލް ތުން އޫކޮށްލަމުން ގޮވާލީ މާޒީ ހަނދާން ވެގެންނެވެ. ރޫނާއާ ބައްދަލުވުމުން ބުނެދޭން ނޭނގޭ ކަހަލަ ހިތްހަމަޖެހުމެއް ނިކާލަށް ލިބިގެން ދިޔައެވެ. ކުރިޔަށްވުރެން ރޫނާ ހާސްބައި ރީއްޗެވެ. އެންމެ ޒަމާނީ ފެޝަނާއި ސުޓައިލަށް ލޯބިކުރި ރޫނާ މިއަދު ފެންނަން ހުރީ އެންމެ ނިވާކަންބޮޑު ހެދުމުގައެވެ. ހެދުން އެޅުމުގައި އެކި ތަފާތު ގޮތް ގެންގުޅުނަސް އެ ހުރިހާ ގޮތެއް ވެސް ރޫނާގެ އެ ރީތި ހަށިގަނޑާ ގުޅޭނެކަން މިއަދު ސާބިތުވެއްޖެއެވެ. ކުރިޔާ އަޅާބަލާއިރު، މިހާރު ރޫނާއަށް އައިސްފައިވާ ބަދަލު ނިކާލަށް މާ ބޮޑަށް ވެސް ކަމުގޮސްފިއެވެ.\n"ނިކާލް އަދިވެސް ބޮޑުވާކަށް ނޫޅޭދޯ؟" ނިކާލްގެ ހަށިގަނޑު ބިޔަ ނަމަވެސް އަމަލުތަކުގައި ހުރި ޅަ ގޮތް ރޫނާއަށް ފާހަގަވިއެވެ.\n"ރޫ.ރޫ މަ ބޮޑުވުމުގެ ކުރިން ދޫކޮށްލައިފައި ދިޔައީމަ ވީ ގޮތް މީ..." ނިކާލް އެއްލޯ މަރާލިއެވެ. ރޫނާ އުކުޅުވަޅުގައި އަތް ވިއްދާލަމުން ލޯ އަޅާލިއެވެ.\n"ހެހެހެ. ތިޔެއް ނޫނޭ." ނިކާލް މައުޟޫބަދަލުކޮށްލިއެވެ. "ކޮން ދަތުރެއްތަ؟ ރަށަށް ތިއައީ މާލެ މަތިން ފޫހިވީމަތަ؟ ކޮބާ ފިރިމީހާ؟ ދަރިން ތިބޭތަ؟ އަނެއްކާ މީހަކާ އިނދެގެންތަ އުޅެނީ؟"\n"ހޫމް. ފުލުފުލުގަ ސުވާލު..." ރޫނާ ޝަހާދަތް އިނގިލި ކޯތާފަތްމަތީ ޖައްސާލަމުން ބުންޏެވެ. "ތި ތަނުން ކޮން ސުވާލަކަށް ފުރަތަމަ ޖަވާބު ދޭންވީ.... ފުރަތަމަ ސުވާލަށް ދޯ؟ ރަށަށް ހަމަ ޖައްސާލީ. މަންމަ ގުޅާފަ އަންނަން ކިޔާވަރުން. ދެތިން ދުވަސް ވެއްޖެ މިކޮޅަށް އައިފަހުން. ގެއިން ނުނިކުންނާތީ މިގެޔަށް ވަދެލާނެ އަވަދި ނުވީ. އަނެއްކޮޅުން ނިކް ތިހާ ހަމަޖެހިގެން މަށާ ވާހަކަ ދައްކާނެކަމަކަށް ހިޔެއް ނުކުރަން. މަ ހީކުރީ ނިކް ހުންނާނީ މަގޭ ދެކެ ވަރަށް ރުޅިއައިސްފައި ކަމަށް. ދެން މިއަދު ހިތަށް އެރީ މި ގޯތި މީހުންގެ ހާލު ބަލާލަން ވެއްޖޭ. ގެޔަށް ވަދެގެން އައިއިރު ޖިމްގަ މީހަކު އުޅޭތީ އަސްލު ނަޒީލްކަމަށް މިގޮވީ. ނިކްކަން އެނގުނުނަމަ ނުވެސް ކެރޭނެ."\n"އެހެންވީމަ ނަޒީލް ހޯދަން ދޯ ތި އަޔީ؟" ނިކާލް އެހިއެވެ.\nއިލްހާމާއި ޞަފިއްޔާއަށް ބަލަމުންބަލަމުން ނިހާ ބޭރަށް ނުކުތީ ނިކާލްއާ ބައްދަލުކުރާށެވެ. ނިކާލް އަންހެން ކުއްޖަކާ މާ ވަރަކަށް ހީހީފައި ވާހަކަ ދައްކަން ހުރި މަންޒަރު ފެނުމާއެކު ނިހާއަށް ހުއްޓިލެވުނެވެ. އެތައް ދުވަހަކަށްފަހު ނިކާލްގެ މޫނުމަތިން ހިތްހަމަޖެހުމާއި އުފާވެރިކަން ފެނުމުން ނިހާގެ ތުންފަތް މައްޗަށް ލުއި ހިނިތުންވުމެއް ވެރިވިއެވެ. ނަމަވެސް ހިނދުކޮޅެއްގެ ތެރޭގައި އެ ހިނިތުންވުން ގެއްލިގެން ދިޔައީ ހިތަށް އެރި އެއްޗެއްގެ ސަބަބުންނެވެ. އެއީ ނިކާލްގެ ކާވެނިކުރުވަން އުޅޭ ކުއްޖާ ހެއްޔެވެ؟ އެއީ ކާކުބާވައެވެ؟ ކޮންމެ ގޮތެއް ވިޔަސް އެ ކުއްޖަކީ ނިކާލް ދަންނަ ކުއްޖެއްކަން ޔަޤީންވެއެވެ. ކަޅު ހެދުމެއް ލައިގެން ފުރަގަސްދީގެން ހުރި އެ އަންހެން ކުއްޖާ ބަލާލުމުގެ ޝައުޤުވެރިކަމެއް ނިހާގެ ހިތުގައި އުފެދުނެވެ. ނިހާ ބާރަށް ހިނގާލައިފައި އެ ދިމާއަށް ދިޔައެވެ.\nރޫނާ ހުނުން މައިތިރިކުރުމަށް އަނގަމަތީ އަތް އަޅާލަމުން އެނބުރިލިއިރު ނިހާ ހުރީ ވަރަށް ގާތުގައެވެ. ފުރަތަމަ ނަޒަރުން ވެސް ނިހާއަށް އެއީ ރޫނާކަން އެނގުނެވެ. ނިހާއަށް ލިބުނީ ކުއްލި ސިހުމެކެވެ. ހިވީ ކަރަންޓު ނަރެއް ގެނެސް ގައިގައި ޖެއްސި ހެންނެވެ. އޭނާއާއި ނިކާލްގެ ގުޅުން އެހާ ނާޒުކު ފައްތަރެއްގައި އޮއްވައި، ނިކާލްގެ ކުރީގެ ލޯބިވެރިޔާ ފެނުމުން އެ ހިތަށް ނުބައި ގޮތެއްވިއެވެ. ރޫނާގެ ރީތިކަން ފެނި ނިހާގެ ހިތް ހަސަދައިން ފުރައިލިއެވެ.\nރޫނާ ފެނުމުން ނިކާލަށް ލިބުނު ހިތްހަމަޖެހުން ގެއްލުނީ ނިހާ އެތަނަށް އައިސް ހުއްޓުނުތަން ފެނުމުންނެވެ. ނިކާލް ކިތަންމެ ފޫހިވެފައި ހުއްޓެއް ކަމަކު ނިހާގެ މޫނަށް އައި ހުރިހާ ބަދަލެއް އޭނާއަށް ފާހަގަވިއެވެ. ފޫހިވާން މަސައްކަތް ކުރިޔަސް ނިހާގެ ކޮންމެ ހަރަކާތެއް ވެސް އެހާމެ ޝައުޤުވެރިއެވެ. އެ މޫނުމަތީގެ ކުލަވަރު ބަދަލުވެލާ ގޮތުން ވެސް ނިކާލްގެ ހިތަށް ހަމަޖެހުން ލިއްބައިދެއެވެ.\nރޫނާގެ އަނގައިން ނުކުތް މަޑު ހަޅޭކުގެ އަޑާއެކު އޭނާ ނިހާ ގައިގާ ބައްދައިލިއެވެ.\n"އަދިވެސް ބަދަލެއް ނާދޭ." ރޫނާ ނިހާގެ ދެއަތުގައި ހިފައިލަމުން ބުންޏެވެ. "ހަމަ އެ ލޫޅާފަތިކަން. ކާވެންޏަށް ތައްޔާރު ވަނީ ދޯ؟ އަޑު އަހައިފީމޭ އެ ވާހަކަ. ވަރަށް ވަރަށް ބޮޑަށް މަރުހަބާ. ފައިރޫޒްއާ..."\n"ރޫނާ މިގެޔަށް ތި އައީ ކީއްކުރަން؟" ރޫނާގެ ވާހަކަ މެދުކަނޑާލަމުން ނިހާއަށް ސުވާލުކޮށް ލެވުނީ އެއްވެސް އިހްތިޔާރަކާ ނުލައެވެ. ނިހާގެ އަޑުގައި ހުރި ބީރައްޓެހިކަން ރޫނާއަށް ފާހަގަވިއެވެ. ކުރެވުނު ސުވާލު ކަމުނުދާކަން ނިހާއަށް ރޭކާލީ ރޫނާ ބަލާލި ގޮތުންނެވެ. ނިކާލަށް އަވަސް ނަޒަރެއް ބަދަލުކޮށްލަމުން ނިހާ ގަދަކަމުން ހިނިތުންވެލިއެވެ.\n"މި ބުނީ. މި ބުނީ މިހާ ހެނދުނާ ކަމަކުހޭ؟" ނިހާ ސުވާލު ބަދަލުކޮށްލިއެވެ.\n"ނޫނޭ ވަކި ކަމަކު ނޫން. ތި މީހުންނާ ބައްދަލުކޮށްލަން މި އައީ. ތި ދެމީހުން ވެސް ކާވެނި ކުރާ ޚަބަރު ލިބުނީމަ ހިތަށް އެރީ ގެޔަށް އައިސް މަރުހަބާ ކިޔާލަން. އަންނަމަހުގެ ކޮން ތާރީޚެއްގަ ނިންމަނީ؟" ރޫނާ އެހިއެވެ.\nނިހާއަށް އަނެއްކާވެސް ބެލުނީ ނުރުހުންވެފައި ހުރި ނިކާލަށެވެ.\n"އެ ކޮޅު ތިބަލަނީ ކީއްވެގެންތަ؟ ތާރީޚް ނިންމަނީ ނިކްތަ؟" ނިހާ މާ ވަރަކަށް ނިކާލަށް ބަލާކަން ރޫނާއަށް ފާހަގަވެގެން އަހާލިއެވެ. ނިހާ އެތަނަށް އައި ވަގުތުން ފެށިގެން ނިކާލްގެ އަނގަގަނޑު މައިތިރިވެ، މިޒާޖު ކުއްލިއަކަށް ބަދަލުވެއްޖެކަން ރޫނާއަށް ފާހަގަކުރެވުނެވެ. އެޔާއެކު އެ ދެމީހުންގެ ދެމެދުގައި އުފެދިފައިވާ ނުތަނަވަސްކަން ރޫނާއަށް އިހްސާސް ކުރެވުނެވެ. ދެމީހުންގެ މެދުގައި މައްސަލައެއް ޖެހި ހިތްހަމަނުޖެހިފައި ކަންނޭނގެއެވެ.\n"އަދި ވަކި ތާރީޚެއް ނުނިންމަން. އަންނަ މަހު ކުރީ ކޮޅަށް މިކިޔަނީ." ނިހާ އަވަހަށް ބުނެލިއެވެ.\n"ވެޑިން ޑްރެސް ފަހައިފިންތަ؟ ކޮންކުލައެއްތަ؟ ޕާޓީ އޮތީ ކޮންތާކު؟" ރޫނާގެ ސުވާލުތައް ހުހެއްނުވިއެވެ. އަހަރުތަކެއްފަހުން ސުކޫލު ދައުރުގެ ދެ އެކުވެރިންނާ ދިމާވުމުން އޭނާ ހުރީ ވަރަށް އުފަލުންނެވެ. ޙާއްސަކޮށް ނިކާލްގެ ހިތުގައި އޭނާގެ މައްޗަށް ރުޅިވެރިކަމެއް ނެތްކަން އެނގުމުން އަރާފައި ހުރި ފޯރި ވަކިން ގަދައެވެ.\n"އަދި ނޭނގެ." ނިހާއަށް އެ ސުވާލުތަކަށް ޖަވާބުދޭން އުނދަގޫވިއެވެ.\n"ނޭނގެއޭ." ރޫނާ ހައިރާންވިއެވެ. "ސާބަސް. ތީ އަންހެން ކުއްޖެއްގެ ހަޔާތުގައި އަންނާނެ އެންމެ މުހިންމު އެއް ދުވަސް. ނިހާ އެހާ އުފާވެފަ ހުންނަ ހެނެއް ވެސް ހިޔެއްނުވޭ. ކާވެންޏަށް ނެތެއްނު މާ ދުވަހެއް ވެސް. މިހާ ވަގުތު ކުޑަތަންވީ އިރު އެއްވެސް ކަމެއް ހަމަވެސް ނުޖައްސަނީތަ؟ އަނެއްކާ ދެ ފަރާތުގެ އާއިލާއިން އެދިގެން ކުރާ ކައިވެންޏަކީ ތަ؟"\nނިހާ އެތަނުން ދަންދެން އެއްޗެއް ނުބުނަން ނިކާލް ހުރީ ނިންމައިގެންނެވެ. އެކަމަކު ރޫނާ އެންމެފަހުން ކުރި ސުވާލަށް ނިކާލް ޖަވާބު ދޭ ހިތްވިއެވެ.\n"ކޮންތާކު. ހަމަ ލޯބިން ކުރާ ކާވެންޏެއް. ފައިރުއާ ދެމީހުން ހިތާވެ ލޯބިވެގެން ކުރާ ކާވެންޏެއް. މިހާރުގެ ލޯބިވެރިން މާ އަވަސް އަރުވާލައިގެން ކަންތައްތަކެއް ނުނިންމާނޭ." ނިކާލް ވާހަކަ ދެއްކީ ޖެއްސުމުގެ ރާގަކަށެވެ.\n"ނިކާލް ތިހުރީ ހުރިހާ ކަމެއް ނިންމައިގެންވިއްޔާ. އެންމެ ކުޑަމިނުން އިންނަން އުޅޭ ކުއްޖާގެ ފޮޓޯގަނޑެއްހާ ހިސާބު ވެސް ނުދައްކާ." ނިހާ ވެސް އަނގައިން ދެރަނުވާންވެގެން ބުނެލިއެވެ.\n"އާނ.. ތެދެކޭދޯ؟ ނިކާލްވެސް އިންނަނީނު. އަދި ހަނދާން ވެސް ނެތިފަ މިހުރީ. ނިކްއަށް ވެސް ފަށްފަށުން މަރުހަބާ. ދެން އިސާހިތަކު ބޮޑު ވެދާނެ. ކޮބާތަ ތި އިންނަން އުޅޭ ކުއްޖާ. ދައްކާލަބަ ފޮޓޯއެއް." ރޫނާ ނިކާލަށް ބަލާލަމުން ހެމުންހެމުން ބުންޏެވެ.\n"އަސްލު މަ ނޫޅެމޭ މީހަކާ އިންނާކަށް. ނިހާ ކިޔާ ވަރުން ކުއްޖަކު ހޯދަނީ މި. އެއް ދުވަހަކަށް ނިންމާލެވޭނީ އޭރަށްނު. ރޫނާ ހުސްތަ؟ މަށާ އިންނަން ވީނު." ނިކާލްގެ ސުވާލު އަމާޒުވީ ރޫނާއަށް ކަމުގައި ވިޔަސް، އޭނާ ބަލަމުން ގެން ދިޔައީ ނިހާގެ ދެލޮލަށެވެ. ނިހާގެ ތުންފަތް މައްޗަށް ހިނިތުންވުމެއް ވެރިކޮށްގެން ހުއްޓެއްކަމަކު، ނިކާލްގެ ސުވާލު އިވުނު ވަގުތު އޭނާގެ ހިތަށް ހީވީ ކުޑަ ހަންޖަރެއް ހަރާލިހެންނެވެ.\n"ހޫމް.. ކޮންމެހެން މަށާ ފޮށޭނެ ކަމެއް ނެތް." ރޫނާ ނިކާލްއާ ދިމާއަށް އަތް މަޅާލީ ހެމުންނެވެ. "ދެން ސަކަރާތް ނުޖަހައި ދައްކަބަލަ."\n"އަސްލުވެސް މަ ހަމަ ހުސްހަށިބައި." ނިކާލް ބުންޏެވެ. ނިކާލްގެ ދެލޮލުން ރޫނާއަށް ސަމާސާ ކުލަވަރެއް ނުފެނުނެވެ. ނިކާލްގެ ސަމާސާތައް އަޑުއަހަން ނިހާއަށް އުނދަގޫވިއެވެ. ނިހާގެހިތް ހަމައަކަށް އަޅުވަމުން މޫނުމަތިގައިވާ ނުތަނަވަސްކަން ފޮރުވޭތޯ ބެލިއެވެ.\n"ނުވާނެ ދެން. އަޑުއެހީމޭ އޮންލައިންކޮށް ދިމާވި ކުއްޖެއް ގެންގުޅޭ ވާހަކަ. އަނެއްކާ އެއީ ދޮގެއްތަ؟" ސަމާސާ ކުލަވަރު ފަނޑުކުރަމުން ރޫނާ ސުވާލު ކުރިއެވެ.\n"އެއީ ތެދެއް." ނިހާ ޖަވާބުދިން އަޑަށް ރޫނާ އެނބުރި ބަލާލިއެވެ. "އޭނަގެ ވަގުކަން ރޫނާއަށް އަދި ވެސް ނޭނގޭދޯ؟ މާލެގަ އެބުނާ މަންޖެއެއް ހުންނަނީ ވެސް. ނިކާލްގެ ހަޔާތުގަ ލޯބިވާނެ ކުއްޖަކު ނުހުންނަ އިރެއް ހިނގައިދާނެތަ؟ ކޮންމެ ކަމެއް ވެސް މަޖަލަކަށް ނޫނީ ސަމާސާއަކަށް ހަދައިގެން އުޅޭނީ. ދެން އަހަރުމެންނަށް ދައްކަން ބޭނުން ނެތިއްޔާ އެހެން ބުނީމަ ނިމުނީނު. ބޭކާރު ބަހަނާ ތަކެއް ނުދައްކާ. ދޯ ރޫނާ؟"\nނިހާ ރޫނާއަށް ދޯ ދިނީ ނިކާލްގެ މޫނަށް ބަލާލަމުންނެވެ.\n"ދެއްކޭނީ ހުރެގެންދޯ؟ ރޫ.ރޫ ގެ ޖަވާބަކަށް މި އިންތިޒާރު ކުރަނީ." ނިކާލް ވައްކަޅިން ނިހާއަށް ބަލަމުން ބުނެލިއެވެ.\nރޫނާއަށް ފަހަރަކު މީހެއްގެ މޫނަށް ބަލަން ފެށުނީ ވާނުވާ ނޭނގިގެންނެވެ. ޤަބޫލުކުރަންވީ އެތަނުން ކާކު ދައްކާ ވާހަކައެއް ކަމެއް ރޫނާއަކަށް ނޭނގުނެވެ. ދެމީހުންގެ ހަރަކާތްތަކަށް ބަލާ އަޅާކިޔާއިރު ރޫނާއަށް ނިހާގެ ވާހަކަތަކަށް ބަރޯސާވެވުނެވެ. ނިކާލަކީ ސަމާސާ ބޮޑު މީހެއްކަން ހަނދާން ނައްތާލައިގެން ނުވާނެތާއެވެ.\n"އަޅާނުލާ. އޭނަ ކޮންމެ ކަމެއް ވެސް ހަދާނީ މަޖަލަކަށް. ހިނގާބަލަ އެތެރެއަށް. ދައްތަމެން ވެސް އެތެރޭގަ އެބަ ތިއްބޭ." ނިހާ ބޭނުންވީ އެ ހިސާބުން އެ ވާހަކަތަކުގައި ފުލުސްޓޮޕް ޖަހާށެވެ. އިތުރަށް އެވާހަކަ ދައްކަން ހަދައިން ނުކުންނާނީ ނުރަނގަޅު ނަތީޖާއެއްހެން ނިހާއަށް ހީވެއެވެ.\n"އާނ. މީ ފިސާރި ފޮނި ފިރިހެނެކޭ. ނަޒީލާއި ސޮފިއްތަ އެބަ އުޅޭތަ؟ ނަޒީލް އަންހެނުން. ކޮންނަމެއްތަ ކިޔަނީ އިންޝާ ދޯ. ނިހާއާއެކު އުޅުނު. އެ އެންމެންނާ ބައްދަލުކޮށްލައިފަ މިއަދު ގެޔަށް ދާނީ." ރޫނާ ވާހަކަ ދައްކާ ނުނިމެނީސް، ރޫނާ އަތުގައި ހިފައި ދަމަމުން ނިހާ ހިނގައިގަތެވެ.\n"ރޫ.ރޫ އަހަރެން ވަރަށް އަވަހަށް ޖަވާބެއް ބޭނުން." ނިކާލް ބާރަށް ބުންޏެވެ. ރޫނާ އެނބުރި ނިކާލަށް ބަލަމުން ޖެހޭނީ ވިސްނާލަންކަމަށް ބުނީ ހެމުންހެމުންނެވެ. ނިހާ މަޑުނުކޮށް އެ ދިޔަގޮތަށް ގޮސް ގޭތެރެއަށް ވަދެގެން ދިޔައެވެ. އެމީހުން ދިޔަ މަންޒަރު ބަލަން ހުރި ނިކާލްގެ ތުންފަތް މައްޗަށް ލުއި ހިނިތުންވުމެއް ވެރިވިއެވެ. ނިހާ ނުތަނަވަސްވުމުން އެ މޫނުކޮޅު ފެންނަލެއް ވަރަށް ވެސް ލޯތްބެވެ. އެ ހިޔާލުގައި ހުރެ އޭނާ އެނބުރި ގޮސް ވަނީ ޖިމަށެވެ.\nރޫނާއަށް ގޭތެރެއަށް ވަދެވުނީ އެންމެ ރަނގަޅު ދަނޑިވަޅުގައެވެ. ފެންޑާގައި ނަޒީލާއި އިންޝާގެ އިތުރުން އިލްހާމާއި ޞަފިއްޔާ ވެސް ތިއްބެއެވެ. އެންމެންވެސް އުފާވެރި ހިނިތުންވުމަކާއެކު ރޫނާއާ ވާހަކަ ދައްކާ ހާލުއަހުވާލު އޮޅުން ފިލުވިއެވެ. ރޫނާއާ ބައްދަލުވެ ވާހަކަ ދައްކާލެވުމުން އެންމެ ބޮޑު ހިތްހަމަޖެހުމެއް ލިބުނީ ނަޒީލަށެވެ. ނަޒީލް ލޮލުގެ އިޝާރާތުން އިލްހާމަށް ރޫނާ ދައްކާލުމުން ބައްޕަގެ މޫނުމަތިން މާ އެދެވޭ ކުލަވަރެއް ނަޒީލަކަށް ނުފެނުނެވެ. ނަޒީލް ބުނި އެއްޗެއް ނޭގުނީ ބައްޕައަށް ކަންނޭނގެއެވެ. ތަޤުދީރުގެ ރޭވުން އެމީހުންނާ އެއްކޮޅަށް ރޭވިފައިވާކަން ނަޒީލަށް އިޙްސާސްވިއެވެ. އެއްވެސް މީހެއްގެ ލަފަޔާ މަޝްވަރާ ބޭނުން ނެތް ކަމަށް ނިންމައި، ނިކާލްގެ ކާވެނި ރޫނާއާ ކުރާ ގޮތަށް ހަމަޖެއްސުމަށް ނަޒީލް ހިތާހިތުން ނިންމިއެވެ. އަދި ބައްޕައާ އެ ވާހަކަ ދައްކާލާ ހިތުން ރޫނާ ދާނެ އިރަކަށް ކެތްތެރިކަމެއް ނެތި ނަޒީލް އިންތިޒާރުކުރިއެވެ.\nރޫނާ އެންމެންނާ ހީ ސަމާސަކުރަމުން ދިޔައިރު ނިހާ އިންނަނީ އެ ސަކަރާތުގައި ބައިވެރިވާ ހިތް ނުވެފައެވެ. ރޫނާ ގެއަށް ވަން ވަގުތުން ފެށިގެން ނަޒީލް މާ ވަރަކަށް ރޫނާއަށް ބަލާކަން ނިހާއަށް ފާހަގަވިއެވެ. ނަޒީލްގެ މޫނުމަތިން އެ ހިތުގައި އޮތް އެއްޗެއް ދެނެގަންނަން ނިހާ މަސައްކަތްކުރިއެވެ. އެހެން ހުއްޓާ ނަޒީލް ލޮލުގެ އިޝާރާތުން އިލްހާމަށް ކޮށްލި އިޝާރާތް ވެސް ނިހާގެ ލޮލުގައި އަޅައިގަތެވެ. ނަޒީލް ފަރުދާގެ ފުރަގަހުގައި ކުޅެމުންދާ ކުޅިގަނޑު އެނގުމުން ނިހާ ރުޅި އަންނަ ގޮތްވިއެވެ. ހާދަހާ ދެ ފުށް ދެ ގޮތް ފިރިހެނެކޭ ނިހާގެ ހިތަށް އެރިއެވެ. އެއީ ހަމަ ފައްކާ ދެފުށް ކެހެރި ރޯލެކެވެ. އޭނާއަށް ނިކާލް ހޯދަދޭނެކަމުގެ ވަޢުދުވެފައި، ސިއްރުން އެ އުޅެނީ ނިކާލްގެ ކާވެނި ރޫނާއާ ކުރުވަން ހެއްޔެވެ؟ ހަމަހިލާ އެމީހުންގެ ރޭވުން ކާމިޔާބު ވިޔަކަ ނުދޭނަމެވެ. ނިހާ ހިތުގެ އަޑިން އަޒުމު ކަނޑައެޅިއެވެ.\nރޫނާ ގެއަށް ދާން ނުކުތީ އެހެން ދުވަހަކުން އަންނާނެކަމަށް ނިކާލް ގާތު ބުނުމަށްފަހުއެވެ. ނިކާލް ރޫނާއާއެކު ގޭޓާ ހަމައަށް ދިޔައެވެ. އޭރު ދެ ކިހިލި ފަތްދަށަށް އަތްޖަހާ ހަށަންބަނދެލައިގެން މަރުޖީނާ އެމީހުންނާ ދިމާއަށް ބަލަން ހުއްޓެވެ. މަރުޖީނާ ބަލަންހުރި ގޮތުން ނިކާލް ރޫނާ ގާތު ފަހުން ބައްދަލުވާނެކަމަށް ބުނެފައި އެތެރެއަށް ވަދެގެން ދިޔައީއެވެ. ބަލާކަށް ނުހުރެ މަރުޖީނާ ރޫނާއާ ދިމާއަށް ދިޔައީ އަވިއްސެން ހެނެވެ.\n"ސާބަސް ދަރިފުޅާ. ސާބަސް." މަރުޖީނާ ފުޅާ ހިނިތުންވުމަކާއެކު ރޫނާގެ ބުރަކަށި މަތީ ފިރުމަން ފެށިއެވެ. "މަންމައަށް އޭރުވެސް އެނގުނޭ ދަރިފުޅު ފެންނައިރަށް ނިކާލް އެ އިންޓަރުނެޓުން ދިމާވި ކުއްޖާ މަތިން ހަނދާން ނެތޭނެކަން. ކިހާ ދުވަހެއްތަ ދަރިފުޅު ގާތުވެސް ނިކާލްއާ އަލުން ގުޅެން އުޅޭށޭ ކިޔާތާ. ރަށަށް އައި ގޮތަށް އެވަރަށް ކީމަވެސް ހަމަހިލާ ގެއިންވެސް ނުނިކުންނަން ވިއްޔާ އޮތީ. ނިކާލް ހުންނާނީ ރުޅި އައިސްފައޭ ކިޔާފަ އެ ގެޔަށްވެސް ނުވަންނަން ނަދުރު ބުނެގެން ހުރީ. މަންމަ ބުނީ އަޅެ ދޮގެއްތަ؟ ނިކާލް ހަމަ އެހުރީ ދަރިފުޅު ނުފެނިގެންނޭ. ދަރިފުޅު ފެނުނީމަ ކިހާ ހެވިފަ އެސޮރު އެ ހުރީ. ހަމަ ރަނގަޅަށް މަގޭ ދަރިޔަށް ހިތް ގުރުބާންކޮށްގެން އެހުރީ. އެހެންނޫނަސް ފުރަތަމަ ލޯބިވިއްޔާ. ހަނދާން ނައްތާލެވޭނީ ވެސް ކިހިނަކުންތަ؟"\n"މަންމާ. ތި ހީކުރާހާ ކަހަލަ އެއްޗެއް ނިކް ހިތަކުނެތޭ. އަދި އަހަރެންގެ ހިތަކުވެސް ނެތް." ރޫނާ ކަންބޮޑުވެފައި އޭނާގެ މަންމައަށް ބަލާލިއެވެ. "މަންމަ ބުނި ގޮތަށް ނިކް އުޅެނީ މީހަކާ އިންނަން. އެކަން އަދިވެސް އޮތީ އެގޮތަށް."\nރޫނާ ރަށަށް އައި ދުވަހުން ފެށިގެން މަރުޖީނާ ރޫނާގެ ބޮލުގައި ކޮށަމުން ދިޔައީ ނިކާލާ ބައްދަލު ކުރުމަށް އެދިއެވެ. އެ ދެމީހުންގެ މެދުގައި ޖެހިފައިވާ ކުނި ސާފުކޮށް ނިކާލާ އަލުން ރައްޓެހިވުމަށެވެ. ނަމަވެސް ރޫނާ ހުރީ ނިކާލްގެ ކުރި މައްޗަށް ދާން ލަދުންނެވެ. ނިކާލަށް ދެވުނު ލަނޑު ހިތަށް އަރާފައި ފެންނަ ހިސާބަށް ދާން ވެސް ޖެހިލުންވެފައެވެ.\nރޫނާއާއި ނިކާލް ލޯބީގެ ގޮތުން ގުޅުނީ 05 އަހަރު ކުރިންންނެވެ. އެއީ އެމީހުން ގްރޭޑް 10 އެއްގައި ކިޔަވަމުން ދިޔަ ދުވަސްވަރުއެވެ. އަހަރު ދުވަހު އެކުގައި އުޅުމަށްފަހު މަތީތަޢުލީމު ޙާސިލުކުރުމަށް ރޫނާ މާލެ ދިޔައިރު ވެސް ދެމީހުންގެ ގުޅުމަށް ބަދަލެއް އައިސްފައެއް ނުވެއެވެ. ނަމަވެސް ރޫނާ މާލެ ދިޔަ ގޮތަށް ބަހަބަރުވީއެވެ. ނިކާލްގެ ލޯބީގައި ކޮޅުފައިން ޖެހުމަށްފަހު އެހެންމީހަކާ ލޯބީގެ ގޮތުން ގުޅުނީއެވެ. އެއީ ރޫނާއަށް އެޅުނު ވަރަށް ބޮޑު ޅަ އެއްޗެއްކަން ވިސްނުނީ މާ ފަހުންނެވެ. އޭނާ ނިކާލްގެ ގާތުން މާފަށް އެދެން ބޭނުންވިއެވެ. ނަމަވެސް އެ ހިޔާލު ދޫކޮށް ނިކާލްގެ ހަނދާންތައް ހިތުން ނެރެލައި، ދިރިއުޅުމައިގެން ކުރިޔަށް ދިޔައީއެވެ.\nރޫނާ ރަށަށް އައިސް ނިކާލްގެ ކުރިމައްޗަށް އަރަން ނުކެރިފައި ހުއްޓައި، އިއްޔެ މަންމަ އައިސް ދިނީ ނިކާލްގެ ކާވެނީގެ ޚަބަރެވެ. އެހެންކަމުން ރޫނާ އެގެޔަށް ދިޔައީ ނިކާލް ވެސް އޭނާ މަތިން ހަނދާން ނައްތާލައިފިކަން ޔަޤީންވުމުން މަރުހަބާ ކިޔާށެވެ. ރޫނާގެ ހިތުގައި އިތުރު އެއްވެސް އެދުމެއް ނެތެވެ.\n"އަދި ރަނގަޅުވާނެ. ފުރަތަމަ ދުވަހު އެސޮރު ދޮރާ ހަމައަށްވެސް އެ އައީނު. އެއީ ވަރަށް ރަނގަޅު ފާލެއް. ދެވަނަ ދުވަހަކުން ގެޔަށްވެސް އަންނާނެ. ތިން ވަނަ ދުވަހު ކޮޓަރިޔަށް ވެސް.." މަރުޖީނާ ލާނެއް ހިނިގަނޑެއް ޖަހާލިއެވެ.\n"ދެން މަންމާ....." ރޫނާ ލަދުގަތްވަރުން ތަންކޮޅެއް ބާރަށް ބުނެވުނެވެ.\n"ހޫމް. ތިޔެއްނޫނޭ. އެސޮރު އިންނަން އުޅޭ ކުއްޖާ. އެއީ ކާކުކަން އެނގިއްޖެތަ؟" މަރުޖީނާ ޝައުގުވެރިކަމާއެކު އެހިއެވެ.\nމަންމަ މީހުންގެ ފަތިފުށް ބަލާ ވާހަކަ ހޯދަން ޝައުޤު ހުންނަވަރުން ރޫނާ ގާތަށް ހިނިއައެވެ. ކިތަންމެ ދުވަހެއް ވިޔަސް މަންމަގެ އެ އާދަތަކެއް ބަދަލެއް ނުވާނެއެވެ.\n"ނޭނގެ މަންމާ. އެ މީހުން ނުދައްކާ ނިކާލްގެ ކާވެނީގެ ވާހަކައެއް. އަހަރެން އެޔެއް ބަލާކަށް ވެސް ބޭނުމެއްނޫން." ރޫނާ ގެއާ ދިމާއަށް ހިނގައިގަތެވެ.\n"އަދި މީނަ ފޮނުވައިގެން އެއްޗެއް ހޯދަން އުޅޭނެ ކަމެއް ނެތް." ޗޮކެއް ކަނޑާލަމުން މަރުޖީނާ ބުނެލިއެވެ.\n"ރޫނާ ވާނެ އެގެޔަށް ގިނަގިނައިން ދާން." ރޫނާ ފަހަތުން ހިނގައިގަންނަމުން މަރުޖީނާ ބުނެލިއެވެ.\n"ދެން މަންމާ" ރޫނާ ހުއްޓެމުން ބުންޏެވެ. "ކީއްކުރަންތަ އޭނަ ކާވެނި ހަމަޖެހިފަ އޮއްވައި މަ އެ ދޭތެރެއަށް ވައްދަން ތިއުޅެނީ."\n"މަންމަ ނުކިޔަމޭ ރޫނާ ގޮސް އެމީހުންގެ ދިރިއުޅުން ހަލާކުކުރާކަށް. މަންމަ މި ބުނީ ނިކާލްއާ ގާތް ރައްޓެހިކަމެއް ބާއްވާށޭ. ފަހަރެއްގައި އެ އިންނަން އުޅޭ ކުއްޖާއަށްވުރެ ބޮޑަށް ރޫނާވެސް ކަމުގޮސްދާނެން ނޫންތަ؟ ނިކާލްގެ ހިތުގައި ވަޅުޖެހިފައި އޮތް ލޯބި ދިރިގެން ރޫނާގެ ކާވެންޏަށް އެދިދާނެ. އެހެން ވެއްޖިއްޔާ ނަސީބު އަތުގައި ހިފީ. ރޫނާ ގޮސް އެމީހުންގެ ކާވެނި ރޫޅާލައި އެ ދޭތެރެއަށް ވަންނާކަށް މަންމަވެސް ނުބުނާނެއްނު." މަރުޖީނާގެ ވިސްނުން ހާމަކުރިއެވެ.\nރޫނާ އިތުރަށް އެއްޗެއް ނުބުނެ ހިމޭންކަން އިޙްތިޔާރުކުރިއެވެ. މަންމައަކީ އަބަދުވެސް މުއްސަނދިކަމަށް ލޯބި ކުރާ އަންހެނެކެވެ. ރޫނާގެ ކާވެނި ނިކާލްއާ ކުރުވަން މަންމަ ބާރު އަޅަނީ އެހެން ދެވަނަ ދެކަމަކު ނޫނެވެ. ނިކާލްގެ ކާވެނި ރޫޅާލުމުގެ ޝައުޤުވެރިކަމެއް ނެތްކަމުގައި ބުންޏަސް މަންމަގެ ނިޔަތަކީ އެއީކަން ރޫނާއަށް ވަރަށް ރަނގަޅަށް އެނގެއެވެ.\nބާބު 05 - އިންޒާރު\n"އެ މަރުޖީނާގެ ދަރިޔަކާ ނިކާލް ދެވަން ހިތަށް އަރުވައިގެން ވެސް ނުވާނެ. މިހާރުވެސް މުޅި ރަށުގަ މަގޭ ނުބައި ވާހަކަ ދައްކަމުން ދުވާ އަންހެނެއް އެއީ." ނަޒީލްގެ ވިސްނުން ހާމަކުރުމާއެކު އިލްހާމް އެކަމާ ވަގުތުން ދެކޮޅު ހެދިއެވެ. "މަށެއް ޤަބޫލެއްނޫން ރޫނާއާ ނިކާލް ކާވެނިކުރުވާކަށް."\n"މަ ޤަބޫލު. މަންމަ ނިކާލްއާ ތި ވާހަކަ ދައްކާނަން." ޞަފިއްޔާގެ ހިޔާލު މުޅިން ތަފާތެވެ.\nއިލްހާމް ފުންނޭވާއެއް ދޫކޮށްލަމުން ޞަފިއްޔާއަށް ބަލާލީ ރުޅިވެރި ނަޒަރަކުންނެވެ.\n"މިއުޅެނީ މިރަށުގަ އަންހެންކުދިން މަދުވެގެނެއްނޫނޭ. ނިކާލްއާ އިންނަން ބޭނުންވެފަ އެތައް ކުދިންނެއް ތިބޭނެ. މަރުޖީނާ ކަހަލަ މީހެއްގެ ދަނބިދަރިއަކަށް ނިކާލް ހަދާކަށް މަށެއް އެއްވެސް ހާލެއްގައި ޤަބޫލެއް ނޫން." އިލްހާމްގެ އަޑުގައި ހަރުކަށިކަން އެކުލެވިފައިވެއެވެ.\n"ރޫނާއަކީ މަރުޖީނާގެ ދަރިޔަކަސް މަރުޖީނާގެ އެ ހުންނަ ގޮތެއް އަދި އުޅުމެއް ވެސް ރޫނާގެ ނުހުންނާނެ. ޤަބޫލުނުވާންވީ ސަބަބެއް ނެތް. ނިކާލާއި ނިކާލްގެ ބައްޕަވެސް ކިހާ ތަފާތުތަ؟" ޞަފިއްޔާ ވައްބަހުން އިލްހާމަށް ރައްދުދިނެވެ.\n"ޞަފިއްޔާ... ކޮންމެ ކަމަކާ ޖަދަލުކުރަން ނޫޅެބަލަ. މަރުޖީނާގެ ގޮތް ނޭނގެނީތަ ހަމަ." އިލްހާމް ނުރުހުމާއެކު ބުނެލިއެވެ.\n"ނިކާލްގެ ކާވެނި ކުރުވަން މިއުޅެނީ މަރުޖީނާއާތަ؟" އިލްހާމް ބުނާ ކޮންމެ އެއްޗަކަށް ދޭތިބުނެ ރައްދު ދިނުމުގައި ޞަފިއްޔާ އެންމެ ތަންކޮޅެއް ވެސް ފަހަތަށް ނުޖެހެއެވެ.\nޞަފިއްޔާއާ އިލްހާމް ކޮޓަރީގައި ތިބެ އެކަކު އަނެކަކަށް ބަހުގެ ހޫނު ހަމަލާތައް ދެމުން ދިޔައެވެ. އެމީހުންގެ ކުރިމަތީގައި ނަޒީލް ހުއްޓިލައިގެން ހުރީ އެ ޒުވާބު ނިމޭނެ އިރަކަށް ކެތްކޮށްލައިގެންނެވެ. ނަމަވެސް އިރުން އިރަށް އަޑު ގަދަވުމުން ގޮސް ނަޒީލްގެ ކެތްތެރިކަން ކޮޅުންލިއެވެ. މަންމައާ ބައްޕައަށް ހަރު އަޑު ގޮވާލުމާއެކު ދެމީހުން އެއްފަހަރާ ނަޒީލަށް ބަލާލިއެވެ.\n"ބައްޕަމެން ތީ ކުޑަކުދިންތަ؟" ނަޒީލް ހިތްހަމަނުޖެހިފައި ބުންޏެވެ. "ދެމީހުންގެ ކަމަކީ އަބަދު ޒުވާބުކުރުން. އެއްކަމެއްގަ ވެސް ދެމީހުން އެއްގަލަށް ނާރާތި."\n"ނަޒީލްގެ ބައްޕަ ހިތްހަމަޖެހޭނީ މަށާ ޒުވާބު ކުރެވުނީމަ." ޞަފިއްޔާ އިލްހާމް ކުށްވެރިކޮށްލިއެވެ.\n"ބައްޕަ އެކަންޏެއް ނޫނޭ. މަންމަ ވެސް ގޮތެއް ދުލެއްނުކުރޭ. ދެމީހުންވެސް ހަމަހަމަ." ނަޒީލް ދެ ޖީބަށް އަތްޖަހައިލަމުން ބުންޏެވެ. "ތިކަމުގައި ދެ މީހުންނަށްވެސް ގޮތެއް ނުނިންމޭނެ. އެހެންވީމަ މަ ގޮތެއް ނިންމައިފިން. ނިކާލްގެ ކާވެނީގެ ވާހަކަ މަންމަ ނިކާލްއާ ދައްކާ. ނިކާލް ޤަބޫލުކަމަށްވަންޏާ ކާވެނި ކުރުވާނީ ރޫނާއާ. އެއްވެސް މީހެއްގެ ރުހުމެއް ބޭނުމެއްނޫން. ނިކާލް ރުހެންޏާ ނިމުނީ."\n"އާނ. މަގޭ ރުހުމެއް މުހިއްމެއް ނުވާނެ. ކަލެޔަށް ކަމުދާނީ ކަލޭ އަމާ ބުނާގޮތް. މަދެން މީ އެއްވެސް މީހެއް ނޫން." އިލްހާމް އެނދުން ތެދުވަމުން ބާރަށް ބުންޏެވެ. "މަގޭ ކައިރީ ތި ކައިވެނީގެ އެއްވެސް ވާހަކައެއް، އެކަކު ވެސް މީގެފަހުން ދައްކައިގެން ނުވާނެ. ކަލޭމެން ހާވާ ހަޑިއެއް ހާވާ. މަ ބައްސަން ހަދާނެ ކަމެއް ނެތް."\nއިލްހާމް ނަޒީލާ ދިމާއަށް ބަލާލަމުން ބާރަށް ހިނގައިލައިފައި ގޮސް ކޮޓަރިން ނުކުތީ ބާރަކަށް ދޮރުޖަހާފައެވެ. ނަޒީލް ދެއަތަށް ބޯ ހޫރުވައިލަމުން ޞަފިއްޔާ ގާތު އިށީނެވެ. ޞަފިއްޔާ ފަލަމަސްގަނޑުގައި އުޅަނބޮށި ޖައްސައިލައިގެން ދެ އަތުގެ ތެރެއަށް މޫނުލައިގެން އިސްޖެހިފައި އިނެވެ. ރުޅިގަދަވެގެން ޒުވާބު ކުރި ޞަފިއްޔާގެ ދެލޮލުން މިހާރު އަންނަމުން ދަނީ ހޫނު ކަރުނައެވެ. ނަޒީލް އޭނާގެ މަންމަގެ ބުރިކަށީގައި ފިރުމާލަމުން ހުއްޓާލުމަށް އެދުނީ އޯގާތެރިކަމާއެކުއެވެ.\n"ދަރިފުޅާ. މަންމައަކަށް ނޭނގެ މިވާ ގޮތެއް. ބައްޕަދެކެ ފޫހިވަނީ. އިންތިހާއަށް ފޫހިވަނީ. މަންމައަކަށް ހިޔެއްނުވޭ މި ގުޅުން މާ ގިނަ ދުވަހަކު ދެމި އޮންނާނެހެނެއް ވެސް. މިހެން އުޅެން ވެއްޖެނަމަ މަންމަ މޮޔަވެދާނެ. ބައްޕައާ ވަކިވާން ޖެހުނަސް މަންމައަށް އެދުވަހަކުން މާފުކުރާތި." ޞަފިއްޔާ މަޑުމޮޅި ރާގެއްގައި ވާހަކަ ދައްކަމުން ދިޔައިރު އިރުއިރު ކޮޅުން ނޭފަތް ދަމާލައެވެ.\n"މަންމާ. ތިޔަ ކަހަލަ ވާހަކަ ނުދައްކާ. އަދި ހުރިހާކަމެއް ވެސް ހަމަޔަކަށް އެޅޭނެ." ނަޒީލް ދެރަވިއެވެ. އޭނާ މަންމަ ގަޔާ ކައިރިކޮށްލައިގެން އިނދެ ނަސޭޙަތްތެރިވީ ކެތްތެރިވުމަށެވެ. މަންމައާއި ބައްޕަ ވަކިން އުޅޭތަން ދުށުމަށް ހިތަށް ކެތްނުވާނެކަމުގައި އޭނާ ތަކުރާރުކޮށް ބުންޏެވެ.\n"މަންމަ ތި ދެ ދަރިންނާއެކުގައި އުޅެން ބޭނުންވާތީ ކެތްކުރެވޭތޯ މި ބަލަނީ." ޞަފިއްޔާ ދެއަތުން ކަރުނަތައް ފޮހެލިއެވެ. "ދެން ދޭ ދަރިފުޅު. މެންދުރު ވަގުތުވަނީ. ނަމާދަށް ދާން ތައްޔާރުވާން ދޭ. މަންމަ ކޮންމެ ވެސް ވަގުތަކުން ނިކާލްއާ ކާވެނީގެ ވާހަކަ ދައްކާނަން."\nނަޒީލް ހިނިތުންވެލަމުން ކޮޅަށް ތެދުވެލިއެވެ. އަދި ޞަފިއްޔާ ކުރިމަތީ ހުއްޓިލަމުން ދެކަކޫ މައްޗަށް ތިރިވެލިއެވެ.\n"މަންމަ ލޮލުން އެންމެ ކަރުނަތިއްކެއް ވެސް ވައްޓައިލައިގެން ނުވާނެ." ނަޒީލްގެ ދެއަތުން ޞަފިއްޔާގެ ލޮލުން ފޭބި ކަރުނަ ފޮހެދިނީ ލޯތްބާއެކުއެވެ. ޞަފިއްޔާ ހީނލަމުން ބޯ ޖަހައިލިއެވެ.\nދެވަނަ ފަންގިފިލާގައި ހުރި އިލްހާމްގެ ކޮޓަރިން ނުކުމެ، ނަޒީލް ތިރިޔަށް ދިޔައިރު އޭނާގެ ސިކުނޑި ހީވަނީ ފަޅައިގެން ހިނގައިދާނެ ހެންނެވެ. މަންމައާއި ބައްޕަގެ ދެމެދު ޖެހުނު މައްސަލަތައް ގޯސްވެ ވަރިފަށަށް އަރާފައިވާކަން އޭނާއަށް އެނގުނީ އަލަށެވެ. ދެމީހުން ޒުވާބުކޮށް ހެދި ނަމަވެސް ބައްޕައާ ވަކިވުމުގެ ހިޔާލު މަންމަ ގެންގުޅޭ ކަމެއް ކުރިޔަކުން އެނގިފައެއް ނުވެއެވެ. ބައްޕަގެ ގޯސް އާދަތަކެއް ހުރުމުން މަންމަ ފޫހިވީ ކަންނޭނގެއެވެ. ދަރިން ބޮޑުވެ ފުރާފުރިހަމަވެ، ތަޞައްރަފު ފުދިފައި ތިއްބެއް ކަމަކު މަންމައާއި ބައްޕަ ވަކިވާކަށް ނަޒީލްގެ ހިތެއް ނޭދެއެވެ. އޭގެކުރިން ބައްޕަމެންގެ ގުޅުން ރަނގަޅުކުރަން އޭނާ ކޮންމެވެސް ކަމެއް ކުރަން އެބަޖެހެއެވެ. އެކަމަކު ކުރެވޭނީ ވެސް ވަކި ކީއްހެއްޔެވެ؟ އެއްވަރުގެ ގޮތްދޫނުކުރާ ބޯހަރު ދެމީހުންނެވެ. އޭނާ އެ ހިޔާލުގައި ހުރެ ކޮޓަރިއާ ދިމާއަށް ދަނިކޮށް ނިހާ އައިސް އޭނާގެ ކުރި މައްޗަށް ހުއްޓުމާއެކު ސިހުނެވެ.\n"މަ ކުރާ ސުވާލުގެ ޖަވާބު ދީބަލަ. ކަލޭގެ އަސްލު ބޭނުމަކީ ކޮބައިތަ؟" ނިހާ ކޮށްލި ސުވާލުން ނަޒީލް ޚައިރާންވިއެވެ. ނިހާގެ މޫނަށް ފުން ނަޒަރެއް ދިނުމުން ހިތްހަމަނުޖެހިފައި ހުރިހެން ހީވިއެވެ. ނަޒީލްގެ ހަޤީޤަތް ނިހާއަށް އެނގިއްޖެކަމަށް ނަޒީލަށް ވަގުތުން ޝައްކުވިއެވެ.\n"ކީކޭ ތިބުނީ." ނަޒީލް ބޭނުންވީ ޔަޤީންކުރާށެވެ.\n"ތި މޫނުމަތި އަޅައިގެން އުޅޭނެކަމެއް ނެތް. ރޫނާއާ ނިކާލްގެ ކާވެނިކުރުވަން ކަލޭ ބޭނުންވާކަން މަށަށް އެނގޭ. އެހެންވެ މި އަހަނީ މަށަށް ވައުދުވެފައި މާ ރަނގަޅު މީހަކަށްވެގެން އުޅުމުގެ ބޭނުމަކީ ކޮބައިހޭ؟" ނިހާ ސީދާ ސީދަލަށް ސާފުވާނެ ގޮތަށް ކިޔާލަދިނެވެ. ނިހާއަށް ހުރިހާ ހަޤީޤަތެއް އެނގިއްޖެކަން ޔަޤީންވުމުން ނަޒީލްގެ ތުންފަތް މައްޗަށް ވެރިވީ މަކަރުވެރި ހިނިތުންވުމެކެވެ.\n"އަދި އެނގޭނެ. ނިހާ ރުޅި އައިމަ އަދި މާ ލޯބި." ނަޒީލް ކުޑަކޮށް ގުދުވެލަމުން ނިހާގެ ކަންފަތް ބުޑުގައި ވައިއަޑުން ބުނެލިއެވެ. ފަހު ޖުމްލައާއެކު ނަޒީލްގެ ނިޔަތް ރަނގަޅު ނޫންކަން ނިހާއަށް އެނގުނެވެ. ދެ ޖީބަށް އަތްޖަހައިލަމުން ނަޒީލް ހިނގައިގަތީ ކޮޓަރިއާ ދިމާއަށެވެ.\n"މަށަކަށް ހިޔެއްނުވޭ ކަލެޔަށް ކުޑަވެސް ބަދަލެއް އައި ހެނެއް. ތި ފޮރުވައިގެން އުޅޭ ހަޤީޤަތް އިންޝާއަށް ބުނެދޭނަން. ކަލޭގެ އެއްވެސް ރޭވުމެއް ކާމިޔާބު ވިޔަކަ ނުދޭނަން." ނިހާ އަޑަށް ބާރުލަމުން އޭނާގެ ނިންމުން އިއްވާލައިފައި ކޮޓަރިއަށް ވަނެވެ.\nނަޒީލް ހުރީ އޭނާގެ ކޮޓަރި ދޮރުމަތީގައި ހުއްޓިލައިގެންނެވެ. ނިހާ ދެންމެ ބުނި އެއްޗަކާމެދު ވިސްނާލެވުނެވެ. އިންޝާއަށް ނިހާ ބުނެދޭން އޮތީ ކޮން ހަޤީޤަތެއް ހެއްޔެވެ؟ ނިހާއަށް ނިކާލް ހޯދައި ދޭނެކަމަށް ވައުދުވެފައި ނިކާލްގެ ކާވެނި ރޫނާއާ ކުރުވަން ރޭވި ވާހަކަ ހެއްޔެވެ؟ އެހެންކަމަށްވާނަމަ އޭނާ އެކަމާ ހާސްވާކަށް ނުޖެހެވެ. އޭނާގެ ހުރި ހަމައެކަނި ކޮއްކޮގެ ދިރިއުޅުން ސަލާމަތްކުރަން ކުރި ކަމެއްކަމުގައި ބުނެލާނީއެވެ. ނަޒީލް ހަމަޖެހިލަމުން ކޮޓަރިއަށް ވަނީ އިންޝާއަށް ގޮވާލަމުންނެވެ. އިންޝާ ކޮޓަރީގައި ނެތުމުން ބޭރަށް ނުކުމެ ފަރާތް ފަރާތަށް ބަލައިލިއެވެ. އޭނާ ދުރު ފިޔަވަޅުތަކެއް އަޅަމުން ގޮސް ނިހާ ކޮޓަރި ދޮރާ ހަމަވުމާއެކު ހުއްޓުނެވެ. ދެން އެއްޗެއް ވިސްނަން ހުރެފައި ދޮރު ހުޅުވާލައިފައި އެ ކޮޓަރި ތެރެއަށް ވަނެވެ.\nއެނދުމަތީ އިށީނދެ އިން ނިހާއަށް ނަޒީލް ފެނުމާއެކު ފުންމައިގެން ތެދުވެވުނެވެ. ނަޒީލް ދޮރު ލައްޕާލަމުން ނިހާއާ ދިމާއަށް ހިނގައިގަތެވެ. ނިހާގެ ދެލޯ ބޮޑުކުރުމަކުން ފަހަތަށް ފިޔަވަޅުތަކެއް އަޅާލިއެވެ.\n"ހަމަ މިހާރު މި ކޮޓަރިން ނުކުމޭ. ނޫނީ ހަޅޭލަވައިގަންނާނަން." ނިހާ އަތުގެ އިޝާރާތުން ކޮޓަރި ދޮރު ދައްކަމުން ބުނެލިއެވެ.\n"މައިތިރިވޭ." ނަޒީލް އަތް ހިއްލާލަމުން ހުއްޓުނެވެ. "ކަލޭ ގަޔަށް އަރަން ބޭނުންވާނަމަ މަ މިތަނަށް ވަންނާނީ މިގަޑިޔަކު ނޫން. ތިކަހަލަ ވިސްނުމެއް ނެތް. މި އައީ ވާހަކައެއް ބުނަން. ތި މުޑުދާރު ވިސްނުން ހަޤީޤަތަކަށް ހަދައިގެން އިންޝާ ގާތު ފާޑުފާޑު ވާހަކަ ދައްކަން ހިޔާލުވެސް ނުކުރާތި. މަށެއް އެއްވެސް ޝައުޤުވެރިކަމެއް ނެތް ކަލެޔާ ބެހޭކަށް. އެ ވާހަކަ ބުނެލަން ވެގެން މިއައީ."\n"އެންމެ ޝަރުތެއްގެ މަތިން." ނަޒީލް ކޮޓަރިން ނުކުންނަން ހިނގައިގަތުމާއެކު ނިހާގެ އަޑުއިވުނެވެ. އޭނާ އެނބުރި ބަލާލިއިރު ނިހާ ހުރީ ހަށަންބަދެލައިގެން ނިކަން ހެވިފައެވެ. ކުރިން އެ މޫނުމަތިން ފެނުނު ނުތަނަވަސްކަމާއި ރުޅިވެރިކަމުގެ ޒައްރެއްގެ މިންވަރު ވެސް އެމޫނަކުން މިހާރު ފެންނާކަށް ނެތެވެ.\n"މަ މިއައީ ކަލޭގެ ޝަރުތު އަޑުއަހާ ކަލެޔާ ސައްލާ ކުރާކަށް ނޫން. ކަލެޔަށް ނުބައިކޮށް ވިސްނިފައި އޮތީމަ. އެވާހަކަ ބުނެލަން." ނަޒީލް އާދައިގެ ގޮތަކަށް ބުނެލިއެވެ.\nނިހާ ޖަހާލީ ވަރުގަދަ ހިނިގަނޑެކެވެ. ނަޒީލްގެ ނިޔަތް ކިތަންމެ މުޑުދާރަސް، އޭނައަކީ ވަރަށް ބޮޑު ފިނޑިއެކެވެ. ނަޒީލްގެ ބޮލުގައި ތުހުމަތެއް އަޅުވައިގެން އިންޝާގެ ހިތް އޭނާގެ މައްޗަށް ކިލަނބު ވެދާނެތީ އޭނާ ބިރުގަނެވެ. ރަށަށް ބޭޒާރުވެދާނެތީ އެޔަށްވުރެ ބިރުގަނެއެވެ. ނުބައި އާދައެއް ހަރުލާފައި ހުއްޓެއް ކަމަކު އޭނާ އިންޝާއާ ވަކިވާކަށް ބޭނުމެއް ނުވެއެވެ. މިހާރުވެސް ބިރުން އެ އުޅެނީ އިންޝާ ގާތު ނިހާ ވާހަކައެއް ދައްކާފާނެތީއެވެ. ނިހާ ބޭނުންވީ އެ ބިރުގެ ނާޖާއިޒް ފައިދާ ނަގާލާށެވެ.\n"މަ އިންޝާ ގާތު އެއްވެސް ވާހަކައެއް ނުބުނާނީ ކަލޭ މަ މި ކުރާ ޝަރުތު ޤަބޫލުކުރިއްޔާ. އެ ޝަރުތަކީ ތި މީހުން ތި ކުރުވަން ރާވަމުންދާ ނިކާލްގެ ކާވެނި ހުއްޓުވުން." ނިހާ ވަރަށް ހަމަޖެހިލައިފައި ޝަރުޠު ހާމަކޮށްލިއެވެ.\n"ކީކޭ ހިތަށް އަރައިގެން ތި ތެޅެނީ." ނަޒީލްގެ މޫނުމަތިން ހިތްހަމަނުޖެހުން ފާޅުވިއެވެ. "މަށަށް ބިރު ދައްކާގެން ކަލޭ ބޭނުންވާ ކަންތައް ކުރުވާނަމޭ ހިތާތަ ތިއުޅެނީ؟ ބިރެއް ނުގަނޭ. މަ އެއްވެސް ޝަރުތެއް ޤަބޫލުކުރާކަށް ނެތިން. ކަލޭ ވިސްނާ ގޮތަކަށް ވިސްނާފަ ހަދާ އެއްޗެއް ހަދާ. ނިކާލް ކާވެނި ކުރަން ހުރިއްޔާ އޭނަގެ ކާވެނި ކުރެވޭނެ. ކަލޭ އެކަމާ ހިތްޕުޅާ ނުވަންޏާ ނިކާލް ހުއްޓުވާ. މަށަށް ގޮތް ކިޔާދޭން ނޫޅޭ."\n"އަދި ވިސްނާލާ. މަ ދައްކާ ކޮންމެ ވާހަކައެއް އިންޝާ ޤަބޫލުކުރާނެ." ނިހާ ބޭނުންވީ ނަޒީލްގެ ހިތަށް ބިރުވެރިކަން ވައްދާށެވެ.\n"ކަލެޔަށް ޖެހޭނީ ދޮގު ހަދަން. އެންމެ ގާތް އެކުވެރިޔާއޭ ކިޔާގެން އޭނާގެ ދިރިއުޅުން ހަލާކުކުރަން ބޭނުންވަންޏާ އެކަންވެސް ކުރަންވީ. މަގޭ އެއްވެސް މައްސަލައެއް ނެތް. ފިރިމީހާގެ ވާހަކަ ދޮގުކޮށްފަ ކަލޭ ދައްކާ ވާހަކަ ޤަބޫލުކޮށްގެން އިންޝާއަށް ވެސް ވަކި ވާނެ މޮޅެއް ނޯންނާނެ." ނަޒީލް ދަތްވިކާލަމުން ބުނެލިއެވެ. ދޮގެއް ހަދައިގެން އިންޝާގެ ދިރިއުޅުން ހަލާކުވާނެފަދަ ކަމެއް ކުރާކަށް ނިހާއަށް ނުކެރޭނޭ ނަޒީލްގެ ހިތްބުނެއެވެ.\n"މަ އެބަ އުޅޭތަ ދޮގެއް ހަދަން؟ ކަލޭގެ ތިހިރަ ވަޙުޝީކަން ދުވަހަކު ވެސް ނުކެނޑޭނެ. އެކަމަކު ކަލޭ އަދި މިދަނޑިވަޅުގަ އެކަހަލަ މޮޔަކަމެއް ނުކުރާނެ. އޭގެ މާނައަކީ ފަހުން ނުކުރާނެއެކޭ ނޫން. މަ އަދި ސަލާމަތްވިޔަސް ކަލޭގެ ޝިކާރައަކަށް ކޮންމެވެސް އެހެން އަންހެނެއްގެ ޖިސްމު ހަދާނެ. މީ ހަޤީގަތެއް ނެތް ތޯތޯ ވާހަކަ އެއްނޫން. އެކަމު ދެން މައްސަލައެއް ނެތް. މަ ނެތިން ކަލޭ ތި އޮރިޔާން ވެފަ ހުރި ވަރަށް ވުރެން ބޮޑަށް އޮރިޔާން ކުރާކަށް. އެކަމަކު ބުނަން. ކަލޭ ތިހިރީ އިންޝާ ކައިރީ ވަރަށް ބޮޑު ދޮގެއް ހަދާފަ. މަގޭ ގަޔަށް އަރަން މަސައްކަތްކުރީ ޖިންނީގެ ބާރުންކަމަށް ބުނެ އޮޅުވާލި އޮޅުވާލުން އެއީ ވަރަށް ބޮޑު ދޮގެއް. މަށަށް އެނގޭ ދެރޭ މަތިންވެސް ކަލޭ މަގޭ ކޮޓަރިއަށް ވަނީ ހަމަހޭގައި ހުރެގެންކަން. މިހުރިހާ އެއްޗެއް އެނގޭއިރު ވެސް އިންޝާގެ އުފަލަށްޓަކައި ކަލޭ އިސްލާޙުވާނެކަމަށް ބަލާފައި މާފުކޮށް ދެވަނަ ފުރުޞަތެއް ދޭށޭ ބުނީވެސް ޚުދު އަހަރެން. މަ ބުނި ބުނުމަކަށް މާފު ދިނީ. އެކަމު މިހާރު ތި އުޅުން ހުރި ގޮތުންނާ އަދިވެސް ކަލޭ ބަދަލުވާން ހިޔާލު ވެސް ނުކުރާތީ ކަލެޔަށް ފުރުސަތެއް ދޭން ބާރު އެޅުނީތީ ވެސް މަ މިއަދު ލަދުގަނޭ. ކަލެޔަކަށް ފުރުސަތެއް ކީއްކުރަން އިންޝާ ކަހަލަ މާތް ކުއްޖެއްވެސް ހައްޤެއްނޫން. އެހެންވީމަ މި ބުނި އެއްޗަކާ މެދު ފުންކޮށް ވިސްނާލާ." ނަޒީލްގެ ހިޔާލު ބަދަލުކޮށްލެވޭތޯ ނިހާ އިންޒާރުތައް ދިނެވެ. އެ އިންޒާރުތަކުން ނަޒީލްގެ ވިސްނުން ބަދަލުކޮށް ރާވަމުންދާ ރޭވުންތަކުން އެއްކިބާވާނެކަމަށް ނިހާ އުންމީދުކުރިއެވެ. ނަމަވެސް ނިހާއަށް ކުރެވުނީ ކުށްހީއެކެވެ.\n"ސާބިތުނުކުރެވޭ ކަހަލަ ކަންތަކުގެ ވާހަކަ ނުދައްކަބަލަ. ތި ވާހަކަ އިންޝާ ޤަބޫލުކޮށްފާނެ. އެކަމަކު ނިކާލަށް ތި ހަބަރު އިވިއްޖެއާ ކަލޭދެކެ ހާދަ ރުޅިއެއް އަންނާނޭ. އޭނާ ތިދައްކާ ވާހަކައަށް އިތުބާރު ކުރާނެބާ؟ މަށަށް ހީވަނީ ކަލެޔަށް އިތުރަށް ނަފްރަތު ހެން ކުރާނީ. އެހެންވީމަ ކަލޭ މިކަމާމެދު ވިސްނާލާ. އެވެސް ފުންކޮށް." ނަޒީލް ހުރީ ގޮތްދޫކުރާ ކަހަލަ ގޮތަކަށް ނޫނެވެ. ނިހާ ދެމުންދިޔަ އިންޒާރަށް އޭނާ ގޮންޖަހަމުން ގެންދިޔައީ ސާބިތުކަމާއެކުއެވެ. ނިހާގެ މޫނުމަތީގެ ކުލަވަރު އޮއްސުނު މަންޒަރު ފެނި ނަޒީލަށް ހިތްހަމަޖެހުން ލިބުނެވެ.\n"އެހެންވީމަ މަ ކަންކުރަންވީ ގޮތް ކިޔާދޭން ނޫޅޭ." ނަޒީލް އެއްމިޔަކަނުން ހީނލިއެވެ. ނިހާ އެއްޗެއް ބުނުމަށް ފުރުޞަތުދީގެން ނަޒީލް ހިމޭނުން ހުއްޓެވެ. ނިހާގެ އަނގައިން އިތުރު އެއްޗެއް ބޭރުނުވާނެ ހެން ހީވުމުން އޭނާ ހިނގައިގަތެވެ.\n"ޕޮލިހުންނަށް ސާބިތުކުރެވޭނެދޯ؟" އަނެއްކާ ވެސް ނިހާގެ އަޑަށް ނަޒީލަށް ހުއްޓެން މަޖުބޫރުވިއެވެ. "އެ މައްސަލަ އަދިވެސް އޮތީ ޕޮލިހުގައޭ. އެމީހުން ހެތްކާއި ޤަރީނާ ހޯދުމުގައި އަވަދިނެތި އެ އުޅެނީ. މަ ކޮށްލަންޖެހޭނެ ހަމަ އެކަނި ކަމަކީ ގޮސް މަގޭ ބަޔާން ބަދަލުކޮށްލުން."\n"ކިހާ ބޮޑު **** މީ." ނަޒީލް ގާތަށް ރުޅިއައެވެ. އޭނާ ބާރަށް ހިނގާލައިފައި ގޮސް ނިހާގެ އަނގަޔަށް ފިއްތާ ބާރުކޮށްލަމުން މެދުހަށީގައި ބައްދައިގަތީ ގަޔާލައި ފިއްތާލަމުންނެވެ. ނިހާގެ ދެ އަތުން ނަޒީލްގެ މޭމަތީގައި އަޅާ ކޮއްޕާލަމުން މޫނުމަތީގައި ތަޅައިގަތެވެ. ނަޒީލްގެ އަތަށް އިހުނަށްވުރެ ބާރުކޮށްލުމާއެކު ނިހާގެ ކޯކަށިގަނޑުން އަޅަމުން ދިޔަ ވޭނުން ލޮލުން ކަރުނަ ހިލުވާލިއެވެ.\n"މާ ކަންތައް ވާ މީހަކަށް ވެގެން ނުތެޅިބަލަ." ނަޒީލްގެ މޫނު ނިހާގެ މޫނާ ކައިރިކޮށްލަމުން ބުންޏެވެ. "މަށަށް ކަންކަން ކުރަން ނުކެރިގެންނެއް ނޫޅެން. ކަލޭ ގަޔަށް އަރަންވެސް ކެރިދާނެ. އެހެންވީމަ މަށަށް ފާޑުފާޑުގެ އިންޒާރުތައް ދޭނެކަމެއްނެތް. ކަލޭ ކުރިން ޕޮލިހުންނަށް ތެދުތެދަށް ކިޔާނުދިނީ ކީއްވެގެންތަ؟ ސަބަބަކީ އެކަމުން ކަލެޔަށް ވާނެ ފައިދާއެއް ނެތީމަ. އެހެންވީމަ ދެންވެސް ކަލޭ އެވާހަކައެއް ނުދައްކާނެ. އެހެންނޫނަސް ކަލެޔަށް ޖިންސީ ގޯނާއެއްވިކަމުގެ ހެތްކެއްނެތި ކަލޭ ދައްކާ ވާހަކަ އެމީހުން ޤަބޫލުކުރިޔަސް މިގެޔަކު ކަލޭ ދައްކާ ވާހަކަ ޤަބޫލުކުރާނެ މީހެއް ނޫޅޭނެ."\nނަޒީލް ނިހާގެ އަނގަޔަށް ފިތާ ތަދުކޮށްލަމުން ފަހަތަށް އަޅާ ކޮއްޕާލީ އެއްވެސް ރަހުމެއްނެތިއެވެ. ނިހާގެ އަނގައިން އަޑެއް ބޭރުކޮށްލަމުން އަނގަމަތީ އަތް އަޅާލެވުނެވެ. އޭނާގެ ދެއަތުން ކޮލުގެ ދެފަރާތުގައި ހިފަހައްޓައިލައިގެން އިރުގަނޑަކު މަޑުން ހުރުމަށްފަހު ނަޒީލާ ދިމާއަށް އަޔެވެ.\n"ވަރަށް ރަނގަޅު ވާހަކައެއް." ނަޒީލްގެ އަތުގައި ހިފައި މައްޗަށް އުފުލައިލަމުން ނިހާ ބުންޏެވެ. "މި އަތްތިލައިން މަށަށް ދިން އަނިޔާވެސް މެޑިކަލް ރިޕޯޓުން ފެންނަން ނެތުން އެއީ ވަރަށް ބޮޑު މައްސަލައެއް. އެ ރިޕޯޓު ވަނީ ބަދަލުކޮށްފައިކަން އެމީހުންނަށް އެނގިއްޖެނަމަ ތަހުޤީޤު ހިންގޭނެ އިތުރު ކަމެއް ފެނިފައި އެއޮތީ. ކޮޓަރިން އެއްވެސް މީހެއްގެ ހެތްކެއް ފެންނަން ނެތުމާއި، ރިޕޯޓް ބަދަލުކޮށްފައި އޮތުމާއި، ބެލްކަނީގެ ޕޭޕަރ ކުލިޕް، މާނިޢުގެ ބަޔާން މީ ހުސް ހެކި."\nފައިރޫޒްގެ ފަރާތުން އެ ވޭދަނައިގެ ވަރަށް ގިނަ މަޢުލޫމާތުތަކެއް ނިހާއަށް ވަނީ ލިބިފައެވެ. މިހާރު ތަޙުޤީޤު ގޮސްފައިވާ ހިސާބާއި ލިބިފައިހުރި ހެކިތަކުގެ އިތުރަށް އެމީހުން އަނެއްކާވެސް މާނިޢުގެ ބަޔާން ނެގުމަށް ތައްޔާރުވަމުން އަންނަކަން ވެސް ނިހާއަށް އެނގެއެވެ. މާނިޢު ރަށުގައި ނެތުމުން މައްސަލަ ވަގުތީ ގޮތުން މަޑުޖެހިފައި އޮތް ނަމަވެސް ފިހިގަނޑަކުން ފެނުނު އިނގިލީގެ ނިޝާން ސާފުކުރެވޭތޯ އެމީހުންދަނީ މަސައްކަތްކުރަމުންނެވެ. ނިހާއަށް އެ ހުރިހާކަމެއް އެނގިފައި އޮތުމުން ނަޒީލް ބިރު ގަންނުވާލުމުގެ މަޤުޞަދުގައި އެ ވާހަކަތައް ފަށަފަށައިގެން އޭނާ ކިޔާދިނެވެ.\n"ކީކޭ ކިޔަން ތިއުޅެނީ." ނަޒީލް އަތްފޮޅުވާލަމުން ބުންޏެވެ.\n"މި ކިޔަނީ އެ މައްސަލައިގަ ކަލޭ ބެދޭވަރަށް މަށަށް ހެކި ދެއްކޭނޭ." ނިހާ ބާރަށް ހިނގާލައި ގޮސް ކޮޓަރި ދޮރު ހުޅުވާލިއެވެ. "މި ކޮޓަރިން ނުކުމޭ. ވިސްނާނެ ވަރަކަށް ވިސްނާ. ކަލޭގެ ސަބަބުން މަށަށް ނިކާލް ނުލިބިއްޖެނަމަ ކުރިޔަށް އޮތް އަހަރުތައް ކަލޭ ހޭދަކުރާނީ ޖަލުގެ ތޭރިތަކުގެ ފަހަތުގައި ކުޑަ ގޮޅިއެއްގައި ކަން ހަނދާން ކުރާތި."\nނަޒީލް ދެން އަނގަޔަކުން ނުބުންޏެވެ. ހުއްޓުން އަރާފައި ނިހާއަށް ބަލަހައްޓައިގެން ނަޒީލަށް ހުރެވުނީއެވެ. ހަޤީޤަތުގައި އޭނާއަށް ބުނާނެ އެއްޗެއް ވިސްނުމަށް ވެސް ނައީއެވެ. ނިހާގެ މެޑިކޯ ލީގަލް ރިޕޯޓު ބަދަލުކޮށްފައިވަނީ ބައްޕައެވެ. ބައްޕަ އެ ގޮތަށް ކަންތައްކުރީ ނިހާ ބަޔާން ބަދަލުކުރާ ދުވަހަކުންވެސް ނިހާއަށް ކުރިއެރޭނެ ހުރިހާ މަގެއް ބަންދު ކުރުމުގެ މަގްޞަދުގައެވެ. ރިޕޯޓު ބަދަލުވެފައިވާ ކަމުގެ ކުޑަވެސް ހިލަމެއް ޕޮލިހުންނަށް ވެއްޖެނަމަ، އެކަން އެމީހުން ތަޙުޤީޤުކުރަން ފަށާނެއެވެ. އޭރުން ބައްޕަ ޑޮކްޓަރަށް ރިޝްވަތުދީގެން ބޮޑު ޖަރީމާއެއް ހިންގައިފައިވާކަން މުޅި ދުނިޔެއަށް ހާމަވެގެންދާނެއެވެ.\n"ނުކުންނާށޭ." ނަޒީލް ހުއްޓުން އަރާފައި ހުރުމުން ނިހާ ހަޅޭލަވައިގަތެވެ. އެ ވަގުތު ފާހާނާ ދޮރު ހުޅުވިގެން ދިޔަ އަޑަށް ދެ މީހުނަށްވެސް ލިބުނީ ސިހުމެކެވެ. ނަޒީލް ފާހާނައާ ދިމާއަށް ބަލާލުމާއެކު ދެ ލޯ ބޮޑުވެގެންދިޔަ ތަން ނިހާއަށް ފެނުނެވެ. އެ މޫނު މައްޗަށް އައި ބަދަލުން ފާހާނާގައި މީހަކު ހުރިކަން ނިހާއަށް ޔަޤީންވިއެވެ. (ނުނިމޭ)\n"ފައިރުއަށް ހަޤީޤަތް އެނގޭ ދުވަހަކުން ހާދަ ދެރަވާނެދޯ؟" ނިހާ ދެރަވެލާފައި ބުންޏެވެ. ހަޤީޤަތުގައި ވެސް ނިހާ އިނީ ދެރަވެފައެވެ. ފައިރޫޒްގެ އާއިލާއާ ބައްދަލުކުރަން ޖެހޭ ކޮންމެ ފަހަރަކު އޭނާއަށް އަމިއްލަ ނަފުސު ކުށްވެރިކުރެވެއެވެ.\n"އެދުވަހުން ނިހާ ހިތަށް އަރާނެ އަވަހަށް ބުނެވުން ނަމައޭ." އިންޝާ ބުންޏެވެ. "ނުބުނެ ހުއްޓާ ފަޅާއަރާފިއްޔާ އެމީހުންގެ ނަޒަރުގައި ނިހާ ވާނީ ވަރަށް ވިޔާނުދާ މީހަކަށް."\nއޭޕްރީލް 27, 2021 22:03\nހާދަ ދެރައޭ ނިހާއަށް ވާ ގޮތް. ހުރިހާ ދިމާލަކުން ހިތާމަ. ނިކާލް ކަންތައް ކުރާގޮތް އެއްމެ ދެރަަނީ\nއޭޕްރީލް 27, 2021 22:05\nފާޚާނާ ތެރޭގައި އެހުރީ ނިކާލް ކަންނޭނގެ! ނޫނީ އިންޝާ އަށް ވެސް ވެދާނެ! އަނެއްބައިގެ އިންތިޒާރުގައި!\nއޭޕްރީލް 27, 2021 23:51


SATA 2020 gai vaadha kurumuge furusathu hulhuvaalaifi - vNews.mv\nސަޓާ 2020ގައި ވާދަކުރުމުގެ ފުރުސަތު ހުޅުވާލައިފި\nމަރްޔަމް ލީން 12 January 2020, 11:05\nދެކުނު އޭޝިއާ ސަރަހައްދުގައި ދޭ ފަތުރުވެރިކަމުގެ ދާއިރާގެ އެންމެ ޝަރަފުވެރި އެއް އެވޯޑް ކަމަށްވާ ސައުތު އޭޝިއަން ޓްރެވަލް އެވޯޑްސް 2020 ގައި ވާދަކުރުމުގެ ފުރުސަތު ހުޅުވާލައިފި އެވެ.\nމިއަހަރުގެ އެވޯޑްސްގައި ވިޒިޓާސް ޗޮއިސް އަދި ސްޕެޝަލަ ރިކޮގްނިޝަން އެވޯޑްސްގެ އިތުރަށް ނުވަ ކެޓަގަރީއެއްވަނީ އިތުރުކޮށްފައެވެ. އެއާއެކު ޖުމްލަ 52 ކެޓަގަރީއަކަށް ވާދަކުރުމުގެ ފުރުސަތު މިއަހަރު ވަނީ ހުޅުވާލައިފައެވެ.\nމި ހިނގާ 2020 ވަނަ އަހަރުގެ ސަޓާ އެވޯޑްސް ބޭއްވުމަށް ހަމަޖެހިފައިވަނީ ރާއްޖޭގައެވެ.\nސަރަހައްދީ ޓޫރިޒަމް އަދި ހޮސްޕިޓޭލިޓީ ދާއިރާގެ ކުރިއެރުމަށް ސަޓާ އިން ކުރަމުންދާ މަސައްކަތުގެ އަގު ވަޒަންކޮށް 15 އަށްވުރެ ގިނަ ބައިނަލްއަގްވާމީ އަދި ސަރުކާރުގެ އިދާރާތަކުން ސަޓާ އެވޯޑްސް ވަނީ އެންޑޯސްކޮށްފައިވެއެވެ.\nދުނިޔޭގެ ބޮޑެތި ކުންފުނިތަކަކުން އެންޑޯޒް ކޮށްފައިވާ މި އެވޯޑަކީ 2016 ވަނަ އަހަރުން ފެށިގެން ދެމުން އަންނަ އެވޯޑެކެވެ. މި އެވޯޑް 2016 ވަނަ އަހަރު ސްރީލަންކާގެ ކޮލަމްބޯގައި ބާއްވާފައިވާއިރު 2017 ވަނަ އަހަރު އެވޯޑް ހަފްލާ ބޭވީ އައްޑޫ ސިޓީގެ އިކުއޭޓަރ ވިލެޖްގަ އެވެ. އަދި އެއައްފަހު އިންޑިއާގެ މުމްބާއީގައިވެސް މި އެވޯޑު ބާއްވާފައިވެއެވެ.\nމިއީ ސަޓާ އެވޯޑް ބާއްވާ ފަސްވަނަ ފަހަރެވެ. އެންމެ ފަހުން ސަޓާ އެވޯޑްސް ބާއްވާފައިވަނީ ސްރީލަންކާގެ އަމާރީ ގާލޭ ގައެވެ.


ނައީމާއްތައާ މެދު ފުލުހުން އަމަލުކޮށްފައިވާ ގޮތް ކުށްވެރިކުރުން – Maldivian Democratic Party\nނައީމާއްތައާ މެދު ފުލުހުން އަމަލުކޮށްފައިވާ ގޮތް ކުށްވެރިކުރުން\nހުކުރުދުވަހުގެރޭ އެމްޑީޕީ ހަރުގެ ކުރިމަތިން ހައްޔަރު ކުރި މި ޕާޓީގެ ޚިދުމަތްތެރި އަދި ދޮށީ އުމުރުގެ ނައީމާ މުޙައްމަދު (ނައީމާއްތަ) އަތޮޅުވެހީގައި ހައްޔަރުކޮށް ނައީމާއްތައާ މެދު ފުލުހުން ޢަަމަލުކޮށްފައިވާ ގޮތް ކުށްވެރިކޮށް އެކަން މިހާރުން މިހާރަށް ބެލުމަށް ނޭޝަނަލް އިންޓެގްރިޓީ ކޮމިޝަނަށް ގޮވާލަމެވެ.\nހުކުރުދުވަހުގެރޭ ނައީމާއްތަ ހައްޔަރުކޮށް އަތޮޅުވެހީގައި ބަންދުކޮށްފައިވަނީ އެތަނުގައި މީހުންނާ އިންޓަވިއުކުރުމަށް ހަދާފައި ހުންނަ ތަނެއްގައެވެ. ނައީމާއްތަ ހައްޔަރުކުރުމަށްފަހު ފުލުހުންނަށް އެކިފަހަރުމަތިން ގޮވާލުމުންވެސް ޑިއުޓީގައި ތިބި އެއްވެސް މީހެއްގެ ސަމާލުކަމެއް ދީފައިނުވެއެވެ. އަދި ފާޚާނާއަށް ދިއުމަށްވެސް ނައީމާއްތަ އެތަނުން ނެރެދީފައިވަނީ އަނެއްދުވަހުގެ ހެނދުނުއެވެ. ނައީމާއްތަ ހައްޔަރުކުރީ ބިއްލޫރި ޖަހާފައިވާ ތަނެއްގައި ކަމުގައިވާތީ ހެނދުނު އިރުއެރުމާއެކު އެތަނުގެ ހޫނު ގަދަކަން އިތުރުވެގެންދިޔައެވެ. އަދި ކާން ނުވަތަ ބޯނެ އެއްވެސް އެއްޗެއް ނުދީ ފެންވެސް ދީފައިވަނީ އަނެއްދުވަހުގެ ހެނދުނު 11 ގެ ފަހުންނެވެ. އަދި ނައީމާއްތަ ގަވާއިދުން ކާ ބޭސް ފޯރުކޮށްދިނުމަށް ފުލުހުން ހުރަސްއެޅިއެވެ. ހެނދުނު ނައީމާއްތައްއަށް ހޭލެވުނީ އެކޮޓަރިއަށް ބިދޭސީ2ފިރިހެނަކު، އިތުރު އަންހެން ފުލުހަކާ ނުލައި ވަނުމާއެކުގައެވެ.\nފުލުހުންގެ ބެލުމުގެ ދަށަށް ގެންދާ މީހުންގެ މިފަދަ އަސާސީ ޙައްޤުތަކުން އެމީހުން މަޙްރޫމް ކުރުމަކީ ކަނޑައެޅިގެން ފުލުހުންގެ ޤާނޫނާ ޚިލާފް އަނިޔާވެރި ރަޙުމްކުޑަ ޢަމަލެކެވެ. ފުލުހުންގެ ބެލުމުގެ ދަަށަށް އާންމުން ގެންދެވުނު ނަމަވެސް އެއީ އަނިޔާވެރިވުމަށް ފުލުހުންނަށް ދެވޭ ހުއްދައެއްނޫނެވެ.\nމީހުން ހައްޔަރުކުުރުމުގައި ފުލުހުން ޢަމަލުކުރަންވީ ގޮތާއި ހައްޔަރުގައި ބެހެއްޓޭ މީހުންނާމެދު ޢަމަކުރަންވީ ގޮތްތައް ކަނޑައެޅިފައިވާއިރު އެ އުޞޫލުތަކާ ޚިލާފަށް ކަންކަން ހިނގަމުންދާކަން ތަކުރާރުކޮށް ހައްޔަރީންގެ ކިބައިން ހާމަވާހިނދު، އެފަދަ ކަންކަމާ މެދު ޕޮލިސް ކޮމިޝަނަރާއި ނޭޝަނަލް އިންޓެގްރިޓީ ކޮމިޝަނާއި ހިއުމަން ރައިޓްސް ކޮމިޝަނުން ހިމޭނުންތިބުމަކީ ލަދުވެތި ކަމެކެވެ. ރެޔާ ދުވާލު މީހުންގެ ޙައްޤުތައް ފުލުހުން އަނިޔާވެރިކޮށް ނިގުޅާއިގަންނަމުން ދާއިރު، އެފަދަ ވާހަކަތައް ހާމަ ކުރާ ފަރާތްތަކާމެދު ފިޔަވަޅު އަޅާނެ ކަަމަށް ބުނެ އިންޒާރުދީ ބިރުދެއްކުމުގެ ގޮތުން ޕޮލިސް ކޮމިޝަނަރު ދައްކަވަނީ ނާތަހުޒީބު ވާހަކަތެކެވެ. އެފަދަ ކަންކަމުން ދުރުވެ، ކޮމިޝަނަރާއި މިނިވަން މުވައްސަސާތަކުގެ ވެރިންނާ ޤަނޫނުން މަތިކޮށްފައިވާ ޒިންމާތައް އަދާ ކުރުމަށް ގޮވާލަމެވެ.\nތާރީޚް: 13 އޯގަސްޓު 2017


މިކުންފުނީގެ މައިޢިމާރާތުގެ 06 ވަނަ ފަންގިފިލާ ކުއްޔަށް ދިނުން\nހ. ޓޫ ސްޓަރގައި ހުރި މި ކުންފުނީގެ މައި ޢިމާރާތުގެ (ޕޯސްޓް ބިލްޑިންގ)6ވަނަ ފަންގިފިލާ ބީލަމުގެ އުސޫލުން ކުއްޔަށް ދިނުމަށް ވަނީ ހަމަޖެހިފައެވެ. ވީމާ ކުއްޔަށް ހިފުމަށް ބޭނުންފުޅުވާ ފަރާތްތަކުން ތިރީގައި މިވާ މަޢުލޫމާތުގެ މައްޗަށް ބިނާކޮށް 12 ފެބްރުއަރީ 2020 ވާ ބުދަ ދުވަހުގެ 14:00 އަށް ޕޯސްޓް ބިލްޑިންގގެ7ވަނަ ފަންގިފިލާއަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ.\nމޯލްޑިވްސް ޕޯސްޓް ލިމިޓެޑްގެ މައި ޢިމާރާތުގެ 06ވަނަ ފަންގިފިލާ ކުއްޔަށް ދިނުމާއި ބެހޭ މަޢުލޫމާތު\n1-4ވަނަ ފަންގިފިލާގެ ފްލޯރ އޭރިޔާ - 3207.60 އަކަ ފޫޓް\n2- އަގު ހުށަހަޅުއްވާއިރު ހުށަހަޅުއްވަންވާނީ އަކަ ފޫޓަކަށް 28 ރުފިޔާ އާއި 35 ރުފިޔާއާ ދެމެދުގެ އަދަދަކަށް ވާން ވާނެއެވެ.\n3- މިފަންގިފިލާ ބޭނުން ކުރެވޭނީ ހަމައެކަނި އޮފީސް ހިންގުމަށް\n4- ކުއްޔަށް ދެވޭ މުއްދަތު3އަހަރު\n5- ބިޑް ކާމިޔާބު ކުރާ ފަރާތުން ސެކިއުރިޓީ ޑިޕޮސިޓްގެ ގޮތުގައި3މަހުގެ ކުއްޔަށްވާ ފައިސާ ދައްކަންވާނެއެވެ.\n6- ބިޑު ހުށަހަޅާއިރު، ބިޑު ހުށަހަޅާ ފަރާތުގެ ކްރެޑިބިލިޓީއާއި ފައިނޭންޝިއަލް ސްޓެބިލިޓީ އެގޭ ރަސްމީ ލިޔުމެއް ހުށަހަޅަންވާނެއެވެ. އަދި އަމިއްލަ ފަރާތެއްނަމަ6މަސް ދުވަހުގެ ބޭންކް ސްޓޭޓްމަންޓް ހުށަހަޅަންވާނެއެވެ.\n7- ފްލޯރގެ އިންޓީރިއާރ ހަދާނީ ކުއްޔަށް ހިފާ ފަރާތުން އެފަރާތުގެ އަމިއްލަ ޚަރަދުގައެވެ. އަދި މިފަދަ ކަންކަމަށް ކުރެވޭ ޚަރަދު ކުއްޔަކުން ނުކެނޑޭނެއެވެ.\nބިޑް ހުށަހަޅުއްވާނީ 12 ފެބްރުއަރީ 2020 ވާ ބުދަ ދުވަހު 14:00 އަށް ޕޯސްޓް ބިލްޑިންގގެ7ވަނަ ފަންގިލާއަށް ވަޑައިގެން


vnews - China meehunnah raajje ga miyaru ves hudhdha!?\nމިޔަރު އަރަހައާއި މިޔަރު ހަންގަނޑެއް ހިއްކަން އެލުވާފައި - ފޮޓޯ: ސޯޝަލް މީޑިއާ\nމިއީ، ހުޅުމާލެއާއި މާލެއާ ދެމެދު އަޅާފައިވާ ސިނަމާލެ ބްރިޖް ހެދުމުގެ މަސައްކަތުގައި ހަރަކާތްތެރިވާ ޗައިނާގެ މަސައްކަތްތެރިން ދިރިއުޅޭން، ރާޅުގަނޑު ސަރަހައްދުގައި ހަދާފައިވާ ގެތަކުގެ ތެރެއިން ގެއެއްގެ ބޭރެވެ. އެ ގޭގެ ބޭރުން އެފެންނަނީ މިޔަރު އުރަހަތަކެއް ފައްޗަކަށް އަމުނައި ހިއްކަން އަޅުވާފައި ހުރިތަނެވެ. މިޔަރު އުރަހައިގެ އިތުރުން، މިޔަރެއްގެ ހަންގަނޑުވެސް އެލުވާފައި ވަނިކޮށް ފޮޓޯތަކުން ފެނެއެވެ.\nމިޔަރު އުރަހަޔަކީ ދެކުނު އިރުމަތީ އޭޝިޔާގެ ގައުމުތަކުގެ ތެރެއިން ޚާއްސަކޮށް ޗައިނާއާއި ވިއެޓްނާމް މީހުންގެ މެދުގައި ގަދީމީ ޒަމާނުއްސުރެ ވަރަށް މަގްބޫލް ސޫޕެއް ތައްޔާރުކުރާން ބޭނުންކުރާ އެއްޗެކެވެ. ސޫޕްގެ އޮލަގަނޑު ހަދަން ބޭނުންކުރަނީ އުރަހައެވެ. ރަހަތައް ލައްވަނީ އެހެން ބާވަތްތަކުގެ ތަކެތި ބޭނުންކޮށްގެންނެވެ. މިޔަރު އުރަހަ ސޫޕަކީ ވަރަށް އަގުބޮޑު ސޫޕެއްވެސް މެއެވެ. އެހެންކަމުން، މިޔަރު އުރަހަ ވެފައިވަނީވެސް ވަރަށް އަގުބޮޑު އެއްޗަކަށެވެ.\nރާއްޖެއަކީ ކުރިން މިޔަރުމަހާއި މިޔަރު އުރަހަ ލޮނުއަޅައި ހިއްކައިގެން ވިއްކައި އަދި ގިނަ އަދަކަށް ބޭރަށް އެކްސްޕޯޓް ކުރި ގައުމެއް ނަމަވެސް، އެކަން ދިވެހީން ހުއްޓާލިތާ ކިތަންމެ ދުވަހެކެވެ. ސަބަބަކަށްވީ، ރާއްޖޭގެ ކަނޑުތަކުން މިޔަރު ހުސްވެދާނެކަމުގެ އަލާމާތްތައް ފެންނާން ފެށުމާ ގުޅިގެން ކަމާބެހޭ ތަޖުރިބާކާރުންވެސް ލަފާގެމަތިން ދިވެހި ސަރުކާރުން މިޔަރު ހިމާޔަތް ކުރުމާއި، މިޔަރުގެ މަސްވެރިކަން ކުރަމުން އައި ފަރާތްތަކަށް އެހެން ގޮތްތަކެއް ހޯދައިދިނުމުންނެވެ.\nމިޔަރަކީ ހިމާޔަތްކޮށްފައިވާ އެއްޗެއްގެގޮތުގައި ދިވެހި ސަރުކާރުން އިޢްލާންކޮށްފައިވަނީ 2015 ވަނަ އަހަރުއެވެ. "ނޭޝަނަލް ޕްލޭން އޮފް އެކްޝަން ފޮރ ދަ ކޮންޒަރވޭޝަން އެންޑް މެނޭޖްމަންޓް އޮފް ޝާރކްސް އިން ދަ މޯލްޑިވްސް" ގެ ދަށުން މިޔަރު ހިމާޔަތް ކޮށްފައިވަނީ ހަތަރު އަހަރުދުވަހުގެ މުއްދަތަށެވެ. އެމުއްދަތު ހަމަވާނީ އަންނަ 2019 ވަނަ އަހަރުގެ އޭޕްރީލްމަހުގެ 30 ދުވަހުއެވެ.\nމިޔަރު ހިމާޔަތްކުރުމާއި، މިޔަރުގެ މަސްވެރިންކަން ނުވަތަ މިޔަރު އުރަހައިގެ ބޭނުމުގައި މިޔަރު ބާނައި ހިފައި ހެދުމަކީ ދުނިޔޭގެ ގިނަ ގައުމުތަކުންވެސް މަނާކޮށްފައި އޮންނަ ކަމެކެވެ.\nދިވެހިރާއްޖޭގެ އިގްތިސާދީ ސަރަހައްދުގެ ތެރެއިން ހިފުން، ބޭނުން، ނެގުން ނުވަތަ މެރުން މަނާކުރާ ތަކެއްޗާބެހޭ ގަވާއިދުގައި، އެގަވާއިދާ ޚިލާފްވާ ފަރާތްތަކާ ދެކޮޅަށް ބޮޑެތި އަދަބުތަކެއްވެސް ކަނޑައަޅާފައި ވެއެވެ.\nއެ ގަވާއިދުގެ އެގަވާއިދުގެ ދަށުން އިދާރީ ފިޔަވަޅުއަޅާ7ވަނަ މާއްދާގެ (ނ) ގައި، ގަވާއިދުގެ3ވަނަ މާއްދާގެ ދަށުން ހިފުން، ބޭނުން، ނެގުން ނުވަތަ މެރުން މަނާކުރާ ބާވަތެއްކަމުގައި ކަނޑައަޅާފައިވާ އެއްވެސް ބާވަތެއް ހިފައިފިނަމަ ނުވަތަ ބާނައިފިނަމަ ނުވަތަ ނަގައިފިނަމަ ނުވަތަ މަރައިފިނަމަ ނުވަތަ އެފަދަ ބާވަތަކަށް ގެއްލުމެއް ނުވަތަ ގޯނާއެއް ކޮށްފިނަމަ ނުވަތަ ގެއްލުމެއް ނުވަތަ ގޯނާއެއް ދޭން މަސައްކަތް ކޮށްފިނަމަ ނުވަތަ ގަވާއިދުގެ ދަށުން ސައްހަ ހުއްދައެއްނެތި ގެންގުޅެން އުޅެފިނަމަ ނުވަތަ އެފަރާތުގެ ބެލުމުގެދަށުގައި ބަހައްޓާއިފނަމަ އަޅާނެ ފިޔަވަޅުތައް ބަޔާންކޮށްފައި ވެއެވެ.\nއެގޮތުން، ފުރަތަމަ ފަހަރު 50،000 ރުފިޔާއިން ޖޫރިމަނާ ކުރުމާއި، ދެވަނަ ފަހަރު އެފަދަ ކުށެއް ކޮށްފިނަމަ އެއްލައްކަ ރުފިޔާއިން ޖޫރިމަނާ ކުރުމާއި، ތިންވަނަ ފަހަރަށް ކުށެއް ކޮށްފިނަމަ އަދި އޭގެފަހުން ކުށްކުރާ ކޮންމެ ފަހަރަކު ތިންލައްކަ ރުފިޔާއިން ޖޫރިމަނާ ކުރުން ގަވާއިދުގައި ހިމެނެއެވެ.\nދިވެހިރާއްޖޭގެ އިގްތިސާދީ ސަރަހައްދުގެ ތެރެއިން ހިފުން، ބޭނުން، ނެގުން ނުވަތަ މެރުން މަނާކުރާ ތަކެއްޗާބެހޭ ގަވާއިދާއެކު އާންމުކޮށްފައިވާ ޖަދުވަލު 1 ގައި 11 ބާވަތެއް ހިމެނެއެވެ. އޭގެތެރޭގައި ހިމެނެނީ، ކޯމަހާއި، ބޮޑުމަހުގެ ބާވަތްތަކާއި، ދިގުމިނުގައި 25 ސެންޓިމީޓަރު ހަމަނުވާ އިހި އަދި ބަނޑުދޮށުގައި ބިސްހުންނަ އިހި، ސަންގު، ގާހަކަ، އެންދެރި، ފެހުރިހި، މާހުޅުނބު ލަނޑާ، ވެލާ އަދި ކަނަބުގެ ބާވަތްތައް އަދި އެބާވަތްތަކުގެ ބިސް، މިޔަރު އަދި މަޑީގެ ބާވަތްތަކެވެ.\nމިޔަރަކީ ރާއްޖޭގައި ހިމާޔަތްކޮށްފައިވާ އެއްޗަކަށް ވާއިރު، ގަވާއިދާ ޚިލާފަށް މިޔަރު ބާނައި އޭގެ މަހާއި އުރަހަ ވިޔަފާރީގެ ގޮތުގައި ބޭނުންކުރަން އުޅުނު ބަޔަކު މީގެ ދެއަހަރު ކުރިންވެސް އަތުލައިގަނެ މައްސަލަ ފުލުހުން ބަލައި ފިޔަވަޅު އަޅާފައި ވެއެވެ.\nމީގެ ދެއަހަރުކުރިން ރާއްޖޭގެ ރަށެއްގައި މިޔަރު އުރަހަތަކެއް ލޮނުއަޅައި ހިއްކަން ބަހައްޓާފައި - ފޮޓޯ: ޕޮލިސް\nމިޔަރުނޫނަސް، ހިމާޔަތްކޮށްފައިވާ ލިސްޓްގައި ހިމެނޭ އެއްވެސް ބާވަތެއް ބޭނުމާއި ނުވަތަ ގޯނާއެއްކުރާ މަންޒަރު ފެންނަ ފޮޓޯއެއް ނުވަތަ ވީޑިއޯއެއް ސޯޝަލް މީޑިއާގައި އާންމުވިޔަސް ގިނަބަޔަކު އެކަމަށް ފާޑުކިޔައެވެ. އަދި އެކަމާ ގުޅިގެން ކަމާބެހޭ ފަރާތްތަކުން ފިޔަވަޅުވެސް އަޅާފައިވާކަން އެނގެއެވެ.\nސިނަމާލެ ބްރިޖް ހުޅުވިނަމަވެސް، ބްރިޖްގެ މަސައްކަތް އަދި މުޅީން ނިމިފައިވާކަމަށް ނުބެލެވެއެވެ. އެއީ ބްރިޖްގެ ބައެއް މަސައްކަތްތައް އަދިވެސް ހިނގަމުންދާތީއެވެ. އަދި މަސައްކަތުގައި ބޭނުންކުރާ ސާމާނާއި ތަކެތިވެސް އެ ސަރަހައްދުގައި ހުރުމުންނެވެ. ހައުސިންގ މިނިސްޓްރީން ބުނެފައިވަނީ ސިނަމާލެ ބްރިޖް ދިވެހި ސަރުކާރާ ރަސްމީގޮތުން ހަވާލުކުރާނީ ދެއަހަރު ފަހުން ކަމަށެވެ. މާނައަކީ ބްރިޖް މުޅިން ނިންމުމާއި، މެއިންޓެނަސް މަސައްކަތްތައް ކުރުމުގައި ޗައިނާގެ މަސައްކަތްތެރީން އެ ސަރަހައްދުގައި އެ މުއްދަތުގައި ތިބޭނެކަމެވެ.\nޗައިނާމީހުން އެ ސަރަހައްދުގައި ތިބުމަކުން މާލޭގައި ދިރިއުޅޭ އާންމުންނަށް މައްސަލައަކަށް ނުވެދާނެއެވެ. އެކަމަކު، ދިވެހިންނަށްވެސް ކުރާން ހުއްދަ ނޯންކަމެއް ޗައިނާމީހުން ކުރާނަމަ އެކަން ބަލައެއް ނުގަންނާނެއެވެ.\nރާޅުގަނޑު ސަރަހައްދުން ޗައިނާގެ މަސައްކަތްތެރިން މިޔަރު ބާނައިގެން މަރައި އޭގެ އުރަހަ ބޭނުންކުރާ ކަމަށްވާނަމަ ކަމާބެހޭ ފަރާތްތަކުން އެކަން ހުއްޓުވަންޖެހޭނެއެވެ. މިފޮޓޯތައް ފެނިގެން ސޯޝަލް މީޑިއާގައިވެސް ގިނަބަޔަކު ދަނީ މިކަމަށް ގޮވާލަމުންނެވެ. މިފޮޓޯތަކަކީ ހަގީގަތެއްނަމަ މިމައްސަލަ ކަމާބެހޭ ފަރާތްތަކުން ބަލަންވެސް ޖެހޭނެއެވެ.\nމިޔަރު މަހާއި މިޔަރު އުރަހަ ރާއްޖެއިން ބޭރަށް އެކްސްޕޯޓް ނުކުރެވޭއިރު އެތަކެތި ރާއްޖެ އެތެރެ ކުރެވޭނެ ގޮތެއްވެސް ނޯންނާނެއެވެ. ވީމާ، ބެލެވެނީ މިއީ ޗައިނާ މީހުން ރާޅުގަނޑު ސަރަހައްދުން އަމިއްލައަށް ބާނާ މިޔަރެވެ. ސޯޝަލް މީޑިއާގައި ޝުއޫރު ފާޅުކުރާ ގިނަމީހުންވެސް ބުނަނީ އެހެންނެވެ.


Dhivehi bahah loabi jahsan kuda kudhinnah bodu hadhiyaa eh!\nދިވެހި ބަހަށް ލޯބި ޖައްސަން، ކުޑަކުދިންނަށް ބޮޑު ހަދިޔާއެއް!\n23 ނޮވެންބަރ 2020 - 23:22:29\nކުޑަކުދިންނަށް ހާއްސަކޮށް "އޯލަ" އިގެ ނަމުގައި ވާހަކަ އެޕެއް ތައާރަފުކޮށްފި އެވެ.\n"2021 ގައި ކުޑަކުދިންނަށް ވާހަކަ އެޕެއް" ގެނެސްދޭނެ ކަމަށް ބުނެ "އޯލަ" ނަމަކަށް ކިޔާ ބަޔަކު ޓްވިޓާއަށް ދޫކޮށްލި ކުރު އެހެނަސް މާނަ ފުން މެސެޖަކަށް ގިނަ ބައެއްގެ ސަމާލުކަން ލިބިގެންދިޔައިރު ވަޒީރުން ވެސް އެ ޓްވީޓު ރީޓްވީޓްކޮށްފައިވެ އެވެ.\nއޯލައިން ދޫކޮށްލި ޓްވީޓް ރީޓްވީޓް ކުރި ހުރިހާ ފަރާތްތަކުންވެސް އެއްބަސްވާ އެއްކަމަކީ ކުދިން ކިޔާނެ އެކަށީގެންވާ ދިވެހި ވާހަކަ ނެތްކަމެވެ. އަދި ކޮންމެ ޓްވީޓަކާއެކުވެސް ފާޅުކޮށްފައިވަނީ އޯލައަށް ހިތުގެ އެންމެ ފުނުން ޝުކުރާއި އައްސަރިބަހާ ސާބަހެވެ. އަދި އެފަދަ އެޕަކަށް ބޭނުންވެފައި އޮތް މިންވަރެވެ.\nކުޑަކުދިންގެ ޅައުމުރުގައި ކަންތައްތަކަށް ޝައުޤުވެރިކަން އުފެއްދުމަކީ މުހިންމުކަމެއްކަން އޯލަ އެޕް އުފެއްދި ފަރާތްތަކުން ދެކެ އެވެ. ދިވެހި ބަހަށް ކުދިން ބީރައްޓެހިވަމުން ދިއުމުގެ އެންމެ ބޮޑު ސަބަބަކީވެސް ޅަ އުމުރުގައި އެކުދިން ކިޔާނެ އެކުދިންގެ އުމުރު ފުރައާއި ގުޅޭނެ ވާހަކަ އަދި ތައުލީމީ އުފެއްދުންތައް މަދުންކަން ވެސް ފާހަގަކުރެ އެވެ.\nއެންމެ ތުއްތު ކުއްޖާގެ އުމުރާ ގުޅޭގޮތަށްވެސް ތައްޔާރުކޮށްފައިވާ އިނގިރޭސި ވާހަކަ ފޮތްތަކާއި ލަވަތަކާއި އެހެނިހެން ތައުލީމީ އުފެއްދުންތައް ހުރީ ބެލެނިވެރިން ބޭނުންވެއްޖެ ކޮންމެ ވަގުތަކު އެކުދިންނަށް ފޯރުކޮށްދެވޭހާ ގާތުގައި ކަމަށާއި މަދުވަނީ ދިވެހި ބަހުގެ ސާމާނުކަމަށް ވެސް ބުނެފައިވެ އެވެ.\nއެ އެޕް އުފެއްދި ފަރާތްތަކުން ބުނާގޮތުގައި ފަށައިގަންނައިރު ހަތް އަހަރުން ދަށުގެ ކުދިންނަށް އަމާޒުކޮށްފައިވާ އެޕް ހަމަ ގައިމުވެސް ވާނީ އެ ކުދިން ދިވެހި ބަހަށް ޝައުގުވެރިކުރުވުމަށް ބެލެނިވެރިންގެ އަތްމައްޗަށް އަރާ ވަރަށް އަގުހުރި ރައުސުލްމާލުކަށެވެ. އަދި އެ ޝައުގުވެރިކަމުގައި އެކުދިން ބޮޑުވެގެން އަންނައިރު ޔަގީނުންވެސް ދިވެހި ބަސް އިތުރަށް އުނގެނި އެ ބަސް ދިރުވާ އާލާކުރުމަށް މަސައްކަތް ކުރުމަށް ލިބޭ ވަރަށް ބޮޑު ހިތްވަރަކަށް އެ އެޕް ވެގެންދާނެކަމުގެ ޔަގީންކަން ދެ އެވެ.\n"އޯލަ" އެޕްގެ ޓްވިޓާ ތައާރަފްގައި ބުނެފައިވާ ގޮތަށް މިއަދު މިވަނީ "ރައްކައުތެރި، އޯގާތެރި، އިހްލާސްތެރި، ހިކުމަތްތެރި އަދި ތޫނުފިލި ޖީލަކަށް" ވަރަށް ބޮޑަށް ބޭނުންވެފަ އެވެ. "އޯލަ" އިން އެ ފެށި މަސައްކަތަކީ ޔަގީނުންވެސް ބޭނުންވާ ތޫނުފިލި ޖީލެއް ބިނާކުރުމަށް ވަރަށް މުހިންމު މަސައްކަތަކަށް ވާނެ އެވެ. އެގޮތުން އުއްމީދަކީ ދިވެހި ބަހަށް ކުޑަކުދިން ޝައުގުވެރިކަން އުފެއްދުމަށް ބޭނުންތެރި މުހިންމު އެޕަކަށް "އޯލަ" ވުން ކަމަށް ބުނެ އެވެ.


MDP ge husha elhun: Eparty ah 61 gondi, Ehen party thakah 8 eh\nއެމްޑީޕީގެ ހުށަހެޅުން: އެ ޕާޓީއަށް 61 ގޮނޑި، އެހެން ޕާޓީތަކަށް އަށެއް\nއެމްޑީޕީގެ އޮފީހުގައި ބޭއްވި މަޝްވަރާތަކަށް ފަހު މައުމޫން އާއި ނަޝީދު. -- އަވަސް ފޮޓޯ | މުހައްމަދު އަފްރާހު\nއަންނަ އަހަރު ބާއްވާ ރައްޔިތުންގެ މަޖިލިސް އިންތިހާބުގައި އެމްޑީޕީ އިން 61 ދާއިރާއަށް ވާދަ ކުރާނެ ކަމަށް އެ ޕާޓީ އިން ކޯލިޝަންއަށް ހުށަހަޅައިފި އެވެ.\nކޯލިޝަންގެ ތެރޭ ހަތަރު ލީޑަރުން އަންނަނީ މަޖިލިސް އިންތިހާބުގައި ގޮނޑިތައް ބަހާނެ ގޮތަކާ މެދު މަޝްވަރާ ކުރަމުންނެވެ. ނަމަވެސް އެންމެ ފަހުން ހަތަރު ލީޑަރުން އެމްޑީޕީގެ އޮފީހުގައި ބޭއްވި ބައްދަލުވުމުގައި ވަނީ އެކަމާ ގުޅޭ\nގޮތުން ގޮތެއް ކަނޑަނޭޅިފަ އެވެ.\n"އަވަސް"އަށް ކަށަވަރުވެފައިވާ ގޮތުގައި އެމްޑީޕީއިން މަޖިލީހުގައި ވާދަ ކުރާނެ ދާއިރާތައް ކޯލިޝަން ޕާޓްނަރުންނާ މިއަދު ލިޔުމުން ވަނީ ހިއްސާކޮށްފަ އެވެ. އެ ލިޔުމުގައިވާ ގޮތުން މަޖިލިސް އިންތިހާބުގައި އެމްޑީޕީ އިން ޖުމުލަ 61 ދާއިރާއަކަށް ވާދަ ކުރާނެ އެވެ. އަދި އެ ދާއިރާތަކުގެ ތެރެއިން 20 ދާއިރާއެއްގައި އިއްތިހާދުގެ އެހީތެރިކަން ބޭނުންވާ ކަމަށާއި ކޯލިޝަނަށްޓަކައި އެމްޑީޕީ އިން ވާދަ ނުކޮށް ދޫކޮށްލާނީ 26 ދާއިރާއެއް ކަމަށް އެ ލިޔުމުގައި ބުނެފައިވެ އެވެ.\nއަވަސްއަށް ލިބިފައިވާ އެ ލިޔުމުގައި އެމްޑީޕީ އިން ބުނެފައި ވަނީ ގޮނޑިތައް އެގޮތަށް ބަހަން ނިންމާފައި ވަނީ އެ ޕާޓީގެ ގައުމީ މަޖިލިސް އާއި ކޯލިޝަނާއި އެމްޑީޕީ ސެކެރެޓޭރިއަޓް ގައި ދެކެވުނު ވާހަކަތަކުގެ މައްޗައް ބިނާކޮށް ކަމަށެވެ.\nނަމަވެސް އެމްޑީޕީ އިން 61 ދާއިރާއަށް ވާދަކޮށް ކޯލިޝަނަށް 26 ދާއިރާ ދޫކޮށްލާނަމަ ޖުމްހޫރީ ޕާޓީ އާއި އެމްއާރްއެމް އަދި އަދާލަތަށް ލިބޭނީ ކޮންމެ ޕާޓީއަކަށް އަށް ވަރަކަށް ދާއިރާ އެވެ. އެމްޑީޕީން ކުރިން ނިންމާފައި ޕާޓީތަކުގެ މަޝްވަރާއަކާ ނުލާ އެ ލިސްޓު މިއަދު އިއުލާން ކުރުމަށެވެ. ނަމަވެސް މިހާރު ވަނީ ކޯލިޝަންގެ ޕާޓްނަރުންނާ އެކަން ހިއްސާކޮށް، އެމްޑީޕީ އިން ވާދަ ކުރާނެ ދާއިރާތައް މާދަމާ އިއުލާން ކުރަން ނިންމައިފަ އެވެ.\nއެމްޑީޕީ އިން ދާއިރާތައް އިއުލާން ކުރާއިރު އެ ލިސްޓާ ގުޅޭ ގޮތުން ކޯލިޝަަންގެ މަޝްވަރާ ހޯދާ، ބަދަލުތައް ގެންނާނެ ކަމެއް ސާފެއް ނުވެ އެވެ. އެކަމާ ގުޅޭ ގޮތުން ބަހެއް ހޯދުމަށް އެމްޑީޕީގެ އިސްވެރިންނަށް ގުޅުމުން ވެސް އެއްވެސް\nބޭފުޅަކު ފޯނަށް ޖަވާބެއް ނުދެއްވަ އެވެ.\nއަވަސް ހުކުރު ޕްރޮގްރާމަށް ޖުމްހޫރީ ޕާޓީގެ ޕީޖީ ލީޑަރު އަބްދުﷲ ރިޔާޒް ދެއްވި އިންޓަވިއުއެއްގައި ވިދާޅުވެފައިވާ ގޮތުން މަޖިލިސް އިންތިހާބުގައި ވާދަ ކުރާނެ ގޮތަކާ މެދު ކޯލިޝަނުގެ މެދުގައި އެއްބަސްވުމެއް މިހާރު ވެސް އެބައޮތެވެ. ނަމަވެސް އެމްޑީޕީ އިން އިއުލާން ކުރަން އުޅެނީ އެ އެއްބަސްވުމުގައި ހުރިހާ ޕާޓީތަކުން އެއްބަސްވެފައިވާ ގޮތަށް ކަމެއް\nއަދި ސާފެއް ނުވެ އެވެ.\nއެމްޑީޕީ މޯލްޑިވްސް ޔުނައިޓެޑް އޮޕޮޒިޝަން މަޖިލިސް އިންތިހާބު 2019\n"ތަފާތު ފިކުރަށް ޖާގަދޭން ކެރޭ، އެ ތަޖުރިބާ އެބަހުރި"\nގޮނޑިތައް ބަހާނެ ގޮތުގެ އެއްބަސްވުމެއް ނޯންނާނެ: ހަސަން\nކޯލިޝަންގެ އެއްބަސްވުން: އެމްޑީޕީއަށް 35 ދާއިރާ، ޖޭޕީއަށް 22\nޖޭޕީއަށް ފާޑު ކިޔުމުން ނާޒިމް ރައްދު ދެއްވައިފި\nބަނޑުބޮޑުތޯ ބަލަން ގޭގައި ހެދިދާނެ ޓެސްޓްތައް\nރައީސްގެ އިނާމު ފައިސަލަކަށް ނުލިބުނު


France Raees Ge Photo Faifuheegai Jahaigen Beynunkuran Fashaifi - Vaguthu\nފްރާންސް ރައީސްގެ ފޮޓޯ ފައިފުހީގައި ޖަހައިގެން ބޭނުން ކުރަން ފަށައިފި\nފްރާންސްގެ ރައީސް އެމަނުއެލް މެކްރޯން އިސްލާމްދީނަށާއި ކީރިތި ރަސޫލާއަށް ފުރައްސާރަކޮށް ދައްކަމުން ގެންދާ ވާހަކަތަކާއި ދެކޮޅަށް އިހްތިޖާޖް ކުރުމުގެ ގޮތުން ބައެއް އަރަބި ގައުމުތަކުގައި ފައިފުހިތަކާއި، އިޖުތިމާއީ ގައިދުރުކަން ބެހެއްޓުމަށް އަންގައިދޭ ސްޓިކާތަކުގައި އޭނާގެ ފޮޓޯ ޖަހައިގެން ބޭނުން ކުރަން ފަށައިފިއެވެ.\nމީޑިއާ ރިޕޯޓްތައް ބުނާ ގޮތުގައި ކޮވިޑް-19 އާއި ގުޅިގެން ގައިދުރުކަން ބަހައްޓަން ޖެހޭ ފިހާރަތަކާއި ރެސްޓޯރެންޓްތަކުގައި ޖަހާފައި ހުންނަ ސްޓިކާތަކާއި އާއްމު ޚިދުމަތްދޭ ތަންތަނުގެ ދޮރިު ކައިރީގައި އެމަނުއެލްގެ ފޮޓޯ ޖެހި ފައިފުހިތައް އެންމެ ގިނައިން ބަހައްޓާފައިވާ އެއްގައުމަކީ ލީބިޔާއެވެ.\nލީބިޔާގެ އިތުރުން ތުރުކީވިލާތުގައި ވެސް މިހަރު ވަނީ ފްރާންސް ރައީސް މެކްރޯންގެ ފޮޓޯ ޖެހި ފައިފުހިތައް ބޭނުން ކުރަން ފަށަފައެވެ.\nއީރާން، ބަންގްލަދޭޝް، ޕާކިސްތާން، އިރާޤު، ތުރުކީ އަދި ޣައްޒާގައި ވެސް ވަނީ މެކްރޯން އާއި ފްރާންސް ސަރުކާރާއި ދެކޮޅަށް އަޑުއުފުލަން ފަށާފައެވެ. އެގައުމުތަކުގެ އެތައް ހާސް ބަޔަކު ވަނީ މަގުތަކަށް ނިކުމެ ފްރާންސް ސަރުކާރާއި ދެކޮޅަށް މުޒާހަރާ ކޮށްފައެވެ. ބަންގްލަދޭޝް، ކުވޭތު، ޤަތަރު، ޖޯޑަން އަދި ފަލަސްތީނުން ވަނީ އެގައުމުތަކުގެ ފިހާރަތަކުގައި ވިއްކަން ހުރި ފްރާންސްގެ އުފެއްދުންތައް ފިހާރަތަކުން ނަގާފައެވެ. އަދި ވަރަށް ގިނަ މުސްލިމުން ގެންދަނީ ފްރާންސްގެ އުފެއްދުންތައް ބޭނުން ކުރުން ހުއްޓާލިކަން މީސް މީޑިއާގައި އިއުލާން ކުރަމުންނެވެ.\nފްރާންސްގެ ރައީސް މުސްލިމުންނާއި ދެކޮޅަށް ދައްކަމުން ގެންދާ ވާހަކަތަކުގެ ސަބަބުން ފްރާންސްގެ އުފެއްދުންތައް މުސްލިމުން ބޮއިކޮޓް ކުރަން ފަށާފައި ވާތީ ފްރާންސަށް ބޮޑު އިޤުތިޞާދީ ގެއްލުމަކާއި ކުރިމަތިލާން ޖެހޭނެ ކަމަށް ތަޖުރިބާކާރުން ވިދާޅުވެއެވެ. މުސްލިމުން ފްރާންސްގެ އުފެއްދުންތައް ބޮއިކޮޓް ކުރަން ފެށުމުން ފްރާންސަށް ލިބޭ ގެއްލުން 100 ބިލިއަން އެމެރިކާ ޑޮލަރަށް ވުރެވެސް އިތުރުވެދާނެ ކަމަށް ވިޔަފާރީގެ ޚަބަރުތައް ގެނެސްދޭ މީޑިއާތަކުން ބުނެއެވެ.\nއޮކްޓޯބަރ 29, 2020 12:13\nކޮބާރާއްޖެ އޮތީފުރާންސާއެކުދޯ ލާދީނީބައިގަނޑު.\nއޮކްޓޯބަރ 29, 2020 12:50\nޓޮއިލެޓް ޕެޕަރު ގަވެސް ޖަހަންވި\nއޮކްޓޯބަރ 29, 2020 15:36\nމައްސަލައަކީ މުސްލިމުން ތިބުނާ ޓޮއިލެޓް ޕޭޕަރު ބޭނުންނުކުރާތީ. އެކަމަކު އައިޑިއަރ ރަނގަޅު.\nއޮކްޓޯބަރ 29, 2020 13:24\nރަނގަޅު މުސްލިމުންގެ ގޮތަކީ މީހަކު ނުވަތަ ބަޔަކު ނުބައިކަމެއްކުރީމަ އެގޮތައް ނުބައިކަމެއް ދެއްކުމެއްނޫން. އިހުސާންތެރިކަމާ ރިވެތި ހުލްގުން މިސާލުދެއްކުން.\nއޮކްޓޯބަރ 29, 2020 14:38\nމީހަކު ނުވަތަ ބަޔަކު ނުބައިކަމެއްކުރުމަކާ އެއްގޮތެއް ނުނެއްނު ބްރާންތި އިންސާނާ މިއުޅެނީ ހަމަ ނުބައި ކަމެއްކޮށްގެނެއް ނޫން ނުބައި ނުލަފާ ޝައިޠާނި އަމަލެއް ކޮށްގެން އަހަރެމެންގެ ރަސޫލާއަށް ފުރައްސާރަ ކުރަމުން އެ ގެންދަނީ އެމީހަކަށް ކުރެވުނު ކަމަކުން އެބަޔާ ދެކޮޅުު ހަދަން ޖެހޭނެކަމަށް ހަމަ ގައިމުވެސް އަހުން ދެކެން. ފްރާންސްގެ ރައިސަށް ހަލާކުރހުރި.\nއޮކްޓޯބަރ 29, 2020 15:37\nތިބުނާ ރަނގަޅުބައި ނޫޅޭތީވާގޮތްދޯ ވެގެން މިއުޅެނީ\nއޮކްޓޯބަރ 29, 2020 13:28\nމުސްލިމުންނަކީ މިސާލު ދައްކަން ތިބި މީހުން. މިކަހލަ ތާކުންތާކު ނުޖެހޭ ކަންކަން ކުރުމުގެ ބޭނުމެއް ނެތް. އަދި ގުރުއާނުގައި ވަރަށް ޞަޜީހަ ކޮށް މިކަަހަލަ ކަންކަމާ ދުރުވުމަށް އެވަނީ ބުނފެ. އެމީހުން އަންނަ ރުޅީގަ ބަދަލު ހިފުމުގެ ގޮތުން މިކަހަލަ ކަންކަން ކުރީމ ހަމަ މައްސަލަ ވާނީ ގޯސް\nއޮކްޓޯބަރ 29, 2020 14:55\nޢަޅުގަނޑު ސަޕޯޓް ކުރާކަމެއްނޫން. ޢެކަމު މުސް ލިމުން މުސް ލިމުން ނިކަމެތި ކުރަން ކާފިރުންނާ ބައި އަތު ހިފާ ޒަމާން. ޥަރަށް ދެރަ. ފަރުދީ ލެވެ ލްގަވެސް\nއޮކްޓޯބަރ 29, 2020 14:56\nތިކަމުން އަގުވެއްޓޭނީ އިސްލާމް ދީން. ފުރައްސާރަކުރާމީހުނައް މަލާމާތްކުރާކައް ނޫން އޮތީ އަންގާފަ. ކޮންމެސް ވަރަކައް ހަތިމާއި ހަދީސްތައް ކިޔާލާ. އޭރުން އިގޭނެ. ދީނައް ނަސުރުދޭން ހަދައިގެން، ތިވައްޓާލެވެނީ ދީނުގެ އަގު. މާބޮޑައް ޖާހިލު ތިވެވެނީ.\nއޮކްޓޯބަރ 29, 2020 15:25\nފްރާންސް އާއި ސިޔާސީ ގުޅުން ކަނޑާކަށް ނުވޭތޯ؟\nއަދި އެމީހުންނާއި ދެކޮޅަށް މުޒާހަރާ އެއް ބާވަމާ ދޯ؟\nކޮބާ ދިވެހިރާއްޖޭގައި ކޮންއިރަކުން މިކަން ކުރަނީ.. ލާ.. ދީނީ ކުދީން ވާހަކަ އެއްނޫން ޑީޕީ..؟ ކަލޭ މެން ދުނިޔަވީ ކަން ކަމުގައި ހަދާ ފޯރިއެއް ހުރެޔޭ މުޒާ ހަރާ ކުރަން..\nކީއްވާނީ ދީނުގެ ދިފާޢުގައި އެއް ފަހަރު އެއްވެލުން..؟


ނޭނގި ވެވުނީ ލޯތްބޭ- 17 & 18 | Esfiya - Dhivehi Vaahaka Site\nނޭނގި ވެވުނީ ލޯތްބޭ- 17 & 18\n“މަރިޔަމަށް ވާ ސާބަސް! އަހަރެން މި އިންނަނީ މަރިޔަމް ގާތު! ގައިމު އަހަރެން ހީނިނަމަ މަރިޔަމަށްވެސް އެނގޭނެ ދޯ!” ހަސަނު ބަސްތަކުން އެންމެންގެ ހިތްތަކުގައިވެސް ބިރުވެރިކަން އުފެދެން ފެށިއެވެ. އަނެއްކާވެސް އެ އަޑުއިވިގެން ދިޔުމާއި އެކު ކަރަންޓު އައެވެ.\n“އޭ ކަޑައޭ! އަހަރެން އަދި މިއުޅުނީ ތިމީހުން ބިރުގަންނަވާލާށޭ!” ބިރުވެރި އަޑުތަށް ލައްވަން ހުރި ނާހިލް ކަރަންޓު އައުމާއި އެކު ބުނެލިއެވެ.\n“ތިކަން ކާމިޔާބު ވެއްޖެއެންނު! ބަލާބަލަ!” ރީމްއަށް އިޝާރާތް ކޮށްލަމުން ސުމައްޔާ ބުނެލިއެވެ. އޭރުވެސް ރީމްއިނީ ހަމަކުރީ އިންގޮތަށެވެ.\n“ރީމް… ކަރަންޓު އައިއްސި… އެންމެން ބަލަނީއޭ އަވަސް ކުރޭ!” ޔޫޝައު ވަރަށް ސިއްރު ސިއްރުން ރީމްގެ ކަންފަތް ދޮށުގައި ބުނެލިއެވެ.\n“ކީކޭ؟” ރީމް ލޯހުޅުވައިލެވުނު އިރު އިން ގޮތުން އަވަސް އަވަހަށް ދުރަށް ޖެހިގަތެވެ. އެންމެންވެސް އެދެމީހުންނަށް ބަލަން ތިބެ ހޭން ފެށުމުން ރީމް ވަރަށް ލަދުގަތެވެ. އެރޭ ދިޔައީ އެކަހަލަ ގޮތަކަށެވެ. ފިލްމު ބަލައި ނިމުމުން އެންމެންވެސް އެމީހެއްގެ ކޮޓަރިއަށް ވަދެ ނިދަން އޮށޯތެވެ.\nރީމްއަށް ވިސްނެނީ މިއަދު އޭނަ ޔޫޝައުއާއި ހޭދަ ކޮށްލި ވަގުތުތަކާއި މެދުއެވެ. ޔޫޝައު ލަމްނާގެ ރޭވުން ގަނޑުން ސަލާމަތް ކުރަން ކުރެވޭނެ ކަމަކަށް ރީމް ދިޔައީ ވިސްނަމުންނެވެ. ނަމަވެސް ކުއްލިއަކަށް ފިލުމެއް ރޯލުވާހެން ރީމް ކުރިމައްޗަށް ސިފަވާން ފެށީ ޔޫޝައު ރީމްގައިގައި ބައްދާލި މަންޒަރެވެ site internet. އެއްސިކުންތު ކޮޅުތެރޭ ރީމްގެ މޫނުމަތީގައި ވާފުޅާ ހިނިތުން ފަނޑުވެގެން ދިޔައީ ދާނިޝްގެ ޙިޔާލު ރީމްގެ ސިކުނޑީގައި ކޮއްޓާލުމުންނެވެ.\n“ނޯ ރީމް… ޔޫ ކާންޓް ޑޫ ދިސް! ޔޫ ހޭވް ބީން ވެއިޓިންގ ފޯ ދާނިޝް! ޔޫ ކާންޓް ލަވް ޔޫޝައު… އެނީވޭސް ހީ އޮންލީ ވޯންޓްސް ޓު ޕްރޮޓެކްޓް މީ… ހީ ޑަސްންޓް ލަވް މީ…” ރީމްގެ ލޮލުގައި ކަރުނައިގެ ފަށަލައެއް އުފެދިގެން ދިޔައެވެ. އެހެން ޙިޔާލުތަކަށް ގެއްލިފައި އޮއްވާ ރީމްއަށް ނިދުނެވެ. ޔޫޝައުގެ ކަމަކީ އަބަދުވެސް ރީމްއާއި ދޭތެރޭ ވިސްނުމެވެ. ލަމްނާ ކިބައިން ރީމް ސަލާމަތް ކުރާނެ ގޮތަކާއި މެދު ވިސްނުމެވެ. ލަމްނާ ދެން އަޅާނެ ފިޔަވަޅެއް ޔޫޝައުއަށް އަންދާޒާކޮށްލަންވެސް އެހާ އުނދަގުލެވެ.\nއިރުގެ ރަންދޯދިތަށް ރުއްތަކުގެ ފަންތަކުގެ ތެރެއިން ފުރޭނިފައި ބިންމައްޗަށް އެޅެނީއެވެ. ހެނދުނު ގޭދޮށް ކުނިކަހައި ކުނިކޮޅު އުކާލައިފައި އައި މަރިޔަމް ބަރޯ ހިފައިގެން އައިސް ގެއަށް ވަންނަނީއެވެ. ބަދިގެ ތެރޭގައި ސުމައްޔާއާއި އައިނާ ހެނދުނުގެ ސައި ތައްޔާރު ކުރަމުން ދިޔައިރު ރީމް ދިޔައީ އެދެމީހުންނަށް އަތްގާތްކޮށްދެމުންނެވެ. ހުދާއާއި ޒިއުނީ އުޅުނީ ރޮށިދަމާފައި ރޮށި ފިހުމުގައި އަވަދިނެތިއެވެ.\n“ހާދަ މުރާލި ކުދިން ކޮޅެކޭ!” ބަދިގެއަށް ވަންނަމުން މަރިޔަމް ބުނެލިއެވެ. ” މާދަމާ ހުކުރު ދުވަހެންނު! ކޯއްޗެއް ކާން ހަނދާނީ؟” އަތްދޮންނަމުން މަރިޔަމް އަހާލިއެވެ.\n“ދައްތާ… މާދަން އަހަރެން ކައްކާނަން!” ހިނިތުންވެލަމުން ރީމް ބުނެލިއެވެ.\n“ކައްކާ ވާހަކަ ބުނީމަ ހަނދާންވީމި! ޕާޓީއަށް ކައްކާނީ މިހިސާބުގަނޑު މީހުން އެއްކޮށް ދޯ؟” ހުދާ ރޮށިދަމަމުން އަހައިލިއެވެ.\n“އާން! މިކޮޅުގަ އާންމުކޮށް ހަދާނީ އެހެން!” ބަތްކާ ތަށިތަށް ނަގަމުން މަރިޔަމް ބުނެލިއެވެ.\n“ރީމް… މާދަމާ ކޯއްޗެއް ހަދާނީ؟ އޭރަށް ދޯ އެއްޗިސް ގަނެފަ ބެހެއްޓޭނީ!” ސުމައްޔާ އަހައިލިއެވެ.\n“ޑެވިލް ޗިކަންއާ ފަރާޓާ ހަދަން ހިނގާ!” ޖޯޑުތަށް ކާގެއަށް ނެރެމުން ރީމް ބުނެލިއެވެ.\n“މިހާރުވެސް ކުޅު ދިޔާވާން ފަށައިފި!” ޒިއުނީ ބުނެލިއެވެ. އެންމެންވެސް ހޭންފެށިއެވެ. އިރުކޮޅެއް ނުވެ އެންމެންވެސް ސަޔަށް އިންސާފު ކުރަން ފެށިއެވެ. ސައި ބޮއެ ނިމުމާއި އެކު ހަސަނާއި ނާހިލް މިސްރާބު ޖެހީ އެމީހުން ވަޒީފާ އަދާކުރާ ތަނަށް ދިއުމަށެވެ. ހަސަނު މިސްރާބު ޖެހީ އަތޮޅު އޮފީހާއި ދިމާލަށެވެ. އަދި ނާހިލް މިސްރާބު ޖެހީ ބޭންކާއި ދިމާލަށެވެ. މޭޒުމަތި ސާފުކޮށް ހަދައިފައި މަރިޔަމްއާއި ސުމައްޔާ މެންދުރަށް ކައްކަން ފެށިއެވެ. ރީމްއާއި ހުދާއާއި ޒިއުނީ އަދި އައިނާމެން އެމީހުންގެ މަސައްކަތް ފެށިއެވެ.\n“އޯއެމްޖީ! އައި ކާންޓް ބިލީވް ޔޫ އާ ގެޓިންގ މެރީޑް ނެކްސްޓް ވީކް ގަ!” ހުދާ ބުނެލިއެވެ.\n“ތެދެއް! އައިނާ ރޯނަންތަ؟” ޒިއުނީ އަހައިލިއެވެ.\n“ހަހަހަ! ރަށް ދޫކޮށްފަ ދާކަށް ނޫންވިއްޔަ މިއުޅެނީ… މިރަށުއްގަ ވިއްޔަ އުޅޭނީ! ޒިއުނީވެސް ދައްކާ ވާހަކަ!” އައިނާ ހެވިލަމުން ބުނެލިއެވެ.\n“އޭ… އަހަރުމެންގެ ހެނދުންވެސް އަންނާނެ ދޯ އައިނާގެ ހެނދުން އަންނަ ދުވަހު؟” ރީމް އަހައިލިއެވެ.\n“އާން! ރީމް ރަށައް އައުމުގެ ކުރިން އޯޑަރު ޖަހާފަ އިންނާނީ…” އައިނާ ބުނެލިއެވެ.\n“އެކަމު މިނެއް ނުވެސް ނަގަމެންނު؟” ރީމް އެހިއެވެ.\n“ހުދާއާއި އެއްވަރަށް ނަގާފަ އިންނާނީ.. ދެން ބޮޑު ވެއްޖިއްޔާ ފަތި ޖަހާނީ… ތިދެމީހުން ގާތްގަނޑަށް އެއްވަރެންނު! އަނެއްކާ ތީ އެކަކު ލާ ހެނދުން ރީތި ވެއްޖިއްޔާ އަނެކަކުވެސް ލާން ހިފާއްޓާލާފަ ހުންނަބައެންނު!” އައިނާ ހިނިގަނޑެއް ޖަހައިލަމުން ބުނެލިއެވެ. ރީމްގެ ފޯނު ރިންގުވާންފެށީ ދެނެވެ. ގުޅަނީ ރީމްގެ ބޮޑައްތަ އަސްމާއެވެ.\n“ދަރިފުޅާ… ދާނިޝް..” އަސްމާއަށް ވާހަކަ ދައްކަން އުނދަގޫވިއެވެ.\n“ދާނިޝްއޭ؟؟” ރީމްއަށް ސޯފާއިން ކޮޅަށް ތެދުވެވުނީ ލިބުނު ޝޮކުގެ ސަބަބުންނެވެ. ބާކީ ތިބި އެންމެނަށްވެސް ވީ ހަމަމިވަރެވެ.\n“ސްޕީކަރަށް ލާބަލަ!” ހުދާ ބުންޏެވެ. ރީމް ވަގުތުން ސްޕިކަރަށް ލިއެވެ.\n“ދާނިޝް ދެންމެ މިގެއަށް އައިއްސަ އެ ދިޔައީ…” އަސްމާއަށް ވާހަކަ ނުދެއްކުމުން އަސްމާގެ ދަރިފުޅު ޝާނީ ވާހަކަ ދެއްކިއެވެ. “ގެއަށް އައިގޮތަށް އައިސް ރީމް ކޮބާހޭ ރީމް ކޮބާހޭ ކިޔާފަ އުޅުނީ… ރޮއެ ރޮއެ ހަލާކު ވާ ވަރުވެފަ ދާނިޝް ހުރީ! މަންމަ ގާތު އައިސް އަހަނީ ކުޑާ ކޮބާހޭ! މަންމަ ބުނީ ކުޑާ ވީ ފެލިދޫގައޭ! މަންމަ ދާނިޝްއާ ރޮއެ ރޮއެފަ ވާހަކަ ދެއްކީވެސް! ދާނިޝްގެ މަންމަމެންވެސް އެބަ ތިބި މިތާ! ކުޑާ! ދާނިޝް އިސް ބެކް! ހީ އިސް ބެކް ފޯ ޔޫ ކުޑާ! ވަރަށް އިރުވެދާނެ މިހާރު އޭނަ ފުރިތާ! މިހާރު ތިރަށާ ހަމައަށް ފޯރާފާނެ!”\nރީމްއަށް އުފަލުން ރޮވެން ފެށުނެވެ. ހުދާމެންވެސް ތިބީ ވީ ކަންތަށް ގަބޫލު ކުރަން ދަތިވެފައެވެ.\n“ދާނިޝްގެ މަން.. މަންމަ އަތަށް ފޯނު ދީބަލަ!” ރީމް ރޮމުން ބުންޏެވެ.\n“ރީމް…” ދާނިޝްގެ މަންމަ ރިޔާޝާ ގޮވައިލިއެވެ.\n“ކޮންތާކު އުޅެފަ ދާނިޝް އެ އައީ… މިއޮށް ހުރިހާ ދުވަހު ކޮންތާކު އުޅުނީ؟” ރީމް އެހިއެވެ.\n“ދަރިފުޅާ… ނޭނގެ އެއްކަމެއްވެސް! މަންމަވެސް އެހެން އެހީމަ ބުނީ މިހާރު މުހިންމީ ރީމް ގާތަށް ދާށޯ! ރީމްގެ ކިބައިން މަޢާފަށް އެދެން ބޭނުމޯ! ދެން އަންނާނީވެސް ރީމް ގޮވައިގެންނޯ ބުނީ… ވަގުތުން މިކޮޅުން ލޯންޗެއް ހަމަޖައްސައިގެން އެދިޔައީ! ދާނިޝް ތިރަށައް ދިޔައީމަ ގުޅައްޗޭ! މަންމަ ހާދަ އިންތިޒާރެއް ކޮށްފީމޭ ދާނިޝް އަންނާނެ ދުވަހަކަށް!” ރިޔާޝާ ބުންޏެވެ.\n“އާން ގުޅާނަން!” މިހެން ބުނުމަށްފަހު ރީމް ފޯނު ބޭއްވިއެވެ.\n“ދާނިޝް… ދާނިޝް އަންނަނީ… ހުދާ! ޒިއު! އައިނާ! ދާނިޝް އަންނަނީ!” ރީމްއަށް ރޮވޭ ވަރުން ވާހަކަވެސް ދައްކަން އުނދަގުވިއެވެ. “ހާދަ އިންތިޒާރެއް ކޮށްފީމޭ! ހަތަރު އަހަރު ފަހުން! ހީ އިޒް ކަމިންގ ބެކް!”\n“ރީމް! ރީމް! އާ ޔޫ ޝުއަރ؟” ހުދާ އަހައިލިއެވެ.\n“އެކީއްވެ! މި ވަގުތަށް އިންތިޒާރު ކުރާތާ މިހާރު ކޮންދުވަހެއް! މިދަނީ…” ރީމް މިހެން ބުނެ ބޭރަށް ދުއްވައިގެތެވެ.\n“ރީމް!” ކޮޓަރިން ނުކުތް ޔޫޝައުއަށް ރީމް ބޭރަށް ނުކުތް ތަން ފެނުމާއި އެކު ގޮވިއެވެ. ރީމްއަށް ޔޫޝައު ގޮވި އަޑެއް އިވުނުހެނެއް ހިއެއް ނުވެއެވެ. އެހެންކަމުން ޔޫޝައު ރީމް ފަހަތުން ދުއްވައިގަތެވެ. ކަންތަށް ހިނގިލެއް އަވަސް ކަމުން އައިނާއާއި ހުދާއާއި ޒިއުނީމެން ތިބީ ވާނުވާގައެވެ.\n“އޭ! އެއޮށް ރީމް ދިޔައީ! ހިނގާ ދާން!” ޒިއުނީ މިހެން ބުނުމުން އެންމެންވެސް ބޭރަށް ހިނގައިގަތެވެ.\n“ރީމް! ރީމް! ކޮންތާކަށް ތިދަނީ؟” ރީމް ކުރިމައްޗަށް އަރަމުން ޔޫޝައު އެހިއެވެ.\n“ދާނިޝް! ދާނިޝް އަންނަނީ!” ރީމްއަށް ބުނެވުނެވެ.\n“ދާނިޝް އަކީ ކާކު؟” ޔޫޝައު އެހިއެވެ.\n“ޔޫޝައު މިގަޑީ ތިހުރިހާ ވާހަކަ ދައްކާކަށް ނެތް ވަގުތެއް!” ރީމް މިހެން ބުނެ ބަނދަރާއި ދިމާލަށް ދުއްވައިގަތެވެ. ޔޫޝައުއަށް ރީމް ލޮލުގެ ކޮޅަށް ގެއްލެން ދެން ބަލަން ހުރެފައި އަނެއްކާވެސް ބަނދަރާއި ދިމާލަށް ދުއްވައިގަތެވެ. ރީމް ބަނދާރާއި ހަމައަށް ދެވުން އިރު ލޯންޗެއް ބަނދަރާއި ގާތް ކުރަނީއެވެ. ލޯންޗުން ފައިބައިގެން ރަށުތެރޭ އެހުރީ ރީމްގެ ހިތުގެ ރާޖާއެވެ. ދާނިޝްއެވެ.\n“ދާނިޝް!” ރީމް ދާނިޝްއާއި ދިމާލަށް ދުއްވައިގަތެވެ. އޭރު ރީމްއަށް ރޮވެނީއެވެ.\n“ރީމް!” ދާނިޝްއަށްވެސް ރޮވެން ފެށުނެވެ. “ރީމް… އަހަންނަށް މާފް ކުރޭ! ފޮގިވްމީ ރީމް! ފޮގިވްމީ! އަހަރެން ދެން ދުވަހަކުވެސް ރީމް ދޫކޮށްފައެއް ނުދާނަން!”\n“ކޮންތާކު މިއޮށް ހުރިހާ ދުވަހު އުޅުނީ؟ ކީއްވެ އަހަރެން ދޫކޮށްފަ ދިޔައީ؟ ދާނިޝްއަށް އެނގޭތަ އަހަރެން ދާނިޝް ހޯދަން މަސައްކަތް ކުރި ވަރު؟ ގައިމު ދިޔަތަންވެސް ފުރަތަމަ ނޭނގޭ! ދާނިޝްގެ މަންމަމެންނަށްވެސް ނޭނގުނު ދާނިޝް ވީނުވީ އެއް! އަހަންނަކަށް ނޭނގުނު ދާނިޝް ދިރިހުރިކަމެއްވެސް! ދެންމެ ބޮޑައްތަ ގުޅާފަ ބުނީ ދާނިޝް މިރަށަށް އެބަ ދެޔޯ! އަހަންނަކަށް ނޭނގުނު ހުރެވުނު ތަނެއްވެސް indegenerique.fr! އަވަހަށް މިއައީ!” ރީމް އޭނާގެ ހިތުގަ ޝަކުވާތަށް ދާނިޝް ކުރިމައްޗަށް ބަންޑުން ކޮށްލިއެވެ.\n“ހިނގާ ދާން! ރީމް… އަހަރެން މިއައީ ރީމް ބަލާ!” ރީމްގެ އަތުގައި ހިފައި ލޯންޗާއި ދިމާލަށް ދަމަމުން ދާނިޝް ބުނެލިއެވެ. އެވަގުތަކީ އައިނާމެން އެތަނަށް އައި ވަގުތެވެ.\n“އާހް! ދާނިޝް! ކީއްތި ކުރަނީ؟” ރީމް އޭނައަށް ދާނިޝްގެ އަތުން ނައްޓުވަމުން ބުނެލިއެވެ. ދުރުގައި ހުރި ޔޫޝައުއަކަށް މި މަންޒަރު ބަލާކަށް ކެތެއް ނުވިއެވެ. އަވަސް އަވަހަށް ގޮސް ރީމްގެ އަނެއް އަތުގައި ހިފިއެވެ.\n“ރިމް އަތުން ދޫކުރޭ!” ޔޫޝައު އިންޒާރު ދޭ ރާގަކަށް ބުނެލިއެވެ.\n“ތީކާކު އަހަރުމެން ދެމީހުންގެ ދޭތެރެއަށް ވަންނަން!” ދާނިޝް އެހިއެވެ.\n“ރީމް އަތުން ދޫކުރޭ! ނުފެނޭތަ އޭނައަށް ތަދުވާ ތަނެއް!” ޔޫޝައު ބެލީ ވީހާވެސް ހަމަޖެހިގެން ވާހަކަ ދެއްކޭތޯއެވެ. ދާނިޝްގެ މިޒާޖަށް އައި ބަދަލާއިއެކު ރީމް ހުރީ ގަބޫލުކުރަންވެސް ދަތިވެފައެވެ. ރީމްގެ ހިތުގައި ބުނަން ނޭނގޭފަދަ ބިރުވެރިކަމެއް އުފެދެން ފެށިއެވެ.\n“ދާނިޝް ޕްލީޒް އަހަރެން އަތުން ދޫކޮށްބަ!” ރީމް ބުންޏެވެ. ދާނިޝް ރީމްގެ އަތުން ދޫނުކޮށްގެން ޔޫޝައު އެންމެ ފަހުން ގަދަކަމުން ރީމްގެ އަތް ދާނިޝްގެ އަތުން ނެއްޓުވިއެވެ.\n“އޭތް! އަހަރެން މިއައީ ރީމް ބަލައޭ!” ދާނިޝްގެ އަޑު ބާރުވެގެން ދިޔައެވެ.\n“ރީމް އެއްވެސް ތާކަށް ނުގެންދެވޭނެ!” ޔޫޝައު ރީމް ކުރިމައްޗަށް އެރީ ރީމްގެ ދިފާއުގައެވެ. ޔޫޝައު މި ކުޑަކުޑަ އަމަލުންވެސް ރީމްގެ ހިތުގައި ޔޫޝައުއަށް ހާއްސަ މަގާމެއް ދެވެންފެށިއެވެ.\n“ގެންދާނަން!” ދާނިޝް އަމުރުވެރި ރާގަކަށް ބުނެލިއެވެ.\n“މިތާ ކައިރީ މީނީ ޕޮލިސް ސްޓޭޝަން! މާ ވަރަކަށް ގަދަހަދަން އުޅޭންޏާ ޕޮލިހުން ގެންނާނެ މީހުން މަދެއް ނުވާނެ! މިހާރުވެސް ބަލާބަލަ! އެތިބީ މިތާ ތިބި ބައެއް ވިއްޔާ ދާނިޝްއާ ދިމާލަށް ބަލަން!” ޔޫޝައު މިހެން ބުނުމާއިއެކު ދާނިޝް ކުޑަކޮށް ފަހަތަށް ޖެހުނެވެ. އަދި މުޅި ތަނަށް ނަޒަރު ހިންގާލިއެވެ. ތެދެކެވެ. އެތާ ތިބި ބައެއް ވިއްޔާ ތިބީ ދާނިޝްއަށް ބަލަހައްޓައިގެނެވެ. ރީމްއަށް ވުރެ ދާނިޝްއަށް މުހިންމުވީ މީހުން އޭނައާއި ދޭތެރޭ ދެކޭގޮތެވެ. އެހެން ކަމުން އަނެއްކާ ލޯންޗަށް އަރަން ދާނިޝް ހިނގައިގަތެވެ.\n“އަހަރެން މަޑުކުރާނީ ކެޔޮދޫގަ! އަދި އަހަރެން އަންނާނަން ރީމް ބަލާ!” ލޯންޗުގައި އިށީންނަމުން ދާނިޝް އިންޒާރު ދިނެވެ. ލޯންޗު ނައްޓައިލައިގެން ދިޔައިރުވެސް ރީމް ހުރީ ގަނބުވެފައެވެ. ލޮލުން ހޯސްލާފައި ކަރުނަ ފޭބިއިރު ރީމްގެ ހިތް ވަނީ ކުދިކުދި ވެފައެވެ.\n“ރީމް؟” ޔޫޝައު ރީމްއަށް ގޮވައިލިއެވެ.\n“ރީމް؟” ފަހަތުން ދުވަމުން ކަހަލަ ގޮތަކަށް އައިސް ރީމްއާއި ހަމަވި ހުދާވެސް ރީމްއަށް ގޮވައިލިއެވެ. ފަހަތުން ޒިއުނީއާއި އައިނާވެސް އަންނަ ތަން ފެނެއެވެ. އެއްވެސް އެއްޗެކޭ ނުބުނެ އެމީހުންނަށް ފަސްދީފައި ރީމް ހިނގައިގަތީ ގެއާއި ދިމާލަށް ދާށެވެ. އެމޫނުމަތީގައިވާ ތާޒާކަން ވަނީ ފިލައިގޮސްފައެވެ. ލޮލުގެ ކަޅި ކުރިމައްޗަށް ވާގޮތަށް ހުއްޓިފައި ވީއިރު ރީމްދިޔައީ ކުދި ކުދި ފިޔަވަޅުތަށް ނަގަމުންނެވެ. އަޅާ ކޮންމެ ފިޔަވަޅަކާއި އެއްކޮށް ރީމްގެ އުދާސްތަށް ދިޔައީ އިތުރުވަމުންނެވެ. ލޮލުން ފައިބާކަރުނަތަށްވެސް ދިޔައީ ހިނދެއް ހިނދަކައް އިތުރުވަމުންނެވެ. އައިނާ އައިސް ރީމްގެ އަތުގައި ހިފުމުން އައިނާގެ އަތްވެސް ރީމް ފޮޅާލީއެވެ. އެހެންކަމުން އެންމެންވެސް ދިޔައީ ރީމްގެ ފަހަތުން ހިނގަމުންނެވެ. ވަކި ހިސާބަކަށް ދެވުނު ތަނާ ރީމް ކުއްލިއަކަށް ދުއްވައިގަތެވެ. ފަހަތުން އައި އެންމެންވެސް ދުއްވައިގަތީ ރީމް ދެން ކުރާނެ ކަމެއް ނޭނގޭހާލުގައެވެ. ގޯތިތެރެއަށް އައިސް ވަންގޮތަށް ދޮރާއި ހަވަރަކަށް ފޫޓު ދުރުގައި ފައިވަން ބޭލި ރީމްގެ މިސްރާބު ހުރީ އޭނަގެ ކޮޓަރިއާއި ދިމާލަށެވެ. ނަމަވެސް ކޮޓަރިއަށް ވަދެ ދޮރުލައްޕަން އުޅެނިކޮށް ޔޫޝައު އައިސް ދޮރުގައި ހިފޭއްޓީ ރީމްއަށް ދޮރު ލެއްޕިޔަ ނުދިނުމަށެވެ. އިވުނު ބާރު އަޑުތަކުގެ ސަބަބުން ބަދިގޭގައި މަސައްކަތް ކުރަން ތިބި މަރިޔަމާއި ސުމައްޔާވެސް ރީމްމެން އުޅޭ ކޮޓަރިއާއި ދިމާލަށް ހިނގައިގަތެވެ.\n“ރީމް! ތިހެން ނަހަދަ! އަހަރެން މި ދޮރު ހުޅުވަން ބާރަށް ކޮށްޕާލައިފިއްޔާ ރީމްއަށް ތަދުވާނީ! ގަދަނަހަދާ ދުރައްޖެހެ!” ޔޫޝައު ރީމްއަށް ވިސްނައިދެމުން ދިޔައެވެ. ކޮޓަރިތެރެއިން ދޮރުގައި ލެގިގެން ހުރި ރީމްއަށް ޔޫޝައު ބުނި އެއްޗެއް އަޑުއިވުނުހެނެއް ހިއެއް ނުވެއެވެ. ޔޫޝައު ރީމްއަށް ވުރެ ބާރުގަދަކަން ރީމްވެސް ދަނެއެވެ. ނަމަވެސް ދޮރު ކައިރިން ދުރަށް ޖެހިލާނެ ޙިޔާލެއް ރީމްގެ ނެތެވެ. ބޭރުން ވަދެގެން އައި ޒިއުނީއާއި ހުދާއާއި އައިނާމެން ތިބީ މާނެވޭލެވިފައެވެ. މަރިޔަމް އައި ގޮތަށް އައިސް ތަނުގެ ވާނުވާ އެހިއެއްކަމަކު ޖަވާބުދެވޭހާ ކުޅަދާނަ މީހަކު އެވަގުތަކު ނެތެވެ.\n“އެކަކުވެސް ބުނެފާނަންތަ ވެގެން އުޅޭ ގޮތް؟” ހިތްއަވަސްވެފައި ހުރ މަރިޔަމް އެހިއެވެ. ސުމައްޔާގެ ހާލަކީވެސްތޯއެވެ.\n“ރީމް… ތިތަނުން ދުރަށް ޖެހޭ! މިކޮށްޕާލަނީ!” ޔޫޝައު ބުންޏެވެ. ހަދާނެ އެއްވެސް ގަދައެއް ނޯންނާނެކަން ރީމްއަށް އެނގޭތީ ކުއްލިގޮތަކަށް ރީމް އެތަނުން ދުރަށް ޖެހިގަތެވެ. ބޭރުން ދޮރުގައި ހިފަހައްޓައިގެން ހުރި ޔޫޝައު ކޮޓަރިތެރެއަށް ނުވެއްޓުނީ ކިރިޔާއެވެ.\n“ރީމް؟” ރީމް ފެންނަން ނެތުމުން ޔޫޝައު ގޮވައިލިއެވެ.\n“ރީމް…؟” ފަހަތުން ވަން މަރިޔަމްވެސް ހުރީ ހައިރާންވެފައެވެ. މިހާ ކުޑަވަގުތު ކޮޅެއް ތެރޭ މީހަކަށް ފިލޭނީ ކިހިނަކުން ހެއްޔެވެ؟\n“ތިއްތަ… އެހަށް މަންމަ ގެންދޭ!” މަރިޔަމްގެ ހާލު ފެނި އައިނާ ސުމައްޔާ ގާތު ބުންޏެވެ. މަރިޔަމް ދާން ގަދަހެދި ނަމަވެސް އެންމެ ފަހުން މަރިޔަމްވެސް ނުކުތެވެ. އެންމެންވެސް ރީމް ހޯދަނިކޮށް ފެނުނީ ކޮޓަރީގެ ކަނެއްގައި ފިލާއިންދައެވެ. އެނދު އިންނަނީ އެކަނާއި ދިމާލަށް ކަމުން ފުރަތަމަ ކޮޅު އެކަކަށްވެސް ރީމްއެއް ނުފެނުނެވެ. ރީމް އިންގޮތް ފެނި އެންމެންގެ ލޮލުންވެސް ކަރުނަ ނިރާލިއެވެ. ދެފައި ގަޔާއި ކައިރިކޮށްލައިގެން އިންއިރު ރީމް ހީވަނީ ދުނިޔެއަށް މޮޔެފައި އިންހެންނެވެ.\n“ރީމް… ތިތަނުން ތެދުވެބަލަ!” އައިނާ ގޮސް ރީމް އިންތަނުން ނަގައި އެނދުގައި ބައިންދަމުން ބުނެލިއެވެ.\n“ރީމް… ވާހަކަ ދައްކަބަލަ!” ރީމްގެ މަގަތުގައި އިށީންނަމުން ހުދާބުނެލިއެވެ.\n“ތެދެއް ރީމް!” ރީމްގެ އަނެއްފަޅީގައި އިށީންނަމުން ޒިއުނީ ބުނެލިއެވެ. ރީމް އެއްވެސް ޖަވާބެއް ނުދިނުމުން ޔޫޝައު ރީމް ކުރިމަތީގައި ކުޑަކަކޫ ޖަހައިފައި އިށީނެވެ. ފުންނޭވާއެއް ހަށިގަނޑު ތެރެއަށް ލައިފައި ބޭރުކޮށްލަމުން ޔޫޝައު ރީމްގެ ދެއަތުގައި ހިފައި ބާރުކޮށްލިއެވެ.\n“ރީމް…” އުނދަގުލުން ނަމަވެސް ޔޫޝައު ވާހަކަ ދައްކަން ފެށިއެވެ. “ރީމް ތިހެން އެއްޗެއް ނުބުނެ ގަނބުވެފަ އިނީމަ އަހަރުމެންނަށް ވާވަރު ވިސްނާލިންތަ؟ ރީމް އެހެން ދުވެފަ އައިސް ކޮޓަރިއަށް ވަންނަން އުޅުނު ގޮތުން ހީވީ އަތުން ފައިން ގޯހެއް ހަދަން އުޅުނުހެން! ރީމް… އަޑުއަހާތި… އެއްވެސް ކަމެއް ވިޔަސް އެއްވެސް ކަމެއް ޝެއާރ ކުރަން ބޭނުންވިޔަސް މިތިބީ ހަތަރު މީހުން މިތާ! އަހަރުމެންނާ ވާހަކަ ދައްކައިގެންވެސް ތި ސިކުނޑިތެރޭ ހިނގާ ތޫފާން މައިތިރިކޮށްލަބަލަ!” މިހާވަރަށް ބުނެވުނު އިރު ޔޫޝައުއަށްވެސްވަނީ ހަމަރަނގަޅަށްވެސް ރޮވިފައެވެ. ލޮލުން އަންނަ ކަރުނަތަށް ފޮރުވަން ޔޫޝައު ރީމްގެ ދެއަތް މަތީ ބޯއަޅާލިއެވެ. މި މަންޒަރު ފެނި އައިނާ ޔޫޝައު ގާތު އިށީންދެ އޭނާގެ ކޮނޑުގައި ހިފިއެވެ.\n“ދާނިޝް މަންމަ… މަންމައަށް ގުޅަން!” ފުން ރިހުމާއިއެކު ރީމް ބުނެލިއެވެ.\nސިޓިންރޫމުގައި އިން މަރިޔަމާއި ސުމައްޔާ ތިބީ ވާނުވާގައެވެ. ކުއްލިގޮތަކަށް މިވީ ކަންތަށް ތަކުގެ ސަބަބުން އެދެމީހުންވެސް ތިބީ ހައިރާންވެފައެވެ. އަންތަރީސްވެފައެވެ.\n“ސުމައްޔާ! ދޭބަލަ ކިހިނެއްވީތޯ ބަލާލަން!” ކެތްނުކުރެވިގެން އެންމެ ފަހުން މަރިޔަމް ބުންޏެވެ.\n“މަންމާ! މަޑުކޮށްލާ އަދި… އެންމެންވެސް ނުކުންނާޔޭ!” ސުމައްޔާ މަރިޔަމަށް ހިއްވަރުލައިދިނެވެ\n“ކާކުގެ އެސްފިނައެއް ޖެހިގެންބާ އަހަރެން ދެކުދިންނަށް މިހެންމި ވަނީ؟ ރީމް އަކީ އަހަރެންގެ ދަރިއަކަށް ނުވިޔަސް އަހަރެންވެސް ވަރަށް ލޯބިވޭ އެކުއްޖާ ދެކެ! އެއީ ހަމަ އަހަރެންގެ ދަރިއެއްކަހަލަ ކުއްޖެއް! ރީމް އަހަރުމެންނާއި އެއްކޮށް އުޅުނު ފުރަތަމަ ދުވަހުން ފެށިގެން އަހަރެން ހަމަ ވަރަށް ލޯބިވިން ރީމް ދެކެ… އަބަދުވެސް ގޮވަނީ ދަރިފުޅު ކިޔާފަ! ރީމް އަބަދުވެސް ބުނާނެ ތިއީ އަހަރެންގެ ދެވަނަ މަންމައޭ! އެފަކީރު މަންމައާއި ބައްޕަ މިދުނިޔެއާއި ވަކިވީ ރީމް ކިހާ ކުޑައިރަކު؟ އިއްޔެ ޔޫޝައުގެ ކުދިކުދި ވެގެން ދިޔައީ އަހަރެން ލޯކުރިމަތީ! އެ ފާޑެއްގެ ލަމްނާ ކިޔާ އަންހެނަކާއި ހެދި! މިއަދުވެސް ރީމް ކުދިކުދި ވެގެން ދާއިރު އަހަންނަކަށް ނުކުރެވޭ އެއްވެސް ކަމެއް! ވެގެން އުޅޭ ކަމެއްވެސް ނޭނގޭ! ސުމައްޔާއަށް ވެސް އިނގޭ ދޯ ދާނިޝް؟ އޭނަ ރީމް ދޫކޮށްލާފަ ދިޔައީއެންނު! ދެން ރަނގަޅު އެއީ އެ ދާނިޝްގެ ކަންތަކަށް ނުވެއްޖިއްޔާ!” މަރިޔަމް ވާހަކަ ދެއްކީ ރޮމުންނެވެ.\n“މަންމާ! އިންޝާﷲ އަދި ހުރިހާ ކަމެއްވެސް ރަނގަޅުވާނެ!” ސުމައްޔާ ބުންޏެވެ.\n“ދަރިފުޅަށް އެނގޭތަ؟” މަރިޔަމް އޭނާގެ ހިތުގައިވާ ވާހަކަތަށް ސުމައްޔާއާ ހިއްސާ ކުރަން ފެށިއެވެ. “މަންމަ ބައްޕަ ގާތުވެސް ދެއްކި ވާހަކައެއްމީ! ޔޫޝައުއާއި ރީމްގެ ވާހަކަ! އޭރު ދެމީހުންނަށް އެކަކު އަނެކަކު ނުފެނުނަސް މަންމަ ވަރަށް ދުޢާ ކުރިން ދެމީހުން ދިމާވެ… އެކުވެރިކަން އުފެދި އެ އެކުވެރިކަން ލޯތްބަށް ބަދަލުވެގެން ދާނެ ދުވަހަކަށް ވަރަށް އިންތިޒާރު ކުރިން! އެހާ ދުޢާ ކޮށްކޮށް ހުއްޓާ މިއެނގުނީ ރީމް އުޅެނީ ދާނިޝްއާއި އިންނަންކަން… މަންމަ ވަރަށް އުފާވި! ރީމް އެދުވަހު އައިސް އެހުރިހާ ވާހަކައެއް ދެއްކީ ވަރަށް އުފާވެ ހުރެ… އަދިވެސް އެދުވަސް މަންމަ ކުރިމަތީ ސިފަވެގެންދޭ! އޭގެ ފަހުން މަންމަ އެދުޢާ ކުރުން ހުއްޓާލީ… ދެން ފަހުން މިއެނގިގެން ދިޔައީ ދާނިޝް ރީމް ދޫކޮށްފަ ދިޔަ ވާހަކަ! މަންމަ ހާދަ ދެރައެއް ވިޔޭ! އޭރު ރީމް ކިޔަވައި ނިންމައިގެން ވަކިން އުޅޭނީވެސް… ދެން މަންމަ އެގެއަށް ގޮސް އޭނަ ގާތު ހުންނަނީ… ދެން އޭނަ ކިޔައިދޭނެ ހުރިހާ ވާހަކައެއް! އޭނަ މަންމަ މަތިން ހަނދާންވާ ވާހަކައާއި އޭނަ މަންމަ މިއަދު ހުރިނަމައޭ ކިޔައިގެން ކިޔާރު މަންމަގެ ހިތަށް ހާދަ ތަދުވެޔޭ! އެ މައުސޫމު އެއީ އައިނާއާ ޔޫޝައުހެން މަންމަގެ ޖާނު! އޭގެ ފަހުން މަންމަ އަނެއްކާވެސް ދުޢާ ކުރީ އެކަމަށް! މިފަހަރު ޔޫޝައުއާއި ރީމްއެއީ ރަށައް! މަންމަ ހިތަށްވެސް ނާރާގޮތަށް އެދެމީހުން ދިމާވީވެސް! މަންމައާއި ބައްޕަ މިވާހަކަ ދައްކަންވެސް ދެއްކިން! އެކަމު އަނެއްކާވެސް ޔޫޝައު ބޭނުންވީ ލަމްނާއާ އިންނަން! އެލަމްނާއަކާ ހެދި ޔޫޝައު މިހާރު ބަލަ ވެފަ ހުރި ގޮތް! މަންމަ ބުނީމެންނު އެދުވަހު ވީ ކަންތަށް؟ މަންމައަކަށް ނޭނގެ ފަހުން ކީއްވެކަމެއް ޔޫޝައު ލަމްނާއާއި އިންނަން އެއްބަސްވީ!” މިވާހަކަތަށް ދައްކާ ނިމުނު އިރު މަރިޔަމަށް ރަނގަޅަށްވެސް ރޮވިއްޖެއެވެ.\n“އަން! ވާހަކަ ދައްކަ! މިއޮތީ ގުޅާފަ!” ފޯނު ސްޕީކަރަށް ލައިފައި ރީމްއާއި ދިމާލަށް ދިއްކޮށްލަމުން ހުދާ ބުނެލިއެވެ.\n“ރިޔާޝާއްތާ!” ކުރިން ދާނިޝްގެ މަންމައަށް “މަންމަ” ކިޔައިފައި ގޮވިއަސް މިއަދު ރީމް ގޮވީ ދާނިޝްގެ މަންމަގެ ނަމުންނެވެ. “އެއީ ދާނިޝްއެއް ނޫން! އެއީ ދާނިޝް އެއްނޫން! ބަދަލު ވެއްޖެ! ދާނިޝް ބަދަލު ވެއްޖެ!”\n“ދަރިފުޅާ! ‘މަންމަ’ ކިޔާފައެއް ނޫންތަ ގޮވަނީ؟” ރިޔާޝާ ހާސްވެހުރެ އަހައިލިއެވެ.\n“ދާނިޝް ބަދަލު ވެއްޖެ! އެއްކޮށް ބަދަލު ވެއްޖެ! އަހަރެން… އަހަރެން ބިރު ގަނޭ އޭނަ ދެކެ! މިއަދު… މިއަދު” ރީމް ވާހަކަ ދެއްކީ ގިސްލަމުންނެވެ.\n“ދާނިޝް ކިހިނެއް ވިއޭ؟ ކޮބާ ދާނިޝް؟ ދީބަލަ އޭނަ އަތަށް ފޯނު!” ރިޔާޝާ އެހިއެވެ.\n“އޭނަ… އޭނަ ކެޔޮދޫގަ! ދާނިޝް މިއަދު އައިސް ގަދަކަމުން އަހަރެން… އަހަރެން ގެންދަން އުޅުނީ! އޭނަ ދެކެ ވަރަށް ބިރު ގަނޭ…” ރީމް ބުންޏެވެ.\n“ދެން ރީމް ނުދަންތަ؟” ކުއްލިއަކަށް ރިޔާޝާގެ ރާގު ބަދަލުވެގެން ދިޔައެވެ. “މިއޮށް ހުރިހާ ދުވަހު އުޅެފަ އެއައީ ރީމް ގާތަށޭ! އެވަރުންވެސް ނުދަން އުޅޭތި! އެ ހަނާ ދޫކޮށްލާފަ އެއީ ރީމް ގާތަށޭ! ދެން ދާންވީއެންނު މާ ކަންތަށް ފަލަ ނުކޮށް!” ރިޔާޝާ ބުނި އެއްޗަކުން ރީމް ދިޔައީ ސިއްސައިގެންނެވެ.\n“ހަނާއޭ؟” ރީމް އެހިއެވެ. އެވަގުތު ހުދާއާއި ޒިއުނީ އެކަކު އަނެކަކަށް ބަލާލީ ހަނާއަކީ ދާނިޝްގެ ކާކުތޯ އަހާ ހާލުގައެވެ.\n“އާން! ދާނިޝްގެ ފުރަތަމަ އިނދެގެން އުޅުނު ކުއްޖާ-” ރިޔާޝާ ހުއްޓާލީ އޭނައަށް ބުނެވެން އުޅޭ އެއްޗެއް ފަހުމު ވެގެންނެވެ.\n“ރިޔާޝައްތަ މިއޮށް ހުރިހާ ދުވަހު އެނގޭދޯ އެހެންމަ ހުރިހާ ވާހަކައެއް! ދާނިޝް އުޅުނު ތަންވެސް އެނގޭނެ ދޯ؟ ދެން ކީއްވެ އަހަރެން ގާތު ނުބުނީ؟ ކީއްވެ؟” ރީމްއަށް އިތުރަށް ރޮވެންފެށުނެވެ. ރިޔާޝާ އެހެން ހަދާފާނެ ކަމަކަށް ރީމް ދުވަހަކުވެސް ހިއެއް ނުކުރެއެވެ.\n“ނޫނޭ ރީމް… ހެޔޮނުވާނެ އާދޭ ދާނިޝްއާއި އެއްކޮށް! އޭރަށް ހުރިހާ އެއްޗެއް ކިޔާދޭނަން! ހެޔޮނުވަނެ އަން-” ރިޔާޝާ މިހިސާބަށް ބުނި ތަނާހެން ހުދާ ފޯނު ކަނޑައިލިއެވެ.\n“ހާދަ ނުލަފައޭ ދޯ! މިއޮށް ހުރިހާ ދުވަހު ކީއްވެޔޯ ހުރިހާ ވާހަކައެއް ފޮރުވައިގެން އެ އުޅުނީ؟ ޔަގީނޭ އެ ދާނިޝް ކަންތަކޭ… އޭނަ މަންމަވެސް އެހެންމަ ބޭނުމެއް ނުވި ދޯ ތިދެމީހުން އެއްކޮށް އުޅޭކަށް! ހުވާ މި ބުނީ އަހަރެން ހާދަ ރުޅިއެއް އައިއްސިޔޭ!” ޒިއުނީ ބުނެލިއެވެ.\n“ރީމް… ދާނަންތަ ދާނިޝް ގާތަށް؟” ޔޫޝައު ރީމްގެ ލޮލަށް ބަލަން އިނދެ އަހައިލިއެވެ.\n“ނުކެރޭނެ!” ރީމްވެސް ޔޫޝައުއާއި ހަތަރު ކަޅި ހަމަކޮށްލަމުން ބުނެލިއެވެ.\n“ދެން އޭނަ ގާތަށް ގޮސްގެންވެސް ނުވާނެ!” އައިނާވެސް ބުނެލިއެވެ.\n“ތެދެއް! ފޮގެޓް އަބައުޓު ދެޓް ދާނިޝް! މޫޑުވެސް ސްޕޮއިލް ކޮށްލައިފި!” ހުދާ މޫނަށް ފާޑެއްގެ ވައްތަރެއް ޖައްސައިލީ ރީމް ހެއްވާލެވޭތޯއެވެ. ނަމަވެސް ރީމް އިނީ އެ އިން ގޮތަށެވެ.\n“އަޅޭ ރީމް… ދެން އޭނައާއި ދޭތެރޭ ވިސްނައިގެން ތިހެން ނީނދެބަލަ! އައި ހޭޓް ދެޓް ދާނިޝް! މިހާރު ޖީޖޫ އޭ ކިޔާފަ ގޮވުން މޮޔަ ހިތަށް އަރާ!” ހުދާ ބުނެލިއެވެ. ހުދާ މިހެން ބުނުމުން ރީމްއަށްވެސް ހެވުނެވެ.\n“ހަނާ… އެއީ ކޮލެޖުގަ އުޅުނު ހަނާ ދޯ؟” ރީމް ހަމައަކަށް އެޅިލަމުން އަހައިލިއެވެ. ނަމަވެސް ރީމްގެ އަޑުގައި ގިސްލުމުގެ އަސަރު ހުއްޓެވެ.\n“އާން!” ޒިއުނީ ބުންޏެވެ.\n“ތިކިޔާ ހަނާއަށް ކޮންޓެކްޓް ކުރެވޭނެ ގޮތެއް އެބައޮތް ތަ؟” ޓައިލްސް މަތީގައި ހަމަޖެހިލަމުން ޔޫޝައު އެހިއެވެ.\n“އާން! އިންސްޓާ ބަލާބަލަ! ކުރިންވެސް އެކައުންޓް އިންނަނީ ޕަބްލިކް ކޮށްފައޭ ދޯ؟ އެހެންމަ މިހާރުވެސް އިންނަނީ ޕަބްލިކްގަ ކަމަށް ބަލަމާ!” ޒިއުނީ ބުންޏެވެ. އަދި އަވަސް އަވަހަށް “ހަނާ” މިނަން ހޯދަން ފެށިއެވެ.\n“އޭ! ބައިވަރު ހަނާ އެބަ ހުރި!” ޒިއުނި ބުނެލިއެވެ.\n“އައިމިނަތު ހަނާ ދޯ ކިޔަނީ؟” ރީމް އަހައިލިއެވެ.\n“އާނ! ޔެސް މިއޮތީ! ބަލާބަލަ މިހުރީއޭ ދާނިޝްއާ އެއްކޮށް ނަގާފަ ހުރި ފޮޓޯތަށްވެސް! މީނީ ވެޑިންގ ޕިކް!” ވަރަށް ތިރިއަށް “ސްކްރޯލް” ކުރުމާއިއެކު ފެނުނު ފޮޓޯގެ ސަބަބުން ޒިއުނީ ބުންޏެވެ.\n“ތި ހުރިހާ ސަކަރާތެއް ނުޖަހަބަލަ! ރީމް ފޯނުން އިންސްޓާއަށް ވަދެފަ އޭނައަށް މެސެޖު ކޮށްލަބަ!” އައިނާ ބުނެލިއެވެ. ރީމް އަވަސް އަވަހަށް ފޯނުނަގައި ހަނާގެ އައިޑީ ހޯދައި “ހައި” މިހެން ޖަހައިފައި މެސެޖެއް ކޮށްލިއެވެ. ހީކުރި ވަރަށް ވުރެ އަވަހަށް ހަނާވެސް “ހައި”އެއް ޖަހައިލިއެވެ.\n“މި ނަމްބަރަށް ގުޅާބަލަ!” އަނެއްކާވެސް ހަނާގެ މެސެޖެއް އައެވެ. ރީމް ލަސްނުކޮށް ހަނާ ފޮނުވި ނަމްބަރަށް ގުޅިއެވެ.\n“ހަލޯ… ރީމް ތަ؟” އެކޮޅުން ހަނާ ވާހަކަދެއްކިއެވެ.\n“އާން! މީ ރީމް… ދާނިޝް…” ހަނާ ރީމްގެ ވާހަކަ މެދު ކަނޑާލިއެވެ.\n“ނަމަނަމަ ދާނިޝް ގާތަށް އަނބުރާ ނުދާތި! އެއީ ވަރަށް ނުލަފާ މީހެއް! އެއީ ވަރަށް އަނިޔާވެރި މީހެއް! އަހަރެން މި ހުރިހާ ވާހަކައެއް މިކިޔައިދެނީ ކޮންމެހެން އަހަރެން ހަސަދަ ވާތީއެއް ނޫން އިނގޭ… ދާނިޝް އަހަންނާއި އިނީ ރީމް ދޫކޮށްލާފަ އައިތާ ހަފްތާއެއް ފަހުން! އޭނަ އަހަރެން ފަހަތުން އުޅުނީ ފުރަތަމަ ކޮޅުގަ… ދެން އަހަރެންވެސް އޭނަގެ މަޅީގަ ބެދުނީ! ރީމްގެ ނަސީބު އޭނަ ރީމް ދޫކޮށްލާފަ ދިޔަކަންވެސް! އެހެންނޫނީ ރީމް ޖެހޭނީ އޭނަގެ ވަކި ތަކުގެ ޝިކާރައަކަށް ވެގެން ހުންނަން! ވަރަށް ހާލުން އޭނަ ގާތުން ވަރިވީ! ވަރިވި ދުވަހު އޭނަ އަހަންނާއި ދިމާލަށް ބުނީ އަހަންނަށް ވުރެ ރަނގަޅުވާނެޔޭ ރީމް! އިނގޭތަ؟ ދާނިޝް ފަހަތުން ޕޮލިހުން އެބައުޅޭ އޭނަ ހޯދަންވެސް! އެދުވަހު ކޯޓުން ނުކުމެގެން ދާނިޝް ފިލީއޭ!” ހަނާ ވާހަކަ ދެއްކިއެވެ.\nhaadha goahey dhw dhaanish.. btw lamnage bayeh naannaathy vr faseyha in kiyaalevey mihaaru.. ekam anehkaa dhaanish ah aissi.. i hate u dhaanish..btw vr vr vr vr vr furihama vaahaka.. vr vr vr rythi.. masha allah.. masha allah.. vr curious vehjje.. hanaa naseebeh hurihaa ehcheh kiyaa dheykah vs.. nxt part avahah up kohla dhehheh.. miss u.. stay safe\nVRH VRH REETHI MI PART VX 😍😍 RYM N USHAU DHW DHN GULHEYNEE 😉 TC N STAY SAFE 😊😊\nAwwwn❤❤ thanks R GURL💜 lets see dhw😉 you too take care and stay safe😊😊😘\nHaadha kurey 17 up kohfah ahnekah vx 17 aa eh koh tha 18 vx up thi kurey\nNoon. Kurin innaany 15&16 mifaharu meeny 17 & 18 ehnnu\nThanks starlight vixx😊😊 in sha allah vrh avahah genesdheynan❤❤\nMasha Allah sis ur so talented ey dhw\nMi dhaanish haadha nulafaey dhw reem dhookohlaafaa gosa anekaa aburaa aee ey dhw ….. Foohi and naseebeh hanaa hageegah kiyaadhinkan ves dhw\nAnd reem and yooshau maa guley\nAnd they are so cute omg!!!!!!!\nSrry vrh dhuvas veje dhw cmnt eh nukohlevey thaa but stry kiyan ingey\nHii ril dear😍😍 awwn❤❤ thank you soo much ril🤩🤩 yeah asluvx dhaanish vrh goas😑😑 yeah hama naseebeh hanaa hurihaa ehcheh kiyaa dhin kanvx.. hehe.. it ok😊 luv tooo stay safe❤❤❤❤❤\nOops mee Ril ingey\nMasha Allah..v reethi mi vaahaka..v inthizaaru kurevey dhen Anna part ah..lots of love from Sana🥰❤\nmi vaahakaige 18th part nukiyevigen ulhunee miadu..I was so curious dhn vaane gotheh balan..vaahaka site in ves up vefa nethyma hithah eree esfiya in balaalaanee ey..Annd Girrl I’m glad that I got to read this part😁😁😁mi part nukiyaa dhuvas complete nuves veveyne..this is one of my favourite stories, and one of the best which I’m looking forward to read everyday😊😊sorry kurin comment nukuraathy,but hereafter I will try!ekm baraabarah mi story kiyan inge👍\nKeep up the good work✌✌hoping that i will get to read the next part tomorrow☺☺\nVarah Reethi mashaalaah shauguverikamaaeku kiyaalevey vaahakaeh. Curioussly waiting for next part stay safe sis\nMihaaru neyge keevve kameh ehaa lahun vaahaka thah upload vany🤷♀ alheyy… thats soo sweet of you jess❤ i am really happy thats my story is one of your favourite stories 😍😍 hehe.. its ok😊😊 thanks jess😘😘 and miadhu submit kohlaanan 19 vana bai dhn situn vaahaka upload kurihaa avahakah kiyaalan libeyne😄😄 thanks once again dear❤❤ stay safe😷\nHiiii raayaaa storyyy is amazing 🧡🧡🧡🧡🧡by the way Raayaa hangouts use kuranthaa?????? Kuranyyy can you give me you emaill\nHii Azar khan😊😊 thank you soo much💜 sorry… i dont use hangouts🙂\nKobaa thr next part ??\nSubmit kohffa innaany 19&20 ehkoh😊 situn vaahaka upload kurihaa avahakah kiyaalan libeyne\nAlhe Keehvetha ehaa lahun story up vany\ni also dont know scarlet… ekam story submit kohlin day before yesterday ga… vedhaane konmx massala eh ulheny kamah vx… dhn i think maadhama kanneyge vaahaka kiyaalan libeyny\nމިހިތުގެ ލޯތްބެ ތީ 7\nހިތް ދެވިއްޖޭ ކަލާޔަށް ހުވާ – 32\nހިތާމަ އުފެއްދުންތެރި ލިޔުން އެހެނިހެން ލޯބި November 6, 2021\nޔާރު މިވަނީ ލޯތްބޭ ޙަޤީގީ 42 (ބަޔާޅީސްވަނަ ބައި)\nހިތާމަ މަޖާ ލޯބި October 9, 2017


Mikan Bohsun Liya Dhiya Nudheythi - Vaguthu\nމިކަން ބޮއްސުން ލައިގެން ދިޔަ !\n8 މަސް ކުރިން ( ޖޫން 7, 2018 )\nޑަސްބިން ބެހެއްޓުމުގެ ޕްރޮގްރާމް ފެށުން – ފޮޓޯ: އެންވާރްމެންޓް މިނިސްޓްރީ\nމީގެ ކުރިން މަގުމައްްޗަށް ކުނި އަޅާ ވާހަކަ ދައްކައިފިނަމަ ކޮންމެ މީހަކުވެސް ދައްކާ އެއްބަހަނާއެއް އޮވެއެވެ. އެއީ މަގުމައްޗަށް ކުނި އަޅަނީ އެނޫން އިތުރު އެހެން ގޮތެއް ނެތީމައެވެ. ނަމަވެސް މިއަދު މާލޭގައި ދިރިއުޅޭ މީހުންނަށް އެގޮތަށް އެވާހަކަ ދެއްކޭކަށް ނެތެވެ. ސަބަބަކީ މާލޭގެ މަގުތަކުގައި ކުނި އަޅާނެ ޑަސްޓްބިން މިއަދު މިވަނީ ބެހެއްޓިފައެވެ.\nބޮއެފައި ބުއި ފުޅިއާއި ދަޅު މަގުމައްޗަށް އެއްލާލާ ވާހަކަ މީގެ ކުރިން ދެއްކި ނަމަވެސް މަގުތަކުގައި ޑަސްޑްބިން ބެހެއްޓުމުގެ ސަބަބުން މިކަމަށް ކުޑަ ނަމަވެސް ހައްލެއް އަންނަނާނެ ކަމަށް ޤަބޫލު ކުރަމެވެ. މަގުމައްޗަށް ކުނި ނާޅަން ދަބަހަށާއި ޖީބަށް ކުނި އަޅައިގެން އުޅުނު މީހުންނަށްވެސް މިލިބުނީ ލުއިޔެއްތާއެވެ. މިވާހަކަތައް ބާއްވާފައި މިގޮތަށް ޑަސްޓްބިން ބެހެއްޓުމުން ނިކުންނާނެ މައްސަލައަކަށް ބަލާލަމާ ހިގާށެވެ.\nމައްސަލައަކަށްވަނީ މިގޮތަށް ޑަސްޓްބިން ބެހެއްޓުމަކުން ނޫނެވެ. އެގޮތް ކިތަންމެހާވެސް ރަނގަޅެވެ. އަދި މިއީ މާކުރިންވެސް ކުރަންޖެހިފައި އޮތް ކަމެކެވެ. މައްސަލައަކަށް މިކަންވާ ހިސާބަކީ މަގުތަކުގައި ބެހެއްޓިފައިހުރި ޑަސްޓްބިން ތަކަށް ގޭގައި އުފައްދާ ކުނި އަޅާ ހިސާބެވެ.\nމާލޭގެ މަގުތަކަށް ނަޒަރު ހިންގާލާއިރު ގޮޑުކަން އަބަދުވެސް އިޙްސާސް ކުރެވެއެވެ. ހަމައެކަނި މަގު މައްޗަށް ދަޅާއި ފުޅި އުކާފައި ހުރުމަކުންނޫނެވެ. މަގުމައްޗަށް އުކާލަން އޮންނަ ބަތް ކޮތަޅުވެސް އެއްލާލާފައި އޮންނާތީއެވެ. މަގުތަކުގައި ޑަސްޓްބިން ބެހެއްޓުމާއެކު ގޭގައި އުފައްދާ ކުނި މި ޑަސްޓްބިން ތަކަށް ނާޅާނެއެކޭ ދެންނެވޭކަށް ނެތެވެ. ކުނި އުކާލާނެ ތަނަކީ ތިމާއަށް އެންމެ ފަސޭހަ ހިސާބަކަށް އެއްލާލުން ކަމަށް ތިމާއަށް ޤަބޫލު ކުރެވޭނަމަ މިކަން މިގޮތަށް ނުހިގާނެއެކޭ ދެންނެވޭކަށް ނެތެވެ.\nޖޫން 7, 2018 00:28\nތިކަންވެސް ބޮއްސުން ލާނެ !\nޖޫން 7, 2018 03:48\nދިވެހިންނަކީ ވަރަށް ލަދު ހަޔާތް ކުޑަ ބައެއްްްްްްްްްްްްްްްްްްްްްްްްްްްްް.\nޖޫން 7, 2018 09:08\nތިޔަ މާލެ އިން ކުނިވަހެއް ނު ކެނޑޭނެ!!!!\nޖޫން 7, 2018 11:10\nޔާﷲ އަޅަމެނައް ހެޔޮ އަމާން ހިއްފަސޭހަ މަންޒިލަކަށް މާލެ ހައްދަވާށި އާމީން\nޖޫން 7, 2018 11:20


SunOnline: Lanka gai thibi Dhivehin gen nan Flight eh baavan masakaiy kuranee\nލަންކާގައި ތިބި ދިވެހިން ގެންނަން ފްލައިޓެއް ބާއްވަން މަސައްކަތް ކުރަނީ\nމުހައްމަދު މުޒައްޔިން ނާޒިމް 24 Mar 2020, 11:20\nސްރީލަންކަން އެއާލައިންސްގެ ފްލައިޓެއް -- ފޮޓޯ/ ސްރީލަންކަން\nކޮރޯނާވައިރަސް، ކޮވިޑް-19 އާ ގުޅިގެން ފްލައިޓުތައް މެދުކަނޑާލާފައިވާ އަވަށްޓެރި ސްރީލަންކާގައި ތިބި ދިވެހިން ގެނައުމަށް ހާއްސަ ފްލައިޓެއް ބާއްވަން މަސައްކަތް ކުރަމުން ދާ ކަމަށް ސްރީލަންކަން އެއާލައިންސްގެ ރާއްޖޭގެ އެޖެންޓް، އިނަ- މޯލްޑިވްސް އިން ބުނެފި އެވެ.\nސްރީލަންކާގައި މިހާރު ހަލުވި ކަމާއެކު ފެތުރެމުންދާ ކޮރޯނާ ވައިރަސްއާ ގުޅިގެން އެގައުމަށް ފްލައިޓު އައުން މިދިޔަ ހަފްތާއިން ފެށިގެން ވަނީ މަނާކޮށްފަ އެވެ. އަދި ރާއްޖެއިން ވެސް ވަނީ މިދިޔަ ހޮނިހިރު ދުވަހުން ފެށިގެން އެގައުމުން ފްލައިޓު އައުން މަނާކޮށްފަ އެވެ.\nއިނާ މޯލްޑްވްސްގެ މެނޭޖިން ޑިރެކްޓަރު މުހައްމަދު ފިރާގު މިއަދު "ސަން" އަށް ވިދާޅުވީ، ލަންކާގައި ތިބި ގިނަ ދިވެހިން އެދޭތީ އެމީހުން ގެނައުމަށް ފްލައިޓެއް ބޭއްވުމަށް މަސައްކަތް ކުރަމުންދާ ކަމަށެވެ.\n"ދެ ސަރުކާރާވެސް މިދަނީ ވާހަކަ ދައްކަމުން. ހުއްދަ ލިބުނުހާ އަވަަކަށް ފްލައިޓު ބާއްވާނާން،" ފިރާގު ވިދާޅުވި އެވެ.\nސްރީލަންކާގައި ހުންނަވާ ރާއްޖޭގެ ސަފީރު، އޮމަރު އަބްދުލް ރައްޒާގު "ސަން" އަށް ވިދާޅުވީ، ސަރުކާރުގެ ފަރާތުން ދިވެހިން ގެނައުމަށް އަދި މިހާތަނަށް ނިންމާފައި ނުވާ ކަމަށާއި ނަމަވެސް އެއާލައިންތަކާ ގުޅިގެން ކުރިއަށް ދިޔުމަސް ދެންނެވި ކަމަށެވެ.\nއިއްޔެ ދަރުބާރު ގޭގައި ބޭއްވި ނޫސްވެރިންގެ ބައްދަލުވުމުގައި ސަރުކާރުގެ ތަރުޖަމާނު މަބްރޫކު އަޒީޒު ވިދާޅުވީ، ސަރުކާރުން ބޭރުގައި ތިބި ދިވެހިން ގެންނާނީ އެތަނެއްގައި ތިބި ބަޔަކަށް ނުރައްކަލަކަށް ވާނަމައެވެ. ސަރުކާރުން އެނޫން ހާލަތްތަކުގެ އެ ދިވެހިން ރާއްޖެ ނައިސް ގޭގައި މަޑު ކުރުމަށް ސަރުކާރުން ވަނީ އިލްތިމާސްކޮށްފަ އެވެ.\nފަނަރަހާއަށްވުރެ ގިނަ އަދަދަކަށް ދިވެހިން ދިރުއުޅެމުން އަންނަ ލަންކާގައި މިހާތަނަށް 97 މީހަކު ވަނީ ވައިރަހަށް ޕޮޒިޓިވްވެފަ އެވެ. މިއަދު އެކަނިވެސް 15 މީހަކު ވަނީ ވައިރަހަށް ޕޮޒިޓިވްވެފަ އެވެ. މިހާތަނަށް ވައިރަސް ޖެހިގެން ރަނގަޅުުވެފައިވަނީ ދެ މީހެކެވެ.


Ismail Wajeeh ge vidhumah fadu kameh neh\nއޭނާ މާލެ އައިކަން އެނގުމުން އަވަސްވެގަނެވުނީ އަހަވަށް އިންޓަވައިއުއެއް އަތުޖެހޭތޯ އެވެ. ސަބަބަކީ ފަސޭހައިން އިންޓަވައުއެއް ހަދާލަން ވަގުތު ހޯދޭނެ ފަރާތަކަށް ނުވާތީ އެވެ. ނަވާރަ ސަތޭކަ އަށްޑިހައިގެ މެދުތެރޭގައި ދިވެހި ވީޑިއޯ ލަވަތަކުން އޭނާގެ ހުނަރު ވަރަށްވެސް ރަނގަޅަށް ދައްކައިދީފައިވެ އެވެ. ހުރިހާ އުމުރެއްގެ އަންހެނުންގެ ހިތްވެސް އޭނާ ފަތަހަކުރި އެވެ. މިދައްކަނީ އާދައިގެ އެކްޓަރެއްގެ ވާހަކައެއް ނޫނެވެ. އޭނާގެ ޕޯސްތަކުން ދިވެހި ވީޑިއޯ ލަވަތަކަށް އިންގިލާބެއް ގެނައި ރީތި ހަށިގަނޑެއްގެ ވެރިޔާ އިސްމައިލް ވަޖީހުގެ ވާހަކަ އެވެ. އުނދަގުލުންވެސް މިފަހަރު މިއޮތީ ވަޖީހު އަތުޖައްސާފަ އެވެ.\nއިސްމާއީލް ވަޖީހަކީ އެންމެ ކުޑައިރުން ފެށިގެން ޓީވީން ފެންނަ ނިކަން މަގުބޫލު މޫނެކެވެ. ލަވަތަކުގައި ވަޖީހު އެ ޖައްސާ ޕޯސްތަކަކީ އޭރުގެ އެންމެ ފޭވަރިޓެވެ. ނަށަން ނޭނގުނަސް ލޯގަނޑު ކުރިމަތީގައި ހުރެ ކޮންމެވެސް ވަރަކަށް އެ ޕޯސްތަކަށް މަސައްކަތް ކުރެވިފަ ހުންނާނެ އެވެ. ވަޖީހަކީ އެންމެންގެވެސް ފޭވަރިޓެކެވެ. އޭނާގެ ސެލްފީއެއް ނަގަން ބޭނުން ނުވާނެ މީހަކު ހުރިހެނެއް ހިއެއް ނުވެ އެވެ.\nނަވާރަ ސަތޭކަ އަށްޑިހަ ފަސް ވަނަ އަހަރު ފިލްމީ ދާއިރާއަށް ނުކުމެ ވަޖީހު އަރައިގެން އެދިޔަގޮތަށް ގާދޫކޮލުން ނުކުމެގެން ދިޔައީ އެވެ، އޭރުގެ ފިލްމީ ތަރިންގެ ތެރޭގައި އެއީ ނަމްބާ ވަން ހީރޯ އެވެ. މާ ގިނަ ފިލްމުތަކެއް ނުކުޅުނު ނަމަވެސް ކުޅުނު ހަ ފިލްމު އަދި ގުނާ އަދަދު ނުކުރެވޭހާ ގިނަ ލަވަތަކުން ވަޖީހު ނިކަން ރަނގަޅަށް ދިވެހިންގެ ހިތްތަކަށް ވެރިވެގަތެވެ. ފިލްމީ ދާއިރާ އާއި ދިވެހިރާއްޖެ އާ އެތައް މޭލެއް ދުރަށް ވަޖީހު ދިއުމުންވެސް ދިވެހިންގެ ހިތްތަކުން ވަޖީހު ފިލައިގެނެއް ނުދިޔައީ އެހެންވެ އެވެ.\nމިހާރުވެސް ދިވެހި ފިލްމު ތަކުގެ ލީޑު ރޯލުތަކުން ފުރުސަތު ލިބެނީ އެހެންވެ އެވެ. މި އަހަރުގެ ކުރީކޮޅު ޑާކްރެއިން އެންޓަޓެއިންމަންޓުން ނެރުނު "މީ ލޯތްބަކީ" ގެ ހާއްސަ ފެނިލުމަކުންވެސް ފެނިލީ ދާއިރާ ދެކެ ވާ ލޯބި އަދި ދިވެހިން އަދިވެސް ވަޖީހުއަށް އެދޭތީ އެވެ. ކުރިއަށް އޮތްތަނުގައިވެސް ވަޖީހުގެ އެފަދަ ފެނިލުންތައް ފެނިގެން ހިނގައިދާނެ އެވެ. ވަޖީހުގެ ހިތުގައި އެކަމަށް ލޯބި އަށަގަނެ ބިންވަޅުނެގިފައިވަނީ ދުވަހަކުވެސް ފިލްމީ ދާއިރާއިން ދުރަށް ދެވޭނެ މިންވަރަކަށް ނޫނެވެ.\nފިލްމީ ދާއިރާ ދެކެ ކިތަންމެ ލޯބިވީ ނަމަވެސް 2000 ވަނަ އަހަރު ދާއިރާ ދޫކޮށް ސިންގަޕޫރަށް ދިރިއުޅުން ބަދަލުކުރީ އަންހެނުންނަކީ ސިންގަޕޫރު މީހަކަށްވެފައި ދަރިންގެ ތައުލީމް އެތަނުގައި ފެށިފައި އޮތީމަ އެވެ. އެ ދުވަހުން ފެށިގެން މިހާރުވެސް ދޭތެރެ ދޭތެރެއިން އޭރު ކުޅުނު ބައެއް ލަވަތައް ބަލައިލާ ނަށާލަ އެވެ. އަދި ފަހުގެ ފިލްމުތަކާއި ލަވަތައް މަދުން ނަމަވެސް ބަލަ އެވެ.\nއެހާ ހިސާބުން ނިންމާލީކީ ނޫނެވެ. ސިންގަޕޫރުގައި ހުރެގެންވެސް ފިލްމީ ދާއިރާއިން ކުރިއަށް ދާން އޭނަ މަސައްކަތް ކުރި އެވެ. ފުރުސަތުތައް ހޯދަން މެދުކެނޑުމެއްނެތި އެތައް ދުވަހެއް ހޭދަކުރި އެވެ. ފުރުސަތެއް ނުލިބުނީ އެވެ. "މަ ފިލްމެއް ކުޅެންވެއްޖޭ" ކިޔާފައި ގޮސް ކުރެވޭހާ ފަސޭހަކަމަކަށް އެކޮޅުގައި އެކަން ނުވާތީ އެވެ. އެކްޓިން ދާއިރާއިން ކިޔަވާ ސެޓްފިކެޓް ހޯދަން ޖެހެ އެވެ.\n"ސިންގަޕޫރަކީ މަލްޓިނޭޝަނަލް ތަނެއްވީމަ އެމީހުންގެ މި ހުންނަނީ ޗައިނީސް ސެކްޝަނެއް، ޓެމިލް ސެކްޝަނެއް، މެލޭ، ދެން އޭގެ އެއްވެސް ބަހުރުވައެއް ނޭނގޭ، އިނގިރޭސި ބައެއްވެސް އޮވޭ، އިންގްލިޝް އިން ގެންދާ ޗެނަލް އެއް، އެކަމަކު އޭގަ އެއް މައްސަލައަކީ އެ މީހުން އެދައްކާ ބަހުރުވާ ސިންގްލިޝް އަކީ، އެއީ ސިންގަޕޫރު ބަހުރުވަ އެމީހުން ވާހަކަ ދައްކާ ގޮތުން، އެ އެއްވެސް އެހާ ރަނގަޅަކަށް ނޭނގޭ، އެހެންވެ ވާގޮތަކީ މާބޮޑަކަށް ފިޗިންއެއް ނުވޭ، އަނެއްކާ އެމީހުން ވަރަށް ބަލާކަމެއް އެއީ ބްލެކް އެންޑް ވައިޓް، ކޮންމެސް ކޯސްތަކަކަށްވެސް އެޓެންޑްވާން ޖެހޭ،" އަވަސް އަށް ދިން ހާއްސަ އިންޓަވިއުގައި ވާހަކަ ދައްކަމުން ވަޖީހު ބުންޏެވެ.\nވަޖީހަށް އެ ފުރުސަތު ނުލިބުނަސް ދޮށީ ދަރިފުޅަށް ވަނީ އެ ފުރުސަތު ލިބިފަ އެވެ. ފަސް ކުދިންގެ ތެރެއިން ފިލްމީ ދާއިރާއަށް ލޯބި ޖެހުނީވެސް އޭނާގެ ދޮށީ ދަރިފުޅު އެކަންޏެވެ. ސްކޫލް ނިންމާލާފައި މައިގަނޑު ގޮތެއްގައި ޑްރާމާ ދާއިރާއިން މަތީ ތައުލީމް ހާސިލްކޮށް ސްކޫލްތަކުގެ ޑްރާމާއިން ޕަބްލިކް ސްޕީކިން ކިޔަވައިދެ އެވެ. އެކުވެރިންނާއެކު ކުޑަ ކުންފުންޏެއް ހަދައިގެން ސްޓޭޖް ޑްރާމާތައް ކޮންމެ ދުވަހަކު ކުޅުމުގެ އިތުރަށް ކުދި ކުރު ފިލްމުތައް ހަދައިގެން ބައިނަލް އަގްވާމީ ދުނިޔޭގައި ކާމިޔާބީތައް ވަނީ ހޯދާފަ އެވެ.\n"ދޮށީ ދަރިފުޅު ވަރަށް އެޑްމަޔާކުރާނެ ކޮށްފަ ހުންނަ މަސައްކަތްތައް، އެހެން ކުދިން ނޫޅޭނެ، ދެން ދިވެހި ބަހުން ހުންނާތީ، އެމީހުންނަށް ނޭނގޭތީވެސް އެހާ ޝައުގުވެރިކަމެއް ނުހުރެ،"\nއަދިވެސް ފިލްމީ ދާއިރާއަށް ވަޖީހުގެ ހިތުގައި ނުފިލާ އޮތް ލޯބީގެ ވާހަކަތައް އިވިފައި މިހާރު ދިވެހި ފިލްމު އިންޑަސްޓްރީ ގޮސް އޮތް ހިސާބާއި އެ ދާއިރާގައި ހަރަކާތްތެރިވާ ތަރިންގެ އެކްޓު ކުރުމުގެ ފެންވަރާއި މެދު ވަޖީހުގެ ހިޔާލެއް އަހާލަން ހިތަށް އެރި އެވެ. އެ ދާއިރާގައި މިހާރު ހަރަކާތްތެރިވާ ގިނަ މީހުން ނޭނގުނު ނަމަވެސް މަރިޔަމް އައްޒަ، އައިޝަތު ރިޝްމީ އަދި އައިމިނަތު ރިޝްފާގެ އެކްޓިން ފުދޭ ވަރަކަށް ބެލިފައި ހުރުމުން ވަޖީހުވަނީ އެ ތަރިންނަށް ތައުރީފްކޮށްފަ އެވެ. ހާއްސަކޮށް މިހާރު އަޅުވަމުންދާ ފިލްމު "ހައްދު"ގައި އައްޒަ އަދި ރިޝްފާ ދައްކާފައިވާ އެކްޓިންއަށް ވަޖީހުވަނީ ހާއްސަކޮށް ތައުރީފްކޮށްފަ އެވެ.\nމީގެއިތުރުން ރިޝްމީ އަދި އަލީ ސީޒަންގެ "އޮން ދަ ބީޗް، އިން ދަ ރެއިން" ލަވަޔަށް ތައުރީފްކޮށް އޭގައި ސީޒަން އަދި ރިޝްމީ ދައްކާފައިވާ އެކްޓިންއަށްވެސް ވަނީ ތައުރީފްކޮށްފަ އެވެ.\nމިހާރުގެ ތަރިއަކާއެކު ލަވައެއް ނުވަތަ ފިލްމެއް ކުޅުމުގެ ފުރުސަތު ލިބިއްޖެނަމަ ކުޅޭނީ ކޮން ތަރިއަކާ ތޯ ސުވާލު ކުރުމުން ވަޖީހު ދިން ޖަވަބު ވަރަށް ތަފާތެވެ.\n"މިހާރު ޖެހިލުންވޭ ބުނަން، އެކުދިން ވަރަށް ޔަންގް، ދޭ އާ ލައިކް މައި ޑޯޓާސް، އެހެންވީމަ އެގޮތަކަށް ނުވެސް ވިސްނަން، އައި ފީލް ލައިކް ދެއާ ޑޭޑް،" ހިނިގަނޑަކާއެކު ވަޖީހު ދިން ޖަވާބަކީ މިއީ އެވެ.\nއުމުރުން ދުވަސްވެއްޖެ ކަމަށް ވަޖީހު ގަބޫލުކުރި ނަމަވެސް ބަލާބެލުމަށް ހަށިގަނޑުން ހީވަނީ 30 ވަރަކަށް އަހަރުގެ ޒުވާނެއް ހެެނެވެ. އެހެންނަމަވެސް ވަޖީހުގެ އުމުރަކީ 55 އަހަރެވެ. އެހާ ރީތިކޮށް ފިޓުކޮށް ވަޖީހު ހުރުމުގެ ސިއްރަކީ ކަސްރަތާއި ރަނގަޅު ކާނާ އެވެ. ވަޖީހު ދެކޭގޮތުގައި ފިޓްނަސް އަކީ ވަކި އުމުރަކަށް އޮންނަ އެއްޗެއް ނޫނެވެ. އުމުރުން 40 އިން މައްޗަށް ދިޔައީމަ ކަސްރަތު ނުކޮށް ބޭނުން ކޮންމެ އެއްޗެއް ކަައިގެން އުޅުމަކީ އޭނާގެ ސިކުނޑި ގަބޫލުކުރާ ފަލްސަފާއެއް ނޫނެވެ.\nވަކިން ހާއްސަ ޑައިޓެއް ނުގެންގުޅުނަސް ސިއްހަތަށް ފައިދާހުރި ކާނާ ކެއުމަށް ވަޖީހު އިސްކަންދެ އެވެ. އެހެން ބުންޏަށް ދޭތެރެއަކުން މަދުމަދުން ތެޔޮ، ހަކުރު ގިނައިން ހުންނަ ކާނާވެސް ބޭނުންކުރެ އެވެ. ވަކިން ހާއްސަ ޑައިޓެއް ނުގެންގުޅުނަސް ސިއްހަތަށް ފައިދާހުރި ކާނާ ކެއުމަށް ވަޖީހު އިސްކަންދެ އެވެ. އެހެން ބުންޏަށް ދޭތެރެއަކުން މަދުމަދުން ތެޔޮ، ހަކުރު ގިނައިން ހުންނަ ކާނާވެސް ބޭނުންކުރެ އެވެ.\nކަސްރަތަށް ވަޖީހުގެ ހިތުގައި ލޯތްބެއް އުފެދުނީ ސްކޫލްގައި އުޅުނު ދުވަސްވަރު ޖިމްނާސްޓިކަށް އުފެދުނު ލޯބީގައި ސްކޫލް ދައުރަށްފަހު ފުރުސަތުތައް ނުލިބުމުންނެވެ. ރީތި ކަސްރަތީ ހަށިގަނޑަކާއެކު ދިވެހި ސްކްރީނަށް އެރި ފުރަތަމަ ތަރިއަކީ ވަޖީހެވެ. އެއީ ދިވެހިންގެ ސަލްމާން ހާނެވެ.\nއެއާއެކު މޮޑެލް ކުރާހިތްވެސް ނިކަން ބޮޑަށް އޮތީ ވެފަ އެވެ. ސޯޝަލް މީޑިއާއިން ވަޖީހުގެ މޮޑެލިން ފޮޓޯތައް ފެންނަނީ އެހެންވެގެންނެވެ. ރަސްމީކޮށް އެކަން ނުކުރި ނަމަވެސް ރީތި ޕޯސްތަކުގައި ސްޓައިލިޝް ފޮޓޯތައް ނެގުމަކީ އޭނާގެ އާދައަކަށް ވީ އެވެ.\n"ސްޓައިލިޝްކޮށް ހެދުން އަޅާފައި ހިންހަމަޖެހެންޔާ ހިތަށް އަރަނީ ރީތިކޮށް ޑްރެސްކޮށްފައޭ، ރަނގަޅު ތަނެއްގައޭ މި ހުރީ ފޮޓޯއެއް ނަގާލާނަމޭ،"\n"އޭރުވެސް ޕަބްލިކްގެ ފަރާތުން މާ ބޮޑު ނުރުހުމެއް ނުފެނެ، އެއީ ފިލްމީ ދާއިރާގައި އުޅުނަސް، އެހެން ދާއިރާއެއްގައި އުޅުނަސް، މީހާގެ ޑިސިޕްލިންނަށް ކަންނޭނގެ ގިނަ މީހުން ބަލާނީ، އެއީ އަޅުގަނޑު ފިލްމީ ދާއިރާގައި އުޅުނު ކަމުގައި ވިޔަސް އަޅުގަނޑު ބަލާ ޕްރިންސިޕަލްތަކެއް ހުންނާނެ، މަގުމަތީގައި އުޅޭ އުޅުމުގަޔާއި މީހުންނާ މުއާމަލާތް ކުރުމުގަޔާއި ހުރިހާ ކަމެއްގައި އެހެން އެވަނީވެސް އަޅުގަނޑަށް ހީވަނީ އަޅުގަނޑު އުޅޭ ދާއިރާގެ ސަބަބުން ހެން އެހެން ހިފެހެއްޓިފައި އެ އިންނަނީ،"\n"މީހުން ވަރަށް ރެސްޕެކްޓް ކުރޭ، ހަމަގައިމުވެސް ފިލްމު ބަލާ މީހުންނާ ސްކޫލް ދާއިރާގައި އަދި އަޅުގަނޑުގެ ދަރިވަރުންގެ މައިންބަފައިންގެ ފަރާތުން ސަޕޯޓު ލިބޭ ކޮންމެ ދިމާލަކުންވެސް، އެއްވެސް ކަހަލަ އުނދަގުލެއް ނުވޭ، އެއްވެސް ކަހަލަ ނުރުހުންތެރިކަމެއް ފާޅެއް ނުވޭ،" ސިންގަޕޫރުގައި ހުންނަ އެސްޓީއޯ މޯލްޑިވްސްގެ ސިންގަޕޫރު ބްރާންޗްގައި މިހާރު ވަޒީފާ އަދާކުރަމުންދާ ވަޖީހު ބުންޏެވެ.\nފިލްމީ ދާއިރާއަށް ވަގުތު ހުސްކުރީ ވަޒީފާއަށް ބުރޫނާރާހެެން ސްކޫލް ބަންދު ދުވަސްވަރު އެވެ. ފިލްމީ ދާއިރާއަށްވުރެ ބޮޑު ލޯތްބެއްވީ ދަރިންފަދަ ދަރިވަރުން ދެކެ އެވެ.\nވަޖީހުގެ ވާހަކަތަކަކީ މިހެން އެންމެ އިންޓަވިއުއަކުން ގެނެސްދެވޭ ވަރަށްވުރެ ގިނަ ވާހަކަތަކެކެވެ. އަނެއްކާވެސް ވަޖީހު އާ ބައްދަލުވެއްޖެނަމަ އިތުރު އިންޓަވިއުއެއް ގެނެސްދެވޭތޯ ބަލާނަމެވެ.


SunOnline: Online koh kiyevey Education Zone eh Dhiraagu TV ah ithuru koffi\nއޮންލައިންކޮށް ކިޔެވޭ އެޑިއުކޭޝަން ޒޯނެއް ދިރާގު ޓީވީއަށް އިތުރުކޮށްފި\nއަހުމަދު މިޒްޔާލް 28 Apr 2020, 19:08\nދިރާގު ޓީވީގެ ވީޑިއޯ ޕްލެޓްފޯމަށް އިތުރުކުރި އެޑިއު ޒޯން-- ފޮޓޯ/ދިރާގު\nއޮންލައިންކޮށް ކިޔަވައިދިނުމަށް މަގުފަހިކޮށްދިނުމުގެ ގޮތުން ދިރާގު ޓީވީގެ ވީޑިއޯ ޕްލެޓްފޯމަށް އެޑިއުކޭޝަން ޒޯނެއް އިތުރުކޮށްފި އެވެ.\nދިރާގުން ބުނީ މިއީ ކޮވިޑް19ގެ ބަލިމަޑުކަމާ ގުޅިގެން ސްކޫލްތަކާ ކޮލެޖްތައް ބަންދުކޮށް ކިޔަވާކުދިން ތައުލީމު ހާސިލް ކުރުމަށް ޑިޖިޓަލް ވަސީލަތްތަކުގެ ބޭނުން ކުރިއަށްވުރެ އިތުރަށް މުހިންމުވުމުން ތައާރަފުކުރި ހިދުމަތެއް ކަމަށެވެ.\n"އެޑިއު ޒޯން"ގެ ނަމުގައި ތައާރަފުކުރި މި ޒޯނުގައި ހިމެނޭ ކޮންޓެންޓް ހޯދާފައިވަނީ ރާއްޖޭގެ މަޝްހޫރު އެޑިއުކޭޝަން ކޮންޓެންޓް ޑިވެލޮޕް ކުރާ ބައެއް ކަމަށްވާ ހޮލޯގޯއާ ގުޅިގެންނެވެ. ގޭގައި ތިބެގެން ކިޔެވުމަށް އެންމެ ރަނގަޅު އެޕެއް ކަމަށް އެޕަލް އިން ލިސްޓްކުރި އެޕްލިކޭޝަންތަކުގެ ތެރޭގައި ވެސް ހޮލޮގޯ ވަނީ މެނިފައިއެވެ.\nއެޑިއުޒޯންގައި އައިޖީސީއެސްއީ ކަރިކިއުލަމްގެ މާއްދާތަކާ ގުޅޭ މުހިންމު ކޮންޓެންޓް ހިމެނެ އެވެ. އޭގެ ތެރޭގައި ވީޑިއޯ ފިލާވަޅުތަކުގެ އިތުރުން އޯގްމެންޓެޑް ރިއަލިޓީ ނުވަތަ އޭއާރް ޓެކްނޮލޮޖީ މެދުވެރިކޮށް ގެނެސްދޭ ބައެއް ފިލާވަޅުތައްވެސް ހިމެނެއެވެ.\nދިރާގުން ބުނީ އެޑިއު ޒޯންގެ ހިދުމަތް މެއި މަހުގެ ނިޔަލަށް އެއްވެސް އަގަކާ ނުލައި ލިބޭނެ ކަމަށެވެ.\nއެޑިއު ޒޯނުގެ ކޮންޓެންޓްތައް ބެލޭނީ ދިރާގު ޓީވީގެ ވީޑިއޯ އޮން ޑިމާންޑް ނުވަތަ ވީ. އޯ. ޑީ ފީޗާއިން ޖޮއިބޮކްސް މެދުވެރިކޮށެވެ. ގޭގައި ދިރާގު ޓީވީ ނުހުންނަ ކަސްޓަމަރުންނަށް ދިރާގު ޓީވީގެ މޮބައިލް އެޕް، ޓެބްލެޓް ނުވަތަ މޯބައިލް ފޯނަށް އަޅާ ޔޫސާނޭމް އަދި ޕާސްވޯޑެއްގެ ގޮތުގައި “Play” ޖެހުމަށްފަހު ވެސް މި ކޮންޓެންޓްތައް ބަލައިލެވޭނެ އެވެ.\nދިރާގު ޓީވީ އެޕް ބޭނުން ކުރުމަށް ދިރާގު ފިކްސްޑް ބްރޯޑްބޭންޑް ނެޓްވޯކްތަކަކުން އެއްވެސް ޑޭޓާ ޗާޖެއް ނުހިނގާނެ އެވެ.\nދިރާގުން ބުނީ މި ކޮންޓެންޓްތައް ހިލޭ ކޮންމެ ކިޔަވާ ކުއްޖަކަށްވެސް ބަލައިލުމުގެ ފުރުސަތު މަގުފަހިކޮށްދިނުމުގެ ބޭނުމަކީ މިފަދަ ދުވަސްވަރެއްގައި ސްކޫލް ކުދިންގެ ކިޔެވުމަށް ބުރޫނާރޭނެހެން، ބޭނުންތެރި ތައުލީމީ ކޮންޓެންޓް ފަސޭހަކަމާއެކު ފޯރުކޮށްދިނުމަށް ކަމަށެވެ.\nދިރާގުޓީވީގެ ވީޑިއޯ އޮން ޑިމާންޑް ފީޗަރ ފަރުމާކުރެވިފައިވަނީ ބޭނުންކުރަން ވެސް ފަސޭހަ ގޮތަކަށެވެ. އެގޮތުން ދިރާގު ޓީވީގެ "ހޯމް ސްކްރީން" ގައި ވާ "އޮން ޑިމާންޑް" ޖަހާފައިވާ ބަޓަންއަށް ފިއްތާލުމުން ވީޑީއޯ އޮން ޑިމާންޑް ކޮންޓެންޓްތައް ބަލައިލެވޭނެ އެވެ.\nއެޑިއުޒޯން މެދުވެރިކޮށް ދިރާގުން މަސައްކަތްކުރަމުންދަނީ މި ދަނޑިވަޅުގައި ކިޔަވާކުދިންނަށް ރިމޯޓް އެޑިކޭޝަން މަގުފަހި ކުރުމަށް އިތުރު އައު ގޮތްތަކާއި ލުއިފަސޭހަތައް ފޯރުކޮށްދިނުމަށެވެ. އަދި އެޑިއު ޒޯންގައި ހިމެނޭ ކޮންޓެންޓް އިތުރުކޮށް، ފުރިހަމަކުރަމަށް މަސައްކަތް ކުރަމުންދާ ކަމަށް ވެސް ދިރާގުން ބުނެ އެވެ.\nދިރާގު ޓީވީ ޕްރޮމޯޝަން މި މަހުގެ ނިޔަލަށް އިތުރުކޮށްފި\nދިރާގު ގޭމްހަބް: މޮބައިލް ގޭމިންއަށް އިތުރު ފުރިހަމަކަމެއް